Garay János 
összes költeménye
(1812-1853)

TARTALOM

KISEBB KÖLTEMÉNYEK 1828-1853
VEZÉRHANG.
KIS MADÁR.
A LIGETHEZ.
ÉLET ÉS ÁLOM.
RITORNELL.
A TÁVOLBÓL.
KETTŐS BÚ.
ŐZIKE.
A HŰSÉG DIADALMA.
ROMÁNCZA A KIRÁLYFIRÓL.
ÉN ÉS A FESTŐ.
HALÁSZLEÁNY.
A KÉT HOLLÓ.
AZ UJ TROUBADOUR.
EMLÉKEZET.
HASZSZÁN.
HARCZBAN HALDOKLÓ MAGYAR.
A SÍR.
PARLAGI RÓZSÁK.
SZÁMADÁS.
AZ ÉN DALOM.
ÚJ-ÉVI AJÁNDÉK.
KÖLTŐ KIRÁLYSÁGA.
A FEHÉR RUHA.
AZ ÖRÖMHEZ.
«SÍRVIRÁGOK»-BÓL.
TAVASZI DAL.
FAKADÓ SZERELEM.
BEREND VITÉZ.
AZ ÉGŐ HÁZ.
MENYASSZONYOMHOZ.
MONDA ISTEN: NAP LEGYEN...
HÁZI BOLDOGSÁG.
ÚTI DALOK.
KONT.
HAZÁM BÚJA.
BÁTHORI ERZSÉBET.
HYMNUS.
KÉT DALNOK.
A HETYKE HUSZÁROK.
AZ UDVARI BOLOND.
A NÉPTÖRTÉNETBŐL.
MÁTYÁS KIRÁLY GÖMÖRBEN.
GAZDAG SZEGÉNYSÉG.
KONT FEGYVERNÖKE
A HŐS ÉS KEDVESE.
KÉT LEÁNY.
GŐZHAJÓN.
AZ ÖRÖMEK ÖRÖME.
CSALÁDI KÉPEK.
AZ OBSITOS.
DEÁK SZAVA ÉS DEÁK SZAVAK.
KANDALLÓ-DAL.
A VÉSZ SZELLEME.
MAGYAR HÖLGY.
VAHOT IMRÉHEZ.
HIT, REMÉNY ÉS SZERETET.
MAGYAR LEÁNY DALA.
BEZERÉDI ISTVÁNHOZ.
ZRINYI ILONA.
KELET NÉPÉHEZ.
A ZARÁNDOK.
ÁLDOMÁS DEÁK FERENCZRE.
BARNA BANDI ÉS KEDVESE.
AZ ÉJI LÁMPÁHOZ.
HAZÁMHOZ.
EGY NAGYÚRI KASTÉLYBAN.
LEVÉL VACHOTT SÁNDORHOZ.
ŐSZI DAL.
A PÁSZTORTŰZ.
KÉT ÁRVA.
BALATONI KAGYLÓKBÓL.
A KIRÁLYLEÁNY É S APRÓDJA.
VÁSÁRFIA.
VACHOTT SÁNDORNÉNAK.
KOMOLY SZÓ A VIHAR ELŐTT.
SZABADSÁGI DAL.
PETŐFI SÁNDOR EMLÉKKÖNYVÉBE.
UNIO.
INDULÓ.
ÜTÖTT AZ ÓRA.
HAZÁM HÖLGYEIHEZ.
HONVÉD HALÁLA.
EGY ÁLOM.
SZERESD MAGYAR HAZÁDAT.
ELBESZÉLŐ KÖLTEMÉNYEK
A FEKETE KUTYA.
FRANGEPÁN KRISTÓFNÉ.
BOSNYÁK ZSÓFIA.
CSATÁR-BÓL.
AZ ÁRPÁDOK-BÓL.
ÁLMOS.
ÁRPÁD, A HONALAPITÓ.
ZOLTÁN, A BÍRÓ.
LEHEL KÜRTE.
BÁNK-BÁN.
IV. BÉLA.
SZENT LÁSZLÓ-BÓL.

KISEBB KÖLTEMÉNYEK 1828-1853
VEZÉRHANG. 
Én bennem sem aludt hajnalodó korom 
Rózsás szép tavaszán a meleg érzelem;
   Ábránd képzeleteknek 
   Szárnyán én is emelkedém.
A művészet örök trónja előtt, hol az 
Ihlett lelkesedés zöld koszorúja leng, 
   Esztendőkig epedtem, 
   Esztendőkig imádkozám.
Ott leltem fakadó érzetim édenét, 
Fájdalmim s örömim istenüléseit,
   S megzengett az ezüst lant 
   Könnyű húrja kezem között.
S a mit lelkesedés, a mit az érzelem 
Hő honhangzatokon dallanom engedett, 
   Néked nyújtom öledbe,
   Tenéked, szeretett Haza! 

KIS MADÁR. 
Pintyőke kis madár 
Lánykától megszökött, 
Ugrál, repül, nevet,
A kerti fák fölött.
«Várj, várj! megfoglak én!» 
Szól a lány, s érte mén. 
Pintyőke kis madár
Csak ugrál, csak nevet; 
Lánykának kis keze
Csak űz, csak hesseget, -
S pintyőke s lányka száll; 
Vadász megettük áll. 
Vadász kegyetlenül
Leejti kis madárt; 
Szép lányka könyezi
A szörnyü, szörnyü kárt! 
«Ne sirj, oh szép alak, 
Hogy megbántottalak!» 
Rossz vagy, kegyetlen is, 
Meg nem bocsáthatok, - 
Zokogva szól a lány, 
Madárt hol kaphatok? 
«Madárrá válom én; 
Szeress, oh égi lény!» 
S a lányka föltekint: 
Madárnak nagy lehetsz; 
Inkább szeretlek igy,
A mint vagy, ha szeretsz!
S vadásznak hő karán 
Olvadva csügg a lány.

A LIGETHEZ. 
Köszöntelek, te szép liget, 
S szelid magányod árnyait, 
E csergedő kristályvizet
S e fák vidám sudárait! 
Köszöntelek -
A nagy világban kéjt én nem lelek. 
E szív, e lágyan érező,
Nemesb hevűletért dobog; 
Éretted, oh hon, szép s dicső, 
Mely egykor földerülni fog, -
S érettetek,
Oh lány, s barát, ti hűk, ti kedvesek! 
S te érted, elrejtett liget!
Hol szívem égi kéjt cserél,
Hol lelkem - e rideg sziget -
Önalkotott világban él,
S ti bennetek,
Kik égtek értem, s égek értetek! 

ÉLET ÉS ÁLOM. 
Gyermekéve ős honából, 
Kis világa szűk lakából
   A fiú bolyongni mén;
S hagyva völgye hűs virányát, 
Messze, messze szebb hazát lát 
   Ideálok látkörén:
,Ott, ah ott a messzeségből, 
Int reményem kék ködéből,
   Túl e szűk völgy oldalán; 
Arra bolygok, arra térek! 
Mig a szép hazába érek. -
   Isten hozzád, földi lány!’
Szól az ifju, s útra mégyen, -
Bár utána énekében
   A leány sír és eped: 
«Álomért ne hagyd az éltet; 
Csak valóság idvezíthet:
   Puszta gőz a képzelet!»
S évre év jön és lemégyen, -
Ah de egyre kék ködében 
   Volt s maradt a légi vágy;
S kis világa szűk lakába, 
Földi lánya hő karába
   A bolyongott vissza vágy.
S ott a lány, de férj karában, -  
Szőke kis fi van balában, -
   S ajkán ily szó hallható: 
«Álomért hagyád az éltet, 
Megvetvén a földi keblet:
   Isten hozzád, álmadó!»

RITORNELL. 
Kertünk alatt egy víg patakcsa mégyen, 
Ott álltam én, ott ült ő gyermekével; 
A gyermek almát tarta kis kezében. 
Igy ül Madonna kisded Jézusával 
Mester Corregio müvészi vásznán,
S a gyermek így enyelg a szent anyával. 
De, mester! egyet képeden kihagytál!
Nem adva boldog férjet a csoporthoz -
Rajzomban ím a boldog férj is ott áll. 

A TÁVOLBÓL.
Repülj, lágy énekem, 
Susogló szárnyakon, 
El messze, szép egem 
Hol engem kéjre von, 
Hol szebb a lány szeme, 
Érzőbb a hív kebel,
S az ifju hő szive 
Szent vágyban olvad el. 
Lágyan, mint esti szél, 
Búsan, mint csattogány, 
Mely társért nyögdicsél, 
Leljen az égi lány;
Sovárgó szárnyadon, 
Mint esti fúvalom, 
Epedve csattogjon 
Szerelmi súgalom. 
Suhanj be véltlenűl 
Titkos-szerelmesen, 
Ne halljon lesdi fül, 
Ne lásson kandi szem, 
Tiltott vidékemen 
Lánykámat ott leled, 
Hol május-téreken 
Füzérkét köt neked.

KETTŐS BÚ.
Szivem, szivem! te bútalan, 
Mivé levél?
Haj, ifju bár, kéj és öröm 
Benned nem él!
Csak egy leány, csak egy haza 
Volt e kebel szent birtoka. 
Oh lány, epedve száll feléd 
Pillantatom;
Oh hon, oh szent, ölelve tart 
Fiúkarom;
De ah, lánykám meghalva rég!
Hazám fölött borús az ég!
Két veszteség, két fájdalom 
Búm ingere,
S ketté olvad nehéz szivem 
Gyászéneke:
Téged könyez, te szép leány! 
Érted vérzik, hazám, hazám! 

ŐZIKE.
Volt énnekem egykor egy őzikém, 
   Legelve találtam az éren;
Még most is örűlök a mint felém 
   Simúla szegényke szelíden.
Ő volt örömöm nekem egyedül, 
   Csak ő maga kedves előttem, 
És síma nyakára szerelmemül
   Egy kék szalagot kötöttem. 
Mezőre legelni kivittem őt, 
   Itatni kivittem az érre,
S az ér is örült, ha ivá vizét, 
   A rét csalogatta füvére. 
,Halld, ifjú, birtokos úr vagyok!’
   S kincsével az úr kinálgat. 
«Nem, kincses ur, arra nem áhitok: 
   Kincs nékem e kellemes állat.»
Drágán aranyozva, de gőggel is, 
   A czifra királyfi belépett:
,Halld, pénzt is adok, fiu, földet is!’ 
   «Hagyd nékem az őzfit, a szépet.»
Utána kökényszemü lány jöve, 
   Vigadni, mulatni az érre,
,Mily kellemes állat ez őzike!’ 
   S leszögzi szemét a mezőre. 
«Vidd, angyal, oh vidd el az őzikét;
   Nem kérve is a te sajátod!»
S a lány oda nyújtja piczin kezét: 
   ,Örökre, örökre barátod!’

A HŰSÉG DIADALMA. 
Budán nehéz rabságban ül 
   Czagány, a szép levente;
Lábán, karán vas nehezül -
   S nincs, nincs a ki megmentse. 
Czagány tűr és dühösködik.
   És átkot és imát mond; 
Meg visszadől, meg felszökik,
   S a szörnyü lánczakon ront; 
Port rágna düh elegy buján, 
   Vért inni volna készen.
«Hol vagy szülém s te szép leány?» 
   Imígy eped szivében.
Eped, mert rút rabságban ül 
   A hős, szabad levente, 
Lábán, karán vas nehezül, -
   S nincs, nincs a ki megmentse.
De van, ki rá gúnynyal lenéz, 
   Egy istenadta ozmán:
«Hol görbe kardod, hős vitéz?  
   Csak nem hagyád a korcsmán?»
,Ne bántsd - másik szól - a bohót;
   Ő ájtatos keresztény, 
S a kard helyett az olvasót
   Hordozza két kezecskén.’ 
És így gunyolják rendiben, 
   Kik elmenők mellette;
Legvégre egy rút szerecsen 
   Magán megáll felette:
«Mi dús, mi boldog vagy, vitéz! 
   Még lábod is gyürűzve!
Kár, kár bizony, hogy mátka kéz 
   Nincsen közé befűzve.»
Nem tűri már Czagány a gúnyt: 
   «Isten, ki él a mennyben,
Az lássa, hogy napod lehunyt, 
   Ha nem kotródol egyben.»
«Nem, én vitéz, én nem megyek! 
   Inkább te jőjj el innét.»
Szól a pogány; a hős remeg, 
   Megismeri szerelmét. 
,Nagy isten! Ilka mit tevél?
   Fuss, fuss! - halál van itten, 
Nézd kezemen a vas kötél; 
   Együtt halunk ma ketten!’
«Menekszünk együtt - mond a lány, 
   Im kulcsa lánczaidnak!
Nyisd meg lakatját, hős Czagány, 
   Künn kész paripák várnak.» 
,Oh Ilka, Ilka mit tevél,
   Oh Ilka, szűm szerelme!’
«Nem én, a hűség és fortély 
   S a porkoláb kegyelme.»
S elő, elő ment mint madár, 
   Mint gondolat futása,
A szép leány s szabad huszár 
   Menekvő haladása.
És a szelid hold és az ég 
   Világa süt le rájok,
És úton, útban a hüség 
   Igy énekelt utánok: 
«Erőt, oh hősfi, a hit ad,
   Ösvényt a szép remény mutat; 
De győzni egy tud csak velem, 
   Te vagy, te vagy hű szerelem!»

ROMÁNCZA A KIRÁLYFIRÓL. 
A királyfi hűs ligetben
Kis patak felett, 
Andalogva, a habokba 
El-elmélyedett.
A habokból vízfenékről 
Lányka, mint az ég, 
Mint a hattyu hófehéren, 
Játszva feltünék.
Karcsu teste liljomozva, 
Arcza rózsa volt, 
Hónyakára bontakozva 
Barna fürte folyt.
«Szép királyfi, hűs habokba 
Szállj alá velem,
Hűs hab-árban lágy ölébe 
Vár a szerelem.»
Szép királyfi arcza lángol, 
Szíve vágy és ver.
«Bátoré a győzelemdíj, 
Jer, királyfi, jer!»
És habot fog és halacskát, 
Meg tovább lebeg,
S gyenge habbal mossa vállát, 
Hí és enyeleg.
És alább száll a királyfi 
S mind alábbra száll;
Nem lát örvényt, nem hall orkánt 
Lányka hanginál.
«Szép királyfi hűs habokba 
Mért jövél velem?
Csába látszat, játszi kép a 
Nympha-szerelem.»
Szól a csába csalfa tündér 
S átkarolja őt!
Nincs, oh nincs, ki mentni tudná 
A vakonhivőt!

ÉN ÉS A FESTŐ.
Igy ült, így nézett, haja így folyt hattyu nyakára, 
   Ekkora s ilyen az orr, ilyen a biborajak.
Hasztalan; egy hajszála sem az! «Hogy festhet igy ember.» 
   Őt a szabály vezeti, engemet a szerelem! 

HALÁSZLEÁNY.
Kiment a lányka kis tavára, 
A szőke fürtü Habilán, 
«Fel, fel, halacska! fel horogra, 
Mi kedved ott a tó alán?» 
Arany halat fogott a lányka;
«Ereszsz anyámhoz, oh ereszsz!» 
Sír a halacska - mond a lányka: 
«Ne sírj, anyád a lányka lesz.» 
Tovább, tovább sír a halacska:
«Ereszsz el engem, hagyd megyek 
Édes hugomhoz.» - Mond a lányka: 
«Hugod helyett hugod leszek.»
«Vár sírva nyögve kedvesem rám, 
Ereszsz hozzája, oh ereszsz!»
«Menj, mond a lányka, kis szerelmes, 
Ha van szerelmed, el ne veszsz!» 
Még sokszor elment kis tavára
A szőke fürtü Habilán,
S a halra gondolt s kedvesére -
S egy könycsepp ült szemcsillagán. 

A KÉT HOLLÓ.
Bükágon éjsötéten 
   Holló vagyon, 
Ül társa ellenében
   A szirt-fokon. 
Bükágról szól a holló: 
   ,Én éhezem,
Mi lesz ma, barna rabló, 
   Eledelem?’
S a barna társ a szirton 
   Károgva szólt:
«Vitéz van ott az órmon, 
   Halvány és holt. 
Pártütközetben hullt el,
   Nincs fegyvere, 
Mellette solyma nyögdel, 
   És hív ebe,
De Zille, nője, távol 
   A hűtelen,
Új férj karába’ tánczol 
   Dús termeken.»
S csattogja társa, szárnyát: 
   ,Ez kell nekem!
Solymát te űzd, kutyáját 
   Én elverem!’
És szállt a két dögéhes, 
   Károgva szállt,
S a holt vitézen édes 
   Tápot talált,
Mig Zille, nője, távol 
   A hűtelen
Új férj karába’ tánczol 
   Dús termeken.

AZ UJ TROUBADOUR.
Volnék szent éltü pap, 
Vagy ájtatos barát, 
Szün nélkül áldanám 
Oltárom gyámolát,
Hogy asszonyt s szép leányt 
Teremte szent kegye,
S őket kivétlenűl 
Szebbnél szebbé tegye.
Volnék vitéz huszár, 
Negédes és hamis, 
Asszonyt és szép leányt 
Imádnék akkor is: 
Hevemben kedvökért 
Még vért is ontanék, 
S bért vitézségemért
Csókokban váltanék. 
Volnék gazdag király: 
Országom szépei 
Lennének trónusom 
Tündöklő ékei; 
Bányákat tartanék 
Számukra számosan, 
S ah lenne szép ruha, 
Gyémánt, gyöngy és arany! 
De sem pap, sem király, 
Sem bajnok nem vagyok, 
Egy hő sziven kivűl 
Egyébbel nem birok; 
Szabad vidám fiú, 
Magyar dalnok levén, 
Hazámért, hölgyemért 
Éneklek, élek én. 
Éneklek harczot is, 
Vitézlő őseket, 
Elmult időkön át 
Forró szerelmeket,
S dalban dicsőitem
A szende szép szemet, 
A lábkát, mely alig 
Lebeg a föld felett. 
Hálómat így szövi 
Szivemre ön kezem,
S selyembogár gyanánt 
Hálómban benveszem; 
De én mindannyiszor 
Uj létre serkenek,
A hányszor ős hazát
S szép asszonyt zenghetek. 

EMLÉKEZET. 
Gyermek valék s szerettem, 
Téged szerettelek; 
De néma volt a gyermek, 
S meg nem neveztelek. 
Oly édes volt, oly édes! 
A néma szerelem,
S e néma szent szerelmet 
El sem feledhetem. 
Epedve nézek egyre
A szép vidék felé,
Hol gyermek álmom éltét, 
S ez álmait lelé,
Hol szép szemeid egéből, 
Csak üdvöt olvasék,
S mondhatlan érzetemben 
Szerettem s - hallgaték. 
Feléd nyulok karommal, 
Feléd ver a kebel,
S mindennap uj szerelmet, 
Uj vágyakat nevel,
A vágy dallá lesz ismét, 
Mint hajdan, ajkamon,
De ah! sem vágy sem ének 
Közelb azért nem von!
A dal nem ér hozzádig, 
Árnyat tapint a kéz,
A szív viszonláng nélkül, 
A szem könyűbe vész; 
A szép vidék közel van, 
És távol van nekem;
S távolban és közelben 
Borús marad egem. 

HASZSZÁN.
Sötét az éj, nem alhatik 
   Budának ősz basája. 
Álmatlanul már harmadik
   Éjfél virad reája.
,Föl, szennyes szolga, föl hamar! 
Szél légy magad, lovad vihar;
   A föld s az ég daczára 
   Hölgyet hozunk Budára.’
«Haszszán, Haszszán, az éj sötét,
   Homálya menni nem hagy; 
Szél és vihar zúg szerteszét,
   Ló és lovásza megfagy.» 
,Hadd zúgjon szél és förgeteg, 
Vésztől a bajnok nem remeg,
   Ma föld és ég daczára 
   Hölgyet hozunk Budára.’
«Haszszán, Haszszán a fúvatag
   Térdig megy a fenyéren, 
Hóban, viharban sorvatag 
   Farkas jár éhen - ébren.»
,Hadd járjanak künn farkasok! 
Gyorsabb futók a lovasok! 
   Elő, elő a lóval,
   A legsebesb futóval.’ 
S elő, elő ment kettesen,
   Völgyeknek és hegyeknek, 
Mint szél és orkán dühösen,
   Ha tengerárt kergetnek.
Oh, mért van ember, hogy ha vad, 
Mért dúl szivében indulat,
   Ha tárgya vad tüzének 
   Boszú és düh levének.
Vágy űzte Haszszánt s szerelem 
   Szép Zolna udvarába;
Düh most és boszúgerjelem 
   Sarkalja hajlokába.
Haszszánt, basát a lány felejt, 
Egén borút korán se sejt; 
   Sejt egy gyönyörvilágot, 
   Szerelmet s boldogságot.
Mint a szelíd éj csillaga,
   A kék egek magzatja,
Sovár pilláit éjszaka 
   A föld felé lehajtja:
Áll Zolna szép szemérmesen,
Hópatyolatban ékesen,
   Fején a myrthus ága 
   Egyetlenegy virága.
Előtte áll a vőlegény,
   Érzelme tengeréve:
«Oh Zolna, Zolna, égi lény! 
   Mi ér föl e cserével?
A nép gyülöng, az óra múl, 
Az üdv közelb, közelb vonúl, 
   Csillagja szerelemnek
   Lesz napja életemnek.»
,Hősöm, szerelmem, - szól a lány -
   S felnéz a hős szemébe,
Mint néz a nap egy oczeán 
   Hullámos örvényébe:
Tiéd szivem, tiéd kezem, 
Tiéd a sírig, érezem;
   S ha van siron túl élet, 
   Ott is csak érted éled.’
S a nép gyülöng, az óra múl, 
   Ég már a nász gyertyája, 
Elől a vőfél tánczosúl,
   S a vig seregnek árja, 
Utána ifju és öreg,
Legvégre a pap s két gyerek; 
   Szép Zolna mondhatatlan 
   Érzelmi harcz között van.
De szállva villám-szárnyakon 
   A vészt Haszszán haladja, 
S a láthatárra gyors lovon
   Kitűnik büszke hadja. 
A föld alatta megdobog, 
Az ég ürébe szó robog:
   «A föld s az ég daczára 
   Hölgyet viszünk Budára!» 
Parányi szám a nászvendég,
   S az is fegyver hiában, 
De ihletéstül a pap ég 
   Oltára csarnokában:
«Megállj, pogány, szent a mi szent! 
Istenre kardodat ne fend!
   Kelj a sikon csatára, 
   E ház az úr oltára!»
,Áldott az úr, mond a török -,
   És szent az úr oltára,
De Allah-akbar mennydörög, 
   S Mohammed a szolgája.’ 
«Az isten egy, kiált a pap -
Miként az égen egy a nap,
   Tenéked Allah néven, 
   A nagy Jehova nékem.» 
De vad kaczajjal a vitéz
   Előbbre megy s előre! 
A nászi nép esengve néz 
   Segitségért az égre;
A kántor orgonába kap, 
A hangos ének égbe csap, 
   Jézus bor- és kenyérben, 
   Hallatszik zengzetében.
Haszszán nem ért ily dolgokat, 
   Haszszán csak szép leányt lát, 
Mint oly áhitva térdepel,
   Mint mondja szent imáját. 
Szemében a szent megadás, 
Arczán a lélekolvadás,
   Szép ajka énekében 
   Jézus bor- és kenyérben. 
S ostyáját ím az áldozó
   Magasra felmutatja, 
Megette a harangozó 
   Csengetve hírűl adja.
S földig borúl mindannyi nép, 
Földig borúl e Zolna szép,
   S érzéstől elkapatván
   Földig borúl le - Haszszán. 
«Haszszán, Haszszán, ébredj hamar! 
   Szép Zolna elmegy, itt hagy!
Süvölt a szél, zúg a vihar, 
   Kün ló, lovásza megfagy.
Haszszán, Haszszán, ha nem megyünk 
Nagy Allah Játja, nem viszünk
   Ma föld és ég daczára 
   Hölgyet magas Budára.» 
Haszszán, Haszszán! késő vagyon,
   Az innep éri végét,
Szép Zolna, hangos-hosszasan
   Kiáltja esküvését:
«A szent keresztre esküszem, 
Csak hősömet szerethetem; 
   Borúban és derűben
   Ég érte láng e szűben.
S a szent keresztre esküszem, 
   Nincs e világon ozmán,
Ki elszakaszsza őt tülem - -» 
   ,Megállj, - kiált föl Haszszán -
Nem dúlja fel Haszszán eged,
Te jó, te szent vagy, - ám fejed 
   Fiú, az átok érje,
   Ha nem leszesz hű férje!’
Szólott, s lovára kanyarúl 
   Nyugodt kebellel Haszszán,
Egy nagy könyűje földre hull, 
   Öröm sugárzik arczán,
S elő, elő a büszke mén, 
A diadalmi hőssel mén, 
   Utána szél zugása
   A szolga nyargalása.

HARCZBAN HALDOKLÓ MAGYAR. 
Folyj ki, folyj ki vérem,
Múlj el életem! 
A hazáért halni 
Szép halál nekem!
Nagy s kemény volt a harcz, 
Vért kivánt s halált,
Vérre, áldozatra 
Engemet talált;
Ah, de édes a vér 
S e halál nekem: 
A magyar hazáé 
Lett a győzelem! 
Győzedelme magvat 
Fog teremni még, 
Téged, szent szabadság 
S boldog egyesség!
Legdicsőbb jutalmam 
Ez leszen nekem,
Folyj ki hát, folyj vérem, 
S múlj el életem!

A SÍR. 
Sötét éjben sötéten 
Egy halvány ifju ült,
Fölötte vész az égen, 
Alatta sír terült.
,Ki vagy te, sírok őre? 
Alattad mely sir ez?’ 
«Tekints e puszta kőre,
Megmondja, mit fedez: 
Mi kincsem volt s világom 
E nagy világ ölén,
Legkedvesebb barátom
Itt nyugszik, - a remény! 
S halmára lehevertem,
S halmán itt hervadok, 
A temető lett kertem,
S kertésze én vagyok.» 
És mint a kőre nézek,
S az írást olvasom,
Nagy borzadalmat érzek,
Remeg minden tagom:
A sír sötét ürében 
Magamra ismerek;
S a sírásó szemében 
Saját könyűm remeg. 

PARLAGI RÓZSÁK.
	I.
Tél és tavasz lejárnak... 
Tél és tavasz lejárnak, 
Nem szenvedéseim;
Fű és virág kihajtnak, 
Nem én örömeim, 
Örömvirágaim már 
Csirában asznak el, 
Kínom, kinszenvedésem 
Mindennap újra kel. 
Te vagy napom borúja, 
Te tavaszom tele;
S mégsem lehetne élnem 
Lelkednek nélküle!
	II.
Oh mért határt e lángnak... 
Oh mért határt e lángnak 
Nem szabhatok;
Látnád, kinos gyötrelmim 
Mi nő nagyok.
Oh mért nem mérhető meg 
E szívüreg,
Látnád, mi tenger érzet 
Fér benne meg!
Oh mért nem adhatok szót 
S nyelvet neki;
Hogy a kimondhatatlant 
Zenghesse ki.
Ah, kínom véghetetlen 
Mint a nagy ég,
Nagysága mérhetetlen 
Tenger-fenék. 
Ah kínom, mint a titkos 
Jehova-szó,
Gyarló ember-ajakkal 
Nem mondható! 

SZÁMADÁS.
Vágyjátok őt ismérni, 
Az én szerelmemet, 
Ki keblem országában 
Szivem királya lett? 
Ki rózsa-lánczra fűzte 
Az énekek fiát, 
Királyi asztalának, 
Vidám troubadorát?
Egy barna kis leány az, 
Oly barna mint csinos, 
Kis ajka félcseresznye, 
Kerekded és piros. 
Éjfél adott hajának 
Holló csillámu szint, 
Sugár növése karcsu
A szirti nyárfakint. 
Igaz-gyöngyöt teremtett 
A lények istene,
S e drága, ritka gyöngyből 
Lett csillogó szeme. 
Teremte csattogánydalt;
S e dalból lett szava, 
Kezén a Mátrabércznek 
Legcsillogóbb hava.
És mind ezekbe lelket 
Oly bájolót adott, 
Oly május-ég-derültet,
Oly kellem-gazdagot,
Oly fürge és regényest, 
És mégis érezőt,
Hogy legmerészb dalommal 
Sem érhetem fel őt.
S most kérdjétek tovább is, 
Ti hitlenek tülem,
E barna kis leánykát 
Mikép szerethetem?

AZ ÉN DALOM. 
Költő ábránd álma nélkül 
Életem mi lenne?
Ha nem álmot, e sovárgó 
Sziv, mi mást ölelne?
Költő szive mint az Aethna, 
Lángelem’ hazája;
Csak az élet jégfuvalma 
Hót ne fúna rája!
Költő szíve mint a tenger,
Fél világra folyna;
Csak az ember szikla szíve 
Benne gát ne volna!
Költő szíve mint a kék ég, 
Csak malasztra nyilnék;
De a földön nincs meleg szív, 
Mily vele betelnék! 
Álmodom egy szebb világról, 
Mint ez itt köröttem,
Melyben a föld még virágzóbb, 
Szebb a nap fölöttem.
Sem szerelmem, sem hazám ez, 
A hogy itt találom,
Élet álma, álmok élte 
Te vagy én világom!

ÚJ-ÉVI AJÁNDÉK. 
Tündér leszáll a földre minden évvel,
   A népnek üdvöt osztogatni kész, -
Bőség-szarút emel mindkét kezével, 
   Szeméből létöröm malasztja néz,
S a nép esengő szóval jár elébe:
«Kit vesz közűlök áradó kegyébe?» 
S bőségszarúját a tündér kiönti, 
   Özönnel árad mindenütt malaszt:
Ezt kincs, amazt új hívatal köszönti; 
   Más kéjvirágot, más babért szakaszt,
S a mint vannak, s kegyében részesűlnek: 
Oltárkövére hálaadva gyűlnek.
Ott a malasztot esdezők körében 
   Sováron a költő is föltekint, -
Boldogság vágya van könyűs szemében;
   «Csak én maradtam díjtalan megint?
Csak én küzdéseimnek nincs-e ára?» 
Ily bánatos panasz jön ajakára.
És rózsatrónjáról leszól a tündér: 
   «A kincs dalok jutalma nem lehet! 
Érzés világod szebb jutalmakat kér, -
   Öleld, miért égsz, szent szerelmedet!» 
S kit a költő oly rég imádva kére
A barna lányka lett új-évi bére.

KÖLTŐ KIRÁLYSÁGA. 
Mert kincset, rangot
S fényt nem birok, 
Ki mondja, gazdag 
Hogy nem vagyok? 
A képzeletnek
Dús mezején, 
Királyi joggal 
Járkálok én;
S van népem, e szív 
Szülötti mind; 
Kormányzom őket 
Szivem szerint,
S a nép alattam 
Nem hord igát, 
Nem ismer osztályt, 
Nem babonát;
Van díszpalástom, 
A tudomány, 
Rám ölthető ez 
Későn korán; 
Királyi pálczát, 
Azt is birok,
A toll ez, melylyel 
Munkát irok.
De mind ezek közt 
A korona
Szivem szerelmes 
Menyasszonya. -

A FEHÉR RUHA. 
,Anyácska, végy beteg 
Lányodnak új ruhát; 
Fehéret, mint a hó, 
Könnyet, mint lenge nád!’ 
«Fiam, jó gyermekem, 
Annyi van, mint a fű
Kék, tarka, zöld, piros, 
Ki tudja hány szinű.»
,Fehér ruhát nekem, 
Fehéret végy, anyám, 
Meg újra esd a szűz -
Az illik énreám! ’
S elhozták a ruhát, 
Fehér az mint a hó, 
A lányka hűlt, hideg 
Testére símuló. 
Fejénél gyertya ég 
Viaszból hosszasan; 
Mellette anyja sír, 
Keserves kínosan:
«Fehérbe öltözél, 
Szerette gyermekem! 
Hogy istent angyalúl 
Láthasd a mennyeken!»

AZ ÖRÖMHEZ. 
Öröm, te csalfa vendég, 
Te lenge nád!
Mi ért nincs a szivekben 
Szilárd tanyád? 
Keblembe is beszálltál, 
Oh hittelen!
A szív miket nem érzett 
Megjöttöden!
Keblemben is tanyáztál -
Egyek valánk,
Mint két rokon kebelben 
Szerelmi láng!
De csalfa vendég voltál, 
S nem csalfa csak; 
Istentelen tolvajnak 
Kiáltalak:
Orúl vivéd magaddal 
Szivem szivét,
Egyetlen egy szerelmem 
Minden hitét!
Öröm, te csalfa vendég, 
Te lenge nád,
Oh, hogy nincs a szivekben 
Szilárd tanyád!

«SÍRVIRÁGOK»-BÓL. 
	I.
Kert áll a városon kivűl, 
Komor-sötét,
Lehullt gyümölcs, lehullt virág 
Benn szerteszét;
Az életfáról hulltak ők, 
Mert, oh a fát,
Te bús enyészet vad szele, 
Szétszakgatád. 
Ah! nékem is virult e fán 
Egy élet-ág,
S az életágon egy gyümölcs, 
Még csak virág;
De rombolásaid között 
Nem nézted őt, 
Elvitted kérlelhetlenűl 
A drága nőt!
És véle elvivéd a szép, 
A szép szemet,
A nőerény sok kincsivel 
Gazdag szivet.
Elvitted lelkét a dusat 
Képzelmivel, 
A lángtüzest, tavaszvidort, 
Örökre el!
Oh nincs e kertben több virág 
Ily szép s derék,
Oh nincs a földön mint enyém 
Oly veszteség!

TAVASZI DAL. 
Pusztaságok pusztasága! 
Nincs a földnek még virága! 
Lombtalan áll a berek,
Víg madárka nem cseveg;
S mégis ah, mi érzet ez, 
A mi bennem ébredez,
S mint egy édes sejtelem 
Végig rezgi kebelem? 
Szellem-csókod az, 
Ébredő tavasz!
Oh e bimbó-ezredek 
Nem soká kifejlenek! 
Ebből illatár fakad, 
Abból csörge ér szakad,
Ez növény, az zöldfa-ág, 
Ez fűszál lesz, az virág,
S ez, mely itt van keblemen, 
Érezem,
Ez - szerelmi dal leszen.

FAKADÓ SZERELEM. 
Szeretnék nem szeretni,
S ah mégis lángolok, 
Karom kitárul önkényt, 
Szivem föl-földobog. 
Ki az, kiért igy égek? 
Mi az, mi így epeszt? 
Jöhet, jöhet-e, kérdem, 
Istentől ily kereszt? 
Talány vagyok magamnak, 
Nincs kit szeretni még;
S ah, mégis érzem, érzem, 
Szivem csak érte ég! 

BEREND VITÉZ.
Csókért esenge Brend vitéz 
Lánykájától ekkép: 
«Csókot nekem, de édeset, 
Lelkem leány, te szép!»
A kis leány, egy gyors evet, 
Odább, tovább oson: 
,Csóknak szuró fulánkja van,
Darázs ül ajkamon!’
«Hát mint a nap, szerelmed is, 
És esküd is muló?»
,Tán esküm is, szerelmem is,’ 
Enyelg a kis bohó.
S haragra lobban Brend vitéz, 
Tekintete sötét:
«Ki az, ki végett megtagadsz? 
Hadd vágjam el fejét.»
Mig a török Budában ül, 
Fej ott elég vagyon!
S Berend vitéz megy - győz, - megjön; 
S nyugszik két hó karon.

AZ ÉGŐ HÁZ. 
Ház, elhagyott és árva 
Szegény szivem,
Benn raj gyanánt sürr és forr 
A szerelem.
Ah volna bár e házon 
Egy ablak is,
Hogy látna bé leánykám, 
A kis hamis.
Bizonynyal összecsapná 
Mindkét kezét;
Látván mi láng emészti 
A belsejét!

MENYASSZONYOMHOZ. 
Ölelve tartlak,
Ölelve végre!
Te hév szerelmem 
Tündéri bére! 
Enyém e szép szem, 
E nyilt mennyország, 
A melybe nézni 
Őrök boldogság; 
Enyém e szácska,
E bájbeszédes, 
E csókolásban 
Szerelmes édes, 
Enyém e tündér:
Hazáju hó mell, 
Magasra szépre 
Gyult érzetével:
S mely szép szemedből 
Szemembe lángol;
A melyet ajkad 
Ajkamra csókol; 
A melynek üdvét 
Melledbe rejted, 
Enyém, oh hölgyem, 
Enyém szerelmed!
S e szerelemben 
Egész egy éden, 
Hol a boldogság 
Virágzik nékem. 
Oh hölgy, ez érzés 
Oly édes, oly nagy! 
Nem, oh nem álom! 
Te hitvesem vagy!

MONDA ISTEN: NAP LEGYEN... 
Monda isten: nap legyen s szemed lett, 
A szerelmi lánggal csillogó szem; 
Monda isten: rózsadomb virúljon,
S rózsadomb lett két virágzó arczod; 
Monda isten: lágy selyem teremjen, 
S terme fürtöd drága szálu selyme; 
Monda isten: lenne szűz eperke, 
Édes, ízes, teljes és pirosló,
S lőn parányi szácskád az eperke; 
Monda végre: tündér kert teremjen, 
És te termél csuda báju lányka,
És e kertben fülmilét teremte,
S én levék e kertnek fülmiléje, 
Reggel este fönnen énekelvén: 
Vajha engem s mindörökre engem 
Boldogítna már e nap sugára,
Vajha nékem s mindörökre nékem 
Nyilnék üdvösség e rózsadombon, 
Enmagamnak kötnék enkaromra
Rabbilincset a selyemhajakból,
S híven, híven őrzeném e kertet, 
Semmi más jutalmat nem kivánó:
Csak, hogy benne - én szedhessek epret. 

HÁZI BOLDOGSÁG.
Arra már az ég malasztja 
Itt a földön áradott,
A ki hölgyet nyert szivének, 
S szép hölgyétől magzatot. 
Bár kunyhóban béken él ő 
Kis körében boldogan,
Két őrangyal, több kinek kell? 
Van körötte untalan.
Egyik a hölgy hű szivével, 
Fogyhatatlan kéjözön, 
Másik a vidor fiúcska, 
Minden órán új öröm. 
Köztük egy félisten áll ő, 
Keble szent érzelmivel, 
Sírni nem tud örömében, -
Keble némán ünnepel.
Mert reá az ég malasztja 
Már a földön áradott, 
Angyalok közt él a földön, 
Köztük azzá változott.

ÚTI DALOK.
	I.
Messze visznek... 
Messze visznek 
Messze szép hazámtul; 
Mértföldekre, 
Mértföldek honán tul.
Merre visznek, meddig érek -,
Nem gondom nekem; 
Nyugtom én a távozásban
Föl nem lelhetem. 
A szivemben
Mint selyembogárnak 
Száleresztő 
Tündérek tanyáznak; 
Menjek a nap bölcsejéhez, 
Át a föld szinén,
Mindenütt csak szent szerelmem 
Szálán csüggök én.
	II.
Felleg röpül fejem fölött... 
Felleg röpül fejem fölött, 
Az út alattam elszalad;
De ah szivem marad, marad 
Éjszak felé!
Mint mágnestű e szomju szív; 
Ha százszor délre löktetik,
Mind százszor visszaszökkenik 
Éjszak felé.
Éjszak felé, hol két szép szem, 
Nem a földsark jégtengere.
E vonzalomnak ingere! 
Éjszak felé.

KONT. 
Harmincz nemes Budára tart, 
Szabad halálra kész;
Harmincz nemes bajtárs előtt 
Kont, a kemény vitéz.
Mind hősek ők, mind férfiak, 
Mind hű és hazafi, -
Mint pártütőket hitlenül 
Eladta Vajdafi.
Budán a bősz király előtt 
Megállnak zordonan; 
Szemökben a nemes harag, 
S a kar hatalma van.
De trónusán áll a király, 
S szól ajkiról a gőg: 
«Földig boruljon térdetek, 
Ti vétkes pártütők!»
Szólott haraggal s bosszusan, -
A harmincz összenéz, -
Harmincz nemes bajtársival 
Kont, a kemény vitéz.
«Nem úgy, király!» kiált a hős; 
S megrázza ősz fejét;
Vélnéd, egy erdő rengeti 
Hatalmas üstökét.
«Nem úgy király! az égre nem! 
A pártütő te vagy!
Te tetted azt, hogy a hazán 
Az átok súlya nagy.
Vért s éltet áldozott neked 
E nemzet székedért,
S te rút gyülölséggel fizetsz, 
Az isten tudja mért!
Vagy visszavíjja ős hazánk 
Szabadságát karunk, -
Vagy érte küzdve, hű felek, 
Egyért s együtt halunk.
De térdet, zsarnok úr, hogy így 
Dúlsz minket és e hont,
Nem hajt neked, sem e sereg, 
Sem Hédervári Kont!»
Szólott haraggal s vakmerőn, 
Inkább meghalni kész,
Sem hogy térdét meghajtaná 
Kont, a kemény vitéz.
És bőszszel a király viszonz, 
- S király haragja nagy -
«Halál reád, oly rút halál, 
Mint felségsértő vagy!
Halál reád, nyakas vezér, 
Te itt is lázitó!»
S zordan mögötte feltünik 
Az óriás bakó.
Elsápad a nép, áll a hős, 
S áll a harmincz nemes: 
Rajtok Zsigmond pillantata 
Végiglen tévedez: 
«Kezemben élet és halál, 
Halljátok, pártütők!
Ki térdel, annak élet int!» 
De nem mozdulnak ők! 
Mind hősek ők, mind férfiak, 
Mind hű és hazafi;
Vérét a hős, ha halni kell, 
Nem retteg ontani.
«Hát veszszetek mindannyian, 
Haláltok a bitó!
- Mond a király s így veszszen el, 
Ha kell, egy millió!»
És mégyen a harmincz nemes 
A gyászpiaczra föl; 
Vérpallosával a bakó
Kifárad, s újra öl.
S a néma légbe nem vegyül 
Csak legkisebbke jaj;
Csak a tömegnek ajkain 
Egy elnyomott sohaj.
Ki az, ki végsőnek maradt 
A harminczból, ki ő?
Hogy mindegyikkel társhalált 
Halhasson, a dicső?
Igy áll az őserdők disze, 
Az óriási cser,
A fejszés hozzá sujtani 
Csak kételkedve mer.
A cser bevárja a csapást; 
A bajnok visszanéz,
S szemben fogadja a bakót 
Kont, a kemény vitéz.
«Mint bajnokot, mint férfiút, 
Igy illet a halál,
Nem gaz, nem órv, egy honfi az, 
Ki most e törzsön áll.
Az megtagadja istenét 
Egy szolga életért;
A hősnek egy rablét helyett 
Halála nyújt babért. 
Halálom, és a társaké
Egy véres áldozat,
Melyből a honnak üdv fakad, 
Zsigmondnak kárhozat!»
Szólott a hős, sújt a bakó, 
A nap homályba vész -
Igy halt el a harmincz nemes, 
S Kont, a kemény vitéz.
S a néma légbe nem vegyűl 
Csak legkisebbke jaj;
De a tömegnek ajkain 
Kel lázadó moraj.
«Zsigmond király, zsarnok király!
- S a zsarnok vére fagy -
Itéleted törvénytelen,
Az ország foglya vagy!»

HAZÁM BÚJA.
Hon, dicső hölgy, szép királyné, 
Oly nagy, oly szent a kebelnek, 
Hő fohászim zsámolyodnál
Ím, imádva esdekelnek!
«Szép, dicső vagy és hatalmas, 
Gyöngy s aranynyal ékszerezve, 
Oldaladnál a királyférj
Mint a nap, sugárövezve! 
S fájdalom van írva mégis 
Homlokodnak szűz havára,
Halvány arczod szenvedésnek 
Néma, csendes tört sugára.
Szép szemedből néha-néha
Nagy nehéz csepp gyöngye serked,
Mintha mély neheztelésnek
Súlya nyomná drága kebled. 
Nem vagyunk-e hűk eléggé? 
Vagy szegény a szív szerelme? 
Nem tiéd-e minden érzet -
Nem tiéd-e minden elme?
Te vagy a gyermek imája, 
Te az ifju lángolása,
Te a hölgynek érzeménye, 
Te az aggnak végfohásza. 
És a férfi őrfigyelme 
Véled alszik, véled ébred, 
Szent nevednek hallatára 
Szíve dobban, lelke éled.
Hon, dicső hölgy, szép királyné, 
Oly nagy, oly szent a kebelnek, 
Hő fohászim zsámolyodnál
Búd okáért esdekelnek!
S a minő szent, a minő nagy 
S óriási hő szerelmünk: 
Búborúdat felderítni 
Óriásokká leendünk:
Kérdd, s kitépi mind, fejenként, 
Vérző keble hű barátját;
Tompa néma fájdalommal 
Néked adja egy magzatját;
S a ki minden volt szivének, 
Szive hölgyét, örüléssel;
S a javak legfőbb malasztját, 
Életét, kéjérezéssel!
S föl! magasra, föl! lobogva 
Oltárodra szökken vére! 
Üdvöd és virágozásod 
Egyedüli tette bére!»
Igy imád, így sír a dalnok, 
Keble égvén, szíve fájván, 
Néma éjfél sátorában 
Rákos ősi hantin állván,
És minek szó és minek lant 
Hangot adni képtelen még, 
Mint a gyémánt föld ölében 
Drága tisztán könyüén ég.
És a szent hölgy, egy istenné, 
Méltósága fönségében
S földi mégis, mint anyának, 
Köny remegve szép szemében, 
A sirót egy néma csókkal 
Felszorítja két karára,
Arcza gyászán áttör a kedv, 
Mint borún a nap sugára. 
Ah, de kedve mint a csillám,
Megszületve, már enyészik,
A ború felvonja gyászát, 
Régi sebe újra vérzik.
«Egyenként, igen, szerettek! 
Ah, de együtt szétoszoltok; 
Magzatok, mig így gyötörtök, 
Nem lehet az anya boldog.»

BÁTHORI ERZSÉBET. 
A büszke Csejthe várnak 
Hatalmas asszonya,
Nehézkes álmokat lát, 
Ha megjön alkonya. 
Mélyen, sötét üregben, 
Nagy sziklavár alatt, 
Sok ember-csontokat lát, 
Halomra hordtakat.
A szörnyű csonthalomból 
Feláll egy síri lány,
Három sebet mutatva 
Ifjonti homlokán.
Néz és kinos nézése 
Halotti gyötrelem, 
Nyög és halálnyögése 
Elhangzik végtelen. 
,Legszebb virágkoromban 
Ontád ki véremet!
Vérem kiált az égre,
A gyilkost verje meg.’
S eltünik a leányzó -,
Helyén egy második 
Biborpiros sebekkel 
Mint rém. magaskodik. 
«Átok reá örökké,
Ki engemet megölt; 
Az ég ne adjon üdvöt, 
Ne néki sírt a föld!»
S harmadszor is leányzó 
S negyedszer is tünék; 
S igy véghetetlen végig 
Sok száz leányka még. 
S mindannyi egy ajakkal 
Csak egy átkot süvölt: 
«Az ég ne adjon üdvöt, 
Ne néki sírt a föld.»
És végre mondni szörnyű, 
Sok száz leány után, 
Feláll egy új halott még, 
S ily szó jön ajakán: 
«Nem szántad ön leányod, 
Oh kőnél kőbb kebel!
Ifjú piros vérünket 
Arczodra mostad fel!» 
Igy álmodik naponként 
A várnak asszonya, 
Kinos szívmardosás közt,
Ha megjő alkonya.
Körötte rémitőleg 
Börtön-falakra lát, 
Tükrében, szörnyedezve 
A lányok gyilkosát.

HYMNUS.
Kárpátoktól Ádriáig 
Zengjen a közének,
S veszszenek, kik ellenállnak 
Forró zengzetének!
Kárpátoktól Adriáig 
Egy zenét akarnak:
Adjon isten szebb jövőt az 
Ébredő magyarnak.
Szebb jövendőt mint a mult volt, 
Jobbat a jelennél;
Szebb jövőről régen él egy 
Szent hit e nemzetnél. 
Adjon néki hírt, hatalmat 
A kivítt csatákra; 
Nyúgodalmat, de dicsőet, 
Annyi belvitákra,
Légyen egység a királynak 
S nemzetnek közötte; 
Egyiránt mondják az áldást 
Papjai fölötte.
Védje törvény a parasztot 
Ura ellenében,
És az úr jogát a jobbágy 
Tartsa épségében;
És mint vére egy anyának 
Hitben és reményben, 
Legyen egy a szétszakadt nép 
Nyelvben, érzeményben.
S lészen áldás fénykörében 
A magyar hazája,
Századokról századokra 
Egység oczeánja.
E hitért élünk halunk, mint 
Őseink halának,
S általadjuk gyermekinknek 
S gyermekink magvának.
S ivadékról ivadékra 
Nem szününk remélni: 
Kárpátoktól Adriáig 
Hogy magyar fog élni! 
Kárpátoktól Adriáig 
Zengjen hát az ének: 
Adjon isten szebb jövendőt
Árpád nemzetének!

KÉT DALNOK. 
Egy völgynek oldalában, 
Falucska végiben,
Két dalnok él szerényen 
És egyszerűn igen.
A csattogány az egyik, 
Egy bánatos fiú, 
Megfosztá szépségétől 
Őt a szerelmi bú.
A másik a pacsirta, 
Alázva van porig, 
Kopott fakó ruhát hord 
S az út felén lakik.
De hogyha dalra kelnek 
Pacsirta, csattogány;
Az egyik égbe kelve, 
A másik lombhonán: 
A bájoló zenére 
Egész föld megvidul, 
S rájok s reá az égnek 
Örömkönyűje hull.

A HETYKE HUSZÁROK. 
Ekéje mellett a suhancz áll, 
Egy vakmerő legény;
Előtte büszkén a huszárhad 
Kardot csörtetve mén. 
,Hová, hová, kardos vitézek; 
Ti czifra, büszke had?’
Kiált a pórlegény utánok, 
S forr melle és dagad.
«Hová megyünk-e, hej hová-e? 
Prádéra, földike!»
Riad kevélyen, elbizottan 
Reá mindegyike.
S hegykén, kevélyen eltekintnek 
Gúny és kaczaj között,
Darócz ruháján a fiúnak 
S a kérdező fölött.
,Azt véltem a labanczra mentek, 
S velök lesz háború,
Hogy annyi büszkeséggel vagytok! 
Mond a paraszt fiú.
,Ha majd a harczba mentek egyszer; 
Köszöntsetek be itt:
Meglássuk akkor hánynak űli 
E vad gőg arczait.’
Szól s visszalép ekéje mellé, 
Élén egyet törül, -
S villámot láttak a huszárok, 
Kettőt a domb mögül.
Az egyik a suhancz magasra 
Emelt ekéje volt,
A másik önnön két szeméből 
Szikrázva villámolt.

AZ UDVARI BOLOND. 
Ment egykor a fényes király 
Sétálni a mezőre;
Leánya volt s a víg bolond 
Mezőre kisérője.
Ekéje mellett a paraszt 
Daróczba van ruházva; 
Végig hasítja föld rögét,
Verítékében ázva.
S szól kérdezőleg a leány, 
Részvéttel szép szemében: 
,Mi ember az, király apám, 
Az ott a nap hevében?’ 
«Földet ruház az, jó leány, 
Kenyéradó vetéssel.»
,S a föld viszont nem ad neki?’,
«Beéri ő kevéssel.»
,Folt folton ül ruházatán, 
Arczán sanyar van és bú!’ 
«Örömmel dolgozik, ne bánd!» 
,Mért hát mögötte hajdu?’
“Miért, miért, no hát azért, 
- Szól a király bolondja -
Hogy a mit az vet ott, ez itt  
Komám csürébe hordja.”

A NÉPTÖRTÉNETBŐL. 
Zsarnok űl a hősi nép nyakán, 
Karja súlylyal fekszik a hazán; 
Számüzetve
Benn a szent igazság; 
Rabbilincsen 
A dicső szabadság.
S tűr, sok évig tűr a hősi nép; 
De türelme partjain kilép, -
Kél, s kelése
Tenger áradatja,
Vív, s vivása 
Győzelmét aratja.
Börtönében már a zsarnok úr, 
Égbe átkot szór, a földbe túr! 
Mind hiába!
Köny nem árad érte; 
Őt az isten
És a sors elérte.
Vígad a nép, s győző dalja zeng, 
Hő dalától honja visszareng: 
Néptül áldva
Légy, oh szent igazság! 
Üdvözölve
Te, arany szabadság!

MÁTYÁS KIRÁLY GÖMÖRBEN. 
Mátyás király nem értett honn ülni kényesen,
Értett a harczi ménen megülni győztesen,
S ha harczi nem valának, bársony nyugágy helyett, 
Mátyás király kezébe birói pálczát vett.
Bejárta szép országát, s mint béke angyala, 
Törvényt, igazságot tett, a merre járt vala, 
Bejárta a Dunának s Tiszának mesgyeit. 
Kihallgatá urával a pór sérelmeit.
Törvény után, követvén az ős magyar szokást, 
Tartott az útazásra Gömörben áldomást;
Az áldomások árja enyelgő és komoly, 
Mikép Maros aranyja, Tokaj nedűje foly. 
Van, a ki a királyért üríti a kehelyt,
A hon virágozása dobogtat más kebelt, 
Ez a német vesztére nagy rettentőt iszik, 
Az a török halálán, ez a csehén bizik.
S végig lakoztanak már, és végig ittanak, -
Egyért feledtek inni a vigadó urak,
S vigalmok a hegyig hat, hol munkás hangyakép 
A tő tövét kapálja pőrén a póri nép.
Mátyás király a tréfát fölötte kedvelé, 
Mátyás király föláll s int a szőlőhegy felé:
«Ím, dolgozott a munkás, mig vigadánk, urak! 
Ne váltanók fel őket, hogy ők vigadjanak? 
Fel, a király nyomába!» Szól és előre mén, 
Mikép a felkelő nap a fényes ég ivén,
Utána mén az úrnép vontatva s kénytelen, 
Mikép a lomha árnyék a test után megyen. 
S bámészan a parasztok reá tekintenek, 
Kiváncsilag megállnak a vándor fellegek,
A nap kibú alóluk, meglátni a csodát,
A hős király kezének ügyében a kapát. 
Mátyás király megedzett s dologszokott vala, 
Az úrinép puhán nőtt, és otthon lomhula; 
Mátyás király ügyes volt és könnyü termetű, 
Az úrinép nehézkes, tömör tekintetű.
Mondjam tovább, ne mondjam a tréfa folyamát, 
Mint űli a veríték az úrnép homlokát?
Mondjam tovább, ne mondjam: a gyors király mögől, 
Miképen jobbra balra az úri nép kidől?
«Uram király - kiáltnak - pogány dolgot mivelsz, 
Kegyelmetes tréfáddal még mind rakásra ölsz -
A kardot elviseljük, kapáljon a ki tud!»
És a panasz keserve Mátyás fülébe jut.
De mint a könnyü sólyom fölöttök a király 
A megkapált barázdán nem fáradottan áll, 
Arczára méltóság ül, szigor van homlokán 
S a lelkendő urakhoz ily szó jön ajakán: 
«Ám hagyjuk a szokatlan dolog kisérletét, 
De megjegyeznetek kell nehéz verejtekét:
A föld, urak, kemény rög, s ki azt megmíveli, 
Véres verejtekének gyöngyével öntözi.
Azért, ha máskor isztok, nem kell felednetek 
Az áldomásba szőni: hogy éljen népetek!» 
Szólott - s az úri nép megjegyzé az oktatást, -
Mátyás király Gömörben igy tarta áldomást.

GAZDAG SZEGÉNYSÉG. 
Szinaranyból fényes ékszert
Szántam hó nyakadra,
Mely sok ékes hölgy közől fényt 
Vonna csak magadra;
Ah de ékét ékszereknek 
Bírod önmagadban, 
Ritka szíved tündököltet 
Soknál gazdagabban.
Szép szövetből drága köntöst 
Szántam erre, néked,
S már örültem, új szabása 
Mint emeli éked;
Ah de szebben nem ruházna 
India kelméje,
Mint ruház, emel ki lelked 
Tiszta nőerénye.
Fris virágból szép bokréta 
Annyi éke mellett,
Mint diszítné ifjuságod 
Hajnalában melled;
Ah de rajta ápolod már 
A legszebb virágot,
Kis fiacskád - s benne s véle 
Egy egész világot.
Hő keblemből ezt a szivet 
Végre hát kitépem,
Egy igaz-gyöngy értékét tán 
Véle csak fölérem;
Ah de szívem is birod már, 
S minden dobbanását -
Ily szegény és gazdag együtt! 
Vedd e köny hullását.
Költőd lelke, érzelemnek 
És dalnak bányája,
Dalt merít ki szent mélyéből, 
Hogyha sorsa hányja,
Dalt, ha létöröm derűl rá 
S szép szemed sugára -
Akkor égő, ekkor édes 
Harmat hull arczára.

KONT FEGYVERNÖKE 
Elénekeltem Kont vitézt,
A hőset, a keményt,
Harmincz nemes bajtársival, 
Szivem sugalltaként. 
Elmondtam, hogy szabad halált 
Haltak mint honfiak,
S haláluk szép volt és dicső, 
Mert elvért haltanak.
Miért ne mondjam őt is el, 
A hű fegyvernököt?
A harminczkettedik nemest, 
Ki együtt halt velök.
Ott volt urának harcziban 
A hűséges legény,
Ott álla most is s látta, mik 
Történnek György terén, 
Mint álltanak, mint hulltak el, 
Harminczan egyiránt,
Mint álla Kont, mint hulla el 
Egy félország gyanánt.
A hős elhullt, a hű apród 
Utána porba hull,
Nagy veszteségét érezi 
Ki mondhatatlanul.
«Ki a szegénynek napja volt, 
A hősek csillaga,
Egész hazában serget ért 
Karával egy maga,
Kivel csatákban vért ivám, 
Békében áldomást,
Ki ád helyette énnekem, 
Ki ád kárpótolást?»
Igy sír; szivének kérgeit 
Föltépik kínjai,
Könyűt nem ismert két szeme 
Tengernek árjai.
S mind látja őt, mind sír vele 
A véres holt felett;
Csak a király bámúl maga 
Ily hűséges szivet.
,Ki e legény, - borzadva szól, 
S kérdőleg széttekint -
Ki egy felségsértő felett 
Érezhet ennyi kínt?’
«Nem felségsértő, nem király!
- Kiált a hű legény -
Kontért, a hős- és honfiért
S gazdámért sirok én. 
Vágasd ki a fát, s mely reá 
Kulcsolta szíverét, 
Kivágtad a hű ihszalag 
Kölcsön tenyészetét.
Szakaszd ki a meleg szivet, 
S mely éltetett, nevelt, 
Tátott koporsóvá tevéd
A gazdátlan kebelt.»
És újra sír és újra szól: 
«Nem ad kárpótolást,
Oh nem, nem ad, sem föld, sem ég 
Kontnak helyébe mást!»
Szólott s karával görcsösen 
A csonka tetemet
Közelb szorítja ajkihoz, 
Sír, átkoz és nevet...!
S mélyen megindul a király 
Ily nagy hűség fölött:
,Kelj föl - kiált - helyed legyen 
Testőreim között.
Kelj fel, fiú! hűségedért 
Te veszteségedet 
Királyilag kipótlom én, 
Ha szolgálsz engemet.’ 
De az őrjöngve visszaszól 
S mint rém reá mered: 
«Inkább a poklok ördögét 
Mint tégedet - cseh eb!» 
S váltott inkább éltén halált 
A hűséges legény,
A harminczkettedik nemes 
Szent Györgynek vérterén:
Sem hogy szolgálna oly királyt, 
Ki törvény s jog helyett 
Önkény alá hajtand vala
Egy hősi nemzetet.

A HŐS ÉS KEDVESE. 
Elment a hős csatába,
Hő keble dobogott, 
Kivíni fegyverével 
Szabadságot, jogot. 
A harczolók sorában 
Első volt mindenütt, 
Mint vakmerő oroszlán, 
Mint lelkes honfi vítt. 
S kiért kivítta harczát, 
Győzelmes lett a hon; 
Budában új király ül 
Az ősi trónuson.
De, őt szerelem vonja, 
Mely hősi tetteért 
Majd myrtuságba fonja 
Fürtén a harczbabért.
A hős jön oly lobogva, -
Hit és remény dobog 
Keblén, hogy boldogítni,
Hogy boldogulni fog.
A hölgy közelgni látja, 
Sikolt, szivére nyul... 
Egy percz - és a magasról 
A vár sánczába hull.
Mit ér immár a hősnek 
Mit ér az uj király? 
Szabadság győzedelme, 
Az elnyomott viszály? 
A hölgy, a ki iránta 
Megszegte volt hitét, 
Nem birta elviselni
Az érkező szemét. 
A hős, ki ily jutalmat 
Ily véres bért talált, 
Nem tudja elviselni 
A kétszeres halált.

KÉT LEÁNY. 
	I. 
Ketten együtt két leány 
Dombon álltanak, 
Rózsa együtt s líliom
Így virágzanak.
Domb alatt vitéz pihen,
Egy sugár fiú;
Mint a dér sütött fenyű, 
Néma, szomorú.
Dalnok ő, s a két leány 
Szépen kéri őt:
«Mondj nekünk egy éneket, 
De szerelmi hőt.»
És az ének megzeneg, 
Dalnok ajkiról;
Benne szerelem helyett, 
Gyásznak hangja szól: 
A mohácsi vércsata 
Napját hozta fel: 
Meghasonlás a magyart 
Mint temette el.
S összenéz a két leány, 
Lelkök elborul;
Szép szemükből hő könyűk 
Kristálygyöngye hull. 
Egyikének atyja lelt
Sírt Mohács alatt; 
Másikának kedvese 
Volt, ki ott maradt. 
Kettejök közt melyike 
Volt a vesztesebb? -
Mint a dalnok bánata, 
Nincs keservesebb!
Ő anyát veszíte el, 
Egyetlen anyát,
Egy csapással mindenét, 
A szabad hazát.
	II.
Éve múlt; a dombtetőn 
Elvonult a tél,
A vidék uj zöldet ölt, 
Mosolyog s remél.
A leányok egyike 
Dús rokont talált; 
Másik a dombon gyürűt 
Új jegyessel vált.
Domb alatt egy sírorom 
Fű s virágtalan;
Benne a dalnok vitéz 
És keserve van.

GŐZHAJÓN. 
	I. 
Búcsút mondtam kedvesimnek...
Búcsút mondtam kedvesimnek, 
Búcsút gondjaimnak; 
Fájdalom s örömkönyűim 
Csaknem összefolynak!
Mint madár könnyen repülnék 
Szél s hab ellenébe;
Csakhogy egyik szárnyamon még 
A kalitka lépe!
Lelkem, és a gőz hatalma 
Mind előbbre tolna; 
Csakhogy a szív száz fonállal 
Kötve honn ne volna!
Vissza vágyom és előre, 
Kin- és kéjtusával;
Mind hiába, elragadt már, 
S visz hajóm magával!
	II. 
Ingatag hajón lebegve... 
Ingatag hajón lebegve 
Égnek és viznek közötte, 
Itt vagyok pár deszkaszálon 
Én a biztos föld szülötte! 
Hánykodó habok honában 
Nyugtát szívem nem találja; 
Mint a felkapott katángot 
Hord a vágyak tétovája.
És kinyujtom mind a két kart, 
S nincsen, a kit megölelnék, 
Messze tőlem mind a ketten, 
Kiktől, és kikhöz eveznék: 
Jobbom el nem éri már, kit 
Honn hagyék, nőm és családom, 
Mig balommal el nem érem,
Melybe térek, ősi házom.
Oly nehéz, oly könnyü szívem, 
Mintha égbe kéne szállnom,
Vagy le, mélyen elmerülve,
Sírom a mélyben találnom. 

AZ ÖRÖMEK ÖRÖME. 
Mellettem űl szelíden, 
Mellette űlök én,
Ő homlokom simítja,
Keblére dűlök én.
Nem szólok, és nem szól ő, 
Mindketten hallgatunk. 
Csak szűnk verése mondja: 
Mi boldogok vagyunk! 
Lábunknál a két gyermek, 
Egy kis galambkapár, 
Virág között a fűben 
Csevegve, játszva jár; 
Lovával, ostorával
A pajkosabb fiú; 
Bábjával a leányka 
Félénken összebú.
Az egyikből hazámnak 
Én képzek egykoron
Egy szebb jövőre polgárt, 
Neked, te drága hon!
A másikat szivének 
Hő érzeményivel 
Jó honfiú számára 
Ő nevelendi fel.

CSALÁDI KÉPEK. 
	I.
Egy új világ környékez, 
Új lég lehel reám;
Sajkám elért a révhez, 
Hová ohajtozám.
Az új világ szivemben, 
Áttükrözé magát, 
Visszhangzik énekemben, 
A lant új hangot ád. -
Serdűlő ifjuságom 
Virágzó tavaszán 
Szerelem volt világom, 
E zúgó oczeán.
Vágy és remény harczában 
Kis sajkám evezett;
A szív, örök tusában 
Vesztés s birás felett. 
Most karján kedvesemnek 
Előttem a határ,
Hol rám a küzdelemnek 
Szerelmi díja vár. -
Ki a sajkást követted 
Szerelme tengerén, 
Dalát meg-megfigyelted 
Szép holdas éjjelén, 
Jer, lépj szerény lakába, 
Nézd, e hűs fák között, 
Házának templomába 
Csend s béke költözött. 
A sajka, pitvarához 
Kötözve nyúgoszik;
A lant, a ház falához 
Békén támaszkodik. 
A csónakost szelíden 
Hív nő karolja át,
S mutatja rét füvében 
Enyelgő magzatát.
A csónakos, faláról 
Felkapja hangszerét,
S a házi boldogságról 
Dalolja énekét.
	II.
Megint egy év repült el 
Ifjú fejed fölött,
S megint csak úgy talállak, 
Mint esztendők előtt.
Nem hullott el csak egy is 
Virágaid közűl;
Mint év előtt, szemedben 
Szemem megidvezűl. 
Más asszony óvakodva 
Titkolja éveit,
Te büszkén számitod fel, 
Mint nőlnek gyermekid. 
Örülsz, hogy évre év múl; 
Mert minden év után, 
Értelmesűl fiacskád, 
Szépűl a kis leány.
Az ég meg is fog áldni, 
S áldjon meg rényedért,
Ki gyermkidnek élsz csak 
És gyermekeidért,
S én a ki mindezeknek 
Szemlélője vagyok, 
Még én is ennyi kéjben 
Még vissza ifjadok. 
	III.
Köröttem itt futosnak ők, 
A kedves gyermekek; 
Anyjánál a kis harmadik 
Bölcsőben szendereg.
Csendet parancsolok nekik, 
Az egyik könyvet nyér;
A másik felmász térdemen, 
És tollat irni kér.
A könyvet czim- s több lap hián 
Még vissza kaphatom,
De képe, egy szép Gőthe-fej, 
Szem- s orrnélkűli rom.
A másik, mig szétnézheték, 
A téntát dönti el,
Vagy szörnyű gólyalábakat 
Rak írt ivemre fel.
Hagyján! a czél elérve van, 
S én nem neheztelek: 
Anyjánál a kis harmadik 
Még egyre szendereg.
	IV.
Kell-e nékem zaj s mulatság 
Csendek emberének?
A ki rabja - igy gunyoltok -
Házi életének.
Kell nekem zaj és mulatság, 
De nem a világé,
Vagy bizony azt vélitek tán, 
Síri csend a házé?
Kell nekem zaj és mulatság, 
Mennyit ők okoznak! 
Sippal, dobbal kis vitézim, 
Hogy ha rám robognak. 
Kell nekem zaj és mulatság, 
Sőt csak ebben élek;
És ha mégis megsokalnám -
Szerepet cserélek.
S gyermekek közt gyermek állok; 
Együtt szökdecsélünk!
Ki tagadja hogy mi itthon 
Jó zajoskán élünk?
	V. 
És mennek ők s hadd menjenek 
A nagy világ szerint!
Megyünk mi is, miként s hová 
Szivünk sugalma int.
Bársonyt és selymet öltsenek 
Háromszor egy napon; 
Öltünk, ha kell, ékszert mi is, 
A mennyi s mink vagyon.
Ők a divattár bábjait 
Igaz s ál ékivel;
Én a fiut, te a leányt 
Öltöd karodra fel.
Utczákra ők, hogy lássanak 
S láttassák magokat, 
Szinházba most, bálokra majd, 
Mint ez vagy az divat.
A zöldbe mi, hol fű, virág, 
S szökellő csermelyék,
S a szent természet báj ölén 
Velünk örűl az ég.
Az ég egy nagy, szent templomiv 
Leszen fejünk felett,
Körűl a vig madársereg 
Zeng édes éneket.
S mi négyen ottan térdelünk, 
Némán eláll szavunk!
A némaság egy háladal: 
Mily boldogok vagyunk! 
	VI.
A városból ha megjövök, 
Elém vigan szökellenek, 
Ezer kérdés és csók között,
Mind hárman rajtam csüggenek. 
Egy vár vagyok, mit hős sereg 
Száll meg, s veszen be ostromul; 
Csakhogy csatánkban vér helyett 
Kéj és örömnek könyje hull.
Ha elmegyek, a távozót 
Híven körűlveszik megint,
Mindegyik édes szót rebeg, 
Mindegyik búcsu-csókot int. 
Hajó vagyok, mely gazdagon 
Kincsekkel rakva utra kel; 
Csakhogy a kincs, mit én viszek, 
Egy kéjjel telt boldog kebel.
S ha érkezem, ha távozom,
Ha csendben otthon dolgozom: 
A kis sereg mint méhiraj,
Körülrajogja asztalom,
S valóban és végtére is, 
A kedves édes gyermekek, 
Nem mások én szívemnek ők, 
Mint döngicsélő méhsereg. 
Miként a méhnek, nékik is, 
Egy rózsakert még a világ,
Édes gyönyört rejt, nyujt nekik 
Mindén bokor, minden virág.
S miként a kis méh a köpűt, 
Megmézesítik szívemet,
Belé hordván szinméz gyanánt 
Ezernyi édes érzetet.
	VII.
,A tavasz elnyilt virági, 
Már tudom nem kellenek, 
Sem az ősz késő rózsái 
Még hozzád nem illenek.
Szólj, miből tűzzek tehát 
Fürteidre koronát?’
«Nyár hevében, tél fagyában 
Hogyha tiszta, hogyha hív, 
Két szerető birtokában.
Legbecsesb virág a - szív, 
E virágot, ha birod, 
Legkedvesb ajándokod.»
Szólt a férj, felelt az asszony -
Bú s örömben régi pár,
S mégis ifjak, bár fölöttük 
A tavasz nyárára jár; 
Mert a szív nem hervadó 
Télizöld, ha tiszta s jó. 
,Kebelemnek birtokában 
Tiszta és hű szív lobog.’ 
«Nyár hevében, tél fagyában 
Az enyém érted dobog.» 
Szól a férj, a nő felel -
S keblen nyugszik hő kebel. 
Egy szó s két csók csattanása, 
S a virág átadatik,
Két kebel egy dobbanása, 
És a szív megértetik. 
Mert a szív, e ritka kincs! 
Legszólóbb - hol nyelve nincs!
	VIII. 
Ó nem jött földi kincscsel, 
Én neki nem vivék; 
Mégis frigyünk az égtől 
Mégis megáldaték.
Én is letettem, ő is 
Alapnak egy követ, 
Mindketten egyezőleg 
Egy szerető szivet.
A szerelem malasztja 
Erőt lehelt belénk;
Minden szívdobbanással 
Kőt kőre épiténk.
S látatlan, észrevétlen 
Épitve lőn a ház, 
Falai között kedély és 
Szerény öröm tanyáz.
A szikra, mit szerelmünk 
Oltárán ápolánk,
Élesztő napsugárként 
Világit most reánk.
S csendes meleg tüzénél 
Mely űl, a kis család, 
A házi boldogságnak 
Énekli hymnusát.
	IX. 
De hát ugyan már melyik az, 
Kit szívem legjobban szeret: 
E kékszemű lányt, e nyulánk, 
Vagy ezt a tömzsi gyermeket? 
Ha nézem e bogárszeműt,
Azt érezem, hogy ő maga 
Legkedvesebb, mivelhogy ő 
Szerelmünk első záloga.
Ha nyakamon a lányka csügg, 
S viszont én a kis csacska szán: 
Ő nekem a legkedvesebb,
Mert két fiú közt ő a lány. 
Igen, de itt a harmadik,
S szívemben újra kész a harcz -
Ő legkisebb, úgy gondolom,
S most legkedvesb ez angyalarcz. 
Válaszszon a ki tud s akar!
Én nem tudok, s nem akarok; 
Egy asszonyt s három gyermeket 
Szeretni tán csak elbirok!
	X. 
Itt a karácson! mint örülnek 
A kedves magzatok!
Hitben, reményben, szeretetben 
Mind milyen gazdagok!
Mint repdes a szív mindegyikben, 
Hogy Jézus eljövend,
Hogy tőle mindenik, ki jó volt 
Ajándékot nyerend!
Ablak közé tányért, kosárkát 
Teszen fiú s leány,
Arany hegyekről álmodoznak 
Egész nagy éjszakán.
S a holnapot, ki írja azt le? 
A kedves holnapot,
Midőn mindenki megpillantja 
A szent ajándokot?
A szép karácsonfát, e képet, 
E bábut, e lovat -
Ezt is, meg azt is, mind ő kapta, 
Mert jó volt s szót fogadt! 
Mint égi tárgyhoz áhitattal
Nyúl remegő keze, -
Tapsol, nevet, szökell örömben, 
Kéj minden érzete!
A szív önkényt jónak s erénynek 
Varázsát érezi -
S isten e kéjt egy jobb életre 
Foglalóul veszi.
	XI. 
Ha most apám, az ősz úr, 
Igy látna köztetek;
Ha most anyám, a jó szív, 
Igy együtt lepne meg!
A jó öreg remegve 
Kitárná két karát,
Elmondaná fölöttünk 
Áldása szent szavát. 
Anyánk, hő érzeményit 
Tovább nem bírva el,
Fejenként megfürösztne 
Örömkönyűivel. 
S mi kéjben és örömben 
S e három kis virág; 
Én, anyja gyermekimnek 
S a kisded unokák,
Mi kéjben és örömben 
Keblökre hullanánk -
Az ég egész terhével 
Szakadhat így reánk!
	XII. 
Bölcsőmtől az oltárig,
Volt hő kivánatom;
Bölcsőmtől az oltárig 
Hozott el csónakom.
Másik felét utamnak 
Megint ezen teszem; 
Az oltártól a sírig,
Mely végutam leszen. 

AZ OBSITOS.
		   I
        Az obsitos és Napoleon.
Hárman valának együtt, a potrohos biró, 
Egy obsitos vitéz, és a furfangos iró;
A többi asztaloknál együtt és szerteszét, 
Vidám paraszt legények itták a hegy levét. 
Ott ültek iddogáltak vecsernye óta már, 
Keringett és fel is dőlt a bujdosó pohár; 
Mátyás király sem nyert tán több éljent a Dunán, 
Mint mennyit Háry János, az obsitos magán.
S volt is miért e nagy zaj, ez éljen-háború, 
Az obsitosnak párját nem látta hat falú,
A szem, a száj elállott merész beszédein, 
Ország-világ csodálta vitézi tettein.
Most is kezébe kapván az öblös meszelyest, 
Kalandos életéből regét regére kezd;
Hol s merre járt, mit látott, mit tett ő s társai, 
S hallgatva függtek rajta mindnyájok ajkai.
Ő, ki ármádiákat vert széjjel egy magán, 
Túl jára hadnagyával az Operenczián, 
Ki franczia fejekkel sátrát körül raká, 
És a világ végénél lábát lelógatá.
«De még ez mind csak semmi» szokása mondani, 
S közelb csoportosulnak a többit hallani.
«Mit! semmi? - mond a bíró - a soknál is sokabb, 
Igyék, komám!» és isznak mindnyájan mint a csap. 
«Nem addig van - kiált most a furfangos diák,
A legjavát elhagyta - és most őt hallgaták -
Kendtek még mit sem tudnak, ha egyet el nem mond, 
Hogyan fogá el bátyó a nagy Napoleont.»
«Hm! mond az obsitos hős, - a nagy Napoleon! 
Nagy ő a francziák közt - és vállán egyet von,
De engem ugy segéljen, nem a magyar között,
S hát még - veté utána - magyar huszár előtt!» 
És itt magát értette az obsitos baka,
Ámbár lovon soh’sem volt éltében jó maga: 
De annyit emlegette és annyiszor lovát,
Hogy végre is huszárnak kellett hinni magát.
«Hol volt, hol nem, bizonynyal már meg nem mondhatom, 
Kétszázezer vitézzel jött ránk Napoleon,
Mi tán mindössze százan, vagy kétszázan valánk, 
Mind nyalka szép huszárok, mind tűz és annyi láng.» 
A furfangos diák itt szörnyet prüszente rá,
De Háry ő beszédét tovább is folytatá: 
«Kétszázezernek ellen kétszáz, az angyalát! 
Mit gondol kend, biró úr, ki adta meg torát?» 
«Ki adta volna, hát ki!» viszonz a kérdözött,
Csak volt a kapitányban ész, és nem ütközött?» 
«Volt ám, de volt kurázs is, komék, és mekkora; 
Megütközénk biz, és hogy!» kiált a vén baka.
«Magam valék az első, ki közbe vágtaték, 
Hullott a francziája mint húll a fű, a jég! 
A nap megállt fölöttünk bámulni a csodát,
Kétszázezret hogy vert meg kétszáz, az angyalát!» 
És a diák ujonta szörnyet prüszente rá,
De Háry ő beszédét tovább is folytatá; 
«Futottak már a franczok, mint szélben a katáng, 
Utánok a magyarság, hogy szinte fulladánk!
S im a futóknak közte meglátom a vezért, 
Arany kengyelben lába, lovával szél sem ért, 
De én is paripámat utána rugtatom,
S egy sűrü erdő szélén - vitézül elfogom. 
«Az angyalát! kiálték, s megcsípem őt nyakon, 
Most valld meg, úgy-e, hogy te vagy a Napoleon?» 
«Való, a mi való - szólt - vitéz, hogy az vagyok, 
Csak éltemnek kegyelmezz, adós nem maradok.
Kérj tőlem a mi tetszik, vitéz magyar legény, 
A francziák császára kincsekben nem szegény!» 
«Az angyalát! - kiáltám - uram, nem addig a! 
De jősz a kapitányhoz lánczhordta franczia.»
És a diák ujonta szörnyet prüszente rá, 
De Háry ő beszédét tovább is folytatá: 
«Mentünk és mendegéltünk, s kiérvén a sikon, 
Egy hat lovas hintó áll előttünk gazdagon.
A hat lovas hintóban egy úri asszony ült, 
Aranytól és gyémánttól ruhája nehezült, 
A mint reánk tekinte: Oh Jézus Mária! 
Kiálta; mert hogy ő volt Mária Luiza.
«Igy kell-e téged látnom, oh nagy Napoleon!
Én nagy felségű férjem, kegyetlen lánczokon? 
S ki vagy te, jó vitézem, ki őtet elfogád?»
«Vitéz Joannes Háry, - mondám - az angyalát!» 
«Halld, a mit én tenéked itt mondok, jó vitéz;
- Szólt most az úri asszony, s mélyen szemembe néz -
Te oly vitézi tettet követtél itten el,
Minőt még egy magyar sem, mely nagy díjt érdemel. 
Ha őt te elbocsátod, igéretet teszünk,
Hogy holtom- s holtodiglan enyém tiéd leszünk.» -
«Az angyalát! kiáltám, felséges asszonyom,
Tudom, mi a becsület, legyen szabad rabom. 
Szép asszonyért, szép lányért az igazi vitéz 
Tüzet vizet kiállni, pokolba menni kész, 
Vitéz Joannes Háry igaz magyar nevem, 
Üljön fel a császár úr, - itt van reá kezem!» 
És a diák szörnyűen s nagyot prüszent közé; 
De Háry ő beszédét ekképen végezé: 
«Mondottam és a császár legott elvágtatott, 
De két kezembe két szép arany órát nyomott. 
Az egyiket, gondoltam, kapitányomnak hagyom, 
A másikat későbben elkérte hadnagyom;
Az angyalát! csak egyet tartottam volna meg. 
Mert most el is hihetik, nem is, kigyelmetek.» 
De ők hitték mindannyin, a potrohos biró,
A vígadó legények, még a gonosz iró,
A furfangos diák is nagyot hörpentve szólt: 
Nincs oly vitéz a földön, mint Háry bátya volt.
		      II.
   Az obsitos látogatása Ferencz császárnál. 
Nagy, derék vitéz kend, vitéz Háry János, 
A sereg kend nélkül bizony nagy hiányos. 
Vajh! sokat beszélt el sok vitéz dologról, 
A mit ember nem hall hetvenhét országról, 
Elbeszélte nekünk: Francziaországban,
A tengernek partján hogy járt Padovában, 
Látván ő nagy partján óriási rákot, 
Ollójával felvett egy lovas kozákot.
És midőn bejárta szép Tirolországot,
A stájer hegyekben oly magasra hágott: 
Hogy haját a napnak lángja meg ne kapja, 
A hegyet végiglen, csak hason mászhatta. 
Máskor Mantovában kedvre táborozván, 
Hétfejű sárkánynyal vítt mint egy oroszlán. 
És ki tudná végét, és ki tudna mindent, 
Vitéz Háry János, vajmi nagy vitéz kend. 
De ha még ezerszer oly vitézlő volna, 
Mint a mekkorának tudja kendet Tolna,
Azt nem engedjük meg, ily jó kedvben lévén, 
Hogy ne mondatnók el e vidám tor végén: 
Mint s hogyan járt el kend Bécsnek városában, 
Király ő felsége látogatásában.
És az obsitos hős, társin eltekintvén, 
Megsodorja bajszát, kettőt is köhintvén, 
Kémlelődve, nincs-e tán diák körötte, 
A ki elprüsszentse jó magát fölötte.
De diák ez egyszer nem volt a bokorban,
Mind igaz hivő vett részt az éji torban. 
S vitéz Háry János isten-igazában,
Elveté a sulykot ő bátorságában.
«Bécsbe - kezdé - Bécsbe, hát no hébe hóba, 
Kedvem szottyan menni kis látogatóba.
Sok barátom él ott, s nem egy generális, 
Sőt valót beszélve, maga a király is. 
Kinek ő felségét a halál torkából
Én mentettem meg, nem messze Padovától. 
Mentem mendegéltem - vagy mit is beszélek? 
Gyors fakóm vitt hátán, mint igaz, hogy élek. 
Hej ha élne, most sem látná senki párját,
S mint a szél elértem rajta Bécsnek várát.
És hogy a hajnallal a városba értem, 
A király házára mindjárt ráismértem 
Kétfejű sasáról, mely a háztetőn űl,
S mindennap egy tulkot költ el egy ebédűl. 
Ott fakó lovamról kényesen leszöktem,
A sövény fájához, mint illik, kötöttem: 
Magam végig mentem az isterázsákot, 
Egytől egyig ismert, régi jó barátot. 
Végre eljutottam a tornácz végére, 
Kezem egy ajtónak tevén kilincsére. 
Vasból volt az ajtó, de nem nyilt szobába, 
Szép fehér ezüstből másik nyilt nyomába. 
Az ezüst után a harmadikba buktam, 
Tiszta szinaranyból, ott be is nyitottam. 
Hát nem is hogy én, de a mint rám tekinte, 
Maga ő felsége szólt s magához inte. 
«Isten hozta kendet, régi jó barátom,
Nos, hogy állunk - kérdé - frissen a mint látom.» 
«Hála isten - mondám - megvagyok biz ott még! 
Még a régi bőrben, mint láthatja fölség.
Jó fakóm is, az no, melyen ő felségét 
Egykor megmentettem; járja, de a végét.»
S jó hogy emlitettem a szegény páráját, 
Mert legott a jó úr igy kezdé mondását: 
«Hát ugyan hol hagytad a szegényt? azonnal 
Istállóba vele, parádés lovammal:  
Egy azon jászolból kapjon eleséget,
Még pedig aranyból» - s küldte a cselédet. 
«Hát te már ettél-e?» kérdezé jósággal. 
«Nem bizony még, felség! kérem átossággal.» 
«Semmi no, csak ülj le - mondá és leültem, -
Van még vacsoráról egy darabka sültem.»
S asztala fiából egyben ki is vette, 
S egy fehér czipóval én elém letette. 
Erre bekiálta a mellék szobába,
«Van-e még, hej anyjuk, a slivoviczába?» 
«Nincs bizony, felséges férjem és királyom, 
Most kapá utolsó kortyát a lokájom!» 
Szólott a királyné. «Ej no, küldjön el hát, 
A zsidóhoz át, itt a pénz, egy gárdistát!» 
Dictum factum, úgy lett, hej de nem hiába 
Hogy királynak hozta, gyorsan is járt lába. 
S Mózsi, nem hiába, hogy királynak mérte, 
Fínomul kitellett, mondhatom, mértéke.
És a mint ekképen ittunk, eddegéltünk, 
Régi harczainkról jóizün beszéltünk:
Hát köröttünk egyszer oly sikoltozás van, 
Mint mikor két tábor van hadakozásban. 
A királyi urfik (most látám őket meg) 
Czifra tarsolyomért összeverekedtek. 
«Gyermekek! - kiálta rájok édes apjok -
Hát ki van a háznál, hogy ti hajba kaptok? 
Hát az angyalát is, vitéz Háry bácsit
Egy sem látja? mindjárt parolát és pácsit.» 
Dictum factum, a kis urfik rendre jöttek, 
Vas markomba pompás parolát ütöttek,
Én pedig benyultam czifra tarsolyomba,
S egy-egy karajczárkát vettem a markomba. 
«Nem, barátom, ezt nem engedem neked meg, 
- Szólott a király - pénz nem való gyermeknek. 
Pénzre több szükséged van neked, vitézem.» 
Mire markomat már tömve, dugva érzem. 
Szépen megköszöntem, rája elbucsúztam, 
Jóllakott fakómat aklából kihoztam.
S a királyi abrak nem is volt hiába, 
Mert alig került be huszonnégy órába,
S Bécsből itthon voltam, megcsinált gavallér, 
Mert a pénz ezüst volt, s mind meg-annyi tallér. 
Tallér, az angyalát! még pedig lázsiás,
Hej, hogy elfogyának, mint ezernyi sok más! 
De azért az Isten tartsa meg királyom,
Soh’ se lesz nekem több olyan jó barátom. 

DEÁK SZAVA ÉS DEÁK SZAVAK. 
Nem hallhatta Deák szavait termében az ország,
S fájt vala a vesztés a haza rendeinek.
Egyki nagyot gondolt, s nagy rögtön szóla deákul, 
S im az egész gyűlés halla deák szavakat, 
Melyike, mondjátok, volt kínosb elviselésre;
Nem hallhatni amazt, vagy pedig hallani ezt? 

KANDALLÓ-DAL. 
Kályha mellett fűl a német,
Sert iszik s tobákol,
Fojtó szénnel fűt, süt és főz 
A nehézkes angol;
Magyar ember kandallóba 
Maga gyújtja fáját, 
Versenyt szíjja füsti mellett 
Hosszu, nagy pipáját.
Üdvözöllek, jó barátim, 
Kik meglátogattok,
E hazának jó, balsorsban 
S nékem hívem vagytok. 
Néked is, hej vándor, ott künn 
Hóban és viharban,
A meleg kandalló mellett, 
Ha magyar vagy, hely van. 
Mint e cserfa légyen a szív 
Ép s kemény a mellben;
Mint e láng lobogjon a szív 
Tiszta szeretetben: 
Szeretetben a hazáért, 
Mely tettekre gyújtson;
Szerelemben a leányért, 
Mely megboldogítson. 
Énkezemmel raktam a fát, 
Lángját felszítottam;
A rakásban, a szításban 
Két dolgot gondoltam:
Igy rakassék máglya, minden 
Áruló számára,
S égjen el, mint itt ezen fa, 
Ő a hon javára.
Másik, a mit elgondoltam, 
Vágyam és imám lett: 
Vajha lángra igy lehetne 
Szítni minden keblet,
Hogy miként e fahasáb itt,
A hogy égni látod, 
Bárcsak annyit eszközölne, 
- Meleget s világot!
Rakj a tűzre, szép leányka, 
Barna kis galambom, 
Tápot adni kell a tűznek, 
Hogy felsustorogjon, -
Nem elég, szívben szerelmet 
Gyújtni szép szemekkel,
A dics az, fentartni lángját 
Uj s új kellemekkel.
És ti szíves, jó barátim, 
És te messze vendég,
Gyújtsatok rá, mig a tűz ott, 
Mig a szív itt benn ég! 
Üssük össze serleginket, 
Vígan egyre másra -
Sűrű nagy füstöt bocsátván 
A nagy áldomásra.
A nagy áldomást a honnak 
S minden jó fiának,
És a sűrű, hosszu füstöt 
Régi borujának, -
Hogy, mi ként e füst sötéten 
Nehezült fölébe,
Hogy, miként e füst, enyészszék 
Semmiség ürébe!
De mi zúg künn a vidéken, 
Mi süvölt fülünkbe?
A vihar hárfája zendül 
Társas énekünkbe.
Rajta szélvész a viharban, 
Rajta, társak itt benn! 
Fölmelegszik lélek és szív,
Lelkes énekekben!
S ha dalunk oly hangosan szól 
Mint a vész hárfája,
Ha szivünk oly melegen ég 
Mint e tűz lávája:
Mit nekünk hó, mit nekünk tél, 
Dermesztő fagyában? 
Csakhogy a szív országában 
Ébredő tavasz van!

A VÉSZ SZELLEME. 
Lenn mélyen a földben, 
Melynek közepette
A néma enyészet 
Lakát felütötte, 
Tanyázom én. 
Világom az éjfél 
Vak, síri homálya, 
A rom diadalma, 
Az élet halála
Én életem.
Köröttem üvöltnek, 
A melyek uralnak,
Vad harczban a vészek, 
Mint annyi hatalmak. 
Csak int kezem -
S föllázad a szélvész, 
Mely tombol alattam, 
Zúgó paripáját 
Bérembe fogadtam -
Elő, elő!
Nyakába hajítom 
Kezembül a féket, 
Nem nézve, hová, hol? 
Bezúgom a léget -
Ki áll utat?... 
Lesodrom a szírtet, 
Mely csúcscsal eget vert, 
Mint nádat az erdőt, 
Mint pelyhet az embert 
Odább fuvom.
Felszítom a szikrát, 
Mely ős elemében 
Sustorgva czikázik 
A föld üregében,
S ha lángra kelt:
Órjási hegyekből 
A földre okádom, 
Hogy a mi van és él 
A messze világon, 
Hamvadjon el. -
Medrébe lesújtok
A néma vizeknek, 
Hogy bőszen előttem 
Mint rémek ügetnek 
Hegy- s völgyön át. 
Elöntni a földet, 
Elnyelni az éltet, 
Elsodrani mindent, 
Mi veszhet, enyészhet, 
Merűljön el!
S ha nyargal a szélvész, 
Föllázad a tenger,
A láva tüzet hány, 
Őrülten az ember 
Porban jajong. 
Felsíva kedemben,
Magasra repűlök, 
Csattogva megállván, 
Kéjárba merűlök 
Munkám felett! - -
Most, ember! emeld föl 
Fődet, a kevélyet, 
Hirdesd, hogy erős vagy, 
Hogy gyáva szeszélyed 
A föld ura.
Gránit palotáid 
Szédelgve inognak, 
Kincsedre a tenger 
Mélységi vihognak, 
Hajód elült!
Mondd zöldnek a rétet 
Kalászod aranynak, - 
Árvíz iszapában 
Temetve rohadnak 
Vetéseid!
Csak állj ki, csak állj ki 
A puszta vidékre, 
Kiáltsd ki az átkot, 
Vagy esdj fel az égre! 
Késő vagyon! 
Kétségbeesésed 
Végső sugaráúl, 
Utánad uszítom 
Éjedbe világúl
Fáklyám tüzét!
És fenlobog a láng, 
Üvöltöz a szélvész, 
Megárad az árviz, 
Nincs semmi menekvés, 
Sehol, sehol!
Csak én vagyok ébren 
S órjási hatalmam -,
A vész diadalma 
Fölöttem, alattam, 
Az én dücsöm. 
Király vagyok és úr 
A merre halál van, 
Rettegjetek engem 
Életben, halálban 
A vész urát!

MAGYAR HÖLGY. 
Magyar hölgynek születtél, 
Áldd érte sorsodat! 
Magyar hölgynek születni, 
N agy és szép gondolat.
Oh hölgy, ki azt megérted, 
Mi szép vagy és mi nagy! 
Rendeltetés az égből,
A földön áldva vagy.
Szépnek teremte isten, 
Mert hölgynek alkota 
Virág a hölgy, az élet 
Szépsége, illata;
Gyöngy, drága s ritka gyöngy ő 
A szívnek tengerén,
Szelíd és tünde csillag 
A szerelem egén.
De te midőn születtél, 
Két hívatást nyerél: 
A hölgyét s honleányét,
Mert hölgy s magyar levél, -
Te néked szebb, dicsőbb tért 
Szabott a végezés;
Születni és szeretni -
Magyar hölgynek kevés! 
Te egy alvó hazának 
Lányáúl születél, 
Fölébredő nemzetnek 
Anyjává tétetél;
Mit érne tündökölnöd 
Egy büszhödt tó fölött? 
Mit, szép virágnak lenned 
Gyász sirhalmok között? 
Te néked korcs apákat 
Jutott, ébreszteni, 
Hazádnak tűzhelyéhez 
Férjed tériteni,
S szived lángjába mártván 
Vezér szövétneked, 
Hazád szeretetére 
Nevelni gyermeked.
Hogy légyen, a mi nincsen, 
Egység e bús hazán;
Minden magyar, mi nem volt, 
Csak honfi, honleány, -
Hogy egy gyürűvé forrjon 
Árpádnak nemzete!
S e szép arany gyürűben 
A gyémánt gyöngye - te! 
Magyar hölgynek születtél, 
Tedd hívatásodat!
Egy hon nemtője lenni, 
Mi szép egy gondolat! 
Oh hölgy, ki ezt betöltéd, 
Mi szép vagy és mi nagy! 
Rendeltetés az égből,
A földön áldva vagy. 

VAHOT IMRÉHEZ.
Pest, augusztus 1-jén 1844. 
   Ágat kivántál pályalombjaimból 
S jegyzékeket, hogy életrajzomat 
Megírd belőlük. Hagyd el, jó barátom! 
Mit érdekelhet éltem egy hazát,
Melynek (ne vedd dicsekvő álerénynek) 
Még oly parányit adtam; mit nyerend 
A nagy közönség vagy lapod vele,
Ha feljegyezzük, hol s mikor születtem, 
Mit irtam és mit tettem ekkorig?
Ha az, mit irtam s tettem, önmagát 
Föntartni képes, fenmarad nevem; 
Ha nem: haláltól meg nem óv lapod.
   Vagy azt jegyezzem föl, hol iskoláztam, 
Melyik tanitóm vert legtöbb diákot 
Fejembe, melyik büntetett leginkább,
Ha szép hazám nyelvén beszélni mertem... 
Az iskolát nem úgy tanultam én,
Hogy édesen gondoljak vissza rá; 
Lelkemnek azt, mit vágyott, meg nem adta, 
S igy én viszont adósa maradék.
Pécset Virágon és Zalán-futásán 
Csüggött szivem s a Himfy hősregéin; 
Pesten cométának hítt a tanító
Mint ritka vendégét mathesisán,
S mert télen a könyvtárnak olvasóját 
Jobban fütötték, mint szállásomat, 
Tanyát ütöttem foliansi közt...
Az isten, a ki keblemben lakott,
A szent művészet tündér csarnokát 
Mutatta fel lelkemnek álmain,
S mindent tanultam hangya-szorgalommal, 
Csak azt nem, a mit az élet kivánt. 
Miért mutatnál fel ily életet?
Melyet ha visszaélnem kellene,
Igaz, megint csak úgy élném magam;
De hogy fiam, vagy más kövesse azt, 
Föltételetlen nem tanácslanám,
Mert irva van, ki e pályára lép, 
Az a világgal már számot vetett. 
Avagy kevés örömvirágimat,
És szenvedésim hosszú táborát 
Irjam, s irassam újra általad?
Azok, barátom, mást nem érdekelnek, 
Mint engem és legfölebb titeket, 
Kikhez szivem rokonszerelme vonz, 
Az ősz szüléket s jó testvéreket,
Egy két barátot és a szende nőt,
Kiben megüdvözültem itt a földön.
Az öröm törékeny harmatcsepp, barátom, 
Az a keserv is: míg a rét virágán,
Vagy a szemeknek pilláin ragyog,
Tükrözve áll gyöngyében egy világ, 
A szép szivárvány minden színeiben! 
De ejtsd tengerbe a csepp harmatot, 
Vagy a világ ölébe könnyedet,
S ki mondja, hogy gyöngyöt vetél belé? 
A tenger is, mint a világ is abban
Csak a vizet, a csepp vizet fogadja... 
Maradjanak hát szívemé tovább is,
Maradjanak, barátom, birtokomban 
Az öröm s keservnek átélt perczei. 
Nekem s talán tinektek gyöngyök ők; 
A nagy világ nélkűlök ellehet. -
Tiz év előtt, huszonkét éves ifjú 
Meleg szivemnek érezvén ütését, 
Sírtam magányom csendes rejtekében, 
Hogy ennyi korra jutván, nem lelék
E nagy hazában szívet, mely szerelmet 
Esdő szivemnek testvérlángolással 
Megoszsza forrón égő lángjait;
Most újra sírok, edzett férfiú,
Hogy ennyi korra jutván, mily csekély az, 
Mit vágyaimhoz mérve teheték.
E hon nem a lant és babér hazája, 
A dalnok ihlett, ihletlen dala 
Egyképen elszáll szellők szárnyain, 
A nép nem érti meg apostolait.
S mi néha-néha visszazeng dalukból, 
Nem a szivé, a sziklabércz echója. 
Mit is törődik azzal a világ,
Az ég esőjén nőtt-e a virág fel, 
Vagy hű kertésze könynyel öntözé? 
Csak ablakán vagy keblén illatozzék! 
Mi gondja rá, miből termett a gyöngy, 
Melyet füzérben hord nyakán a nő; 
Érzéketlen kis kődarabka-e,
Vagy érező állatka könnyűje? 
Csak szép nyakát ékítse csillogása! 
Mi gondja, vígan szőtte szálait
A száleresztő kis selyembogár,
Vagy életét temette el müvébe? 
Csakhogy szövése szép kelméket adjon! 
Ez a világ - az a dalnok, barátom!
Vagy azt tudassuk szíves olvasóddal, 
Mi rangban állok a polgári pályán? 
Mily hívatalban, melyek czímeim? 
Kunyhóban élek avvagy palotában,
És több eféle fontos dolgokat?
Rangomra kurtán hangzanék a válasz: 
«Író vagyok» - vagy ha hizelgeni 
Szabad magamnak - «költő!» ebbül áll, 
Ennél egyébre nem vágyódom én,
S nagyobbra nem kell, hogy lelkem törekjék. 
Polgári pályám megvagyon nekem,
A legszivélyesb nő rokon szivében, 
S egy gyermekimben szépen sarjadó 
Családi élet földi édenében.
Ennek s hazámnak minden érverést 
Szentelni, tartom legszebb hívatalnak;
S igy czímem is csak úgy legyen s csak egy 
Az emberé és a hű honfié.

HIT, REMÉNY ÉS SZERETET. 
Téged hiszünk, nagy Isten, 
Mindenható király!
Ki földön és az égen 
Örökké vagy s valál, 
Ki térben és időben 
Megfoghatatlanúl, 
Mult és jelen s jövendőn 
Áldásként átvonúl. 
Benned remélünk, Isten! 
Mert nyilatkoztatád,
Hogy úgy imádhatunk mint 
Kegyes szelid atyát,
Ki szent gondviseléssel 
Fejünk felett viraszt, 
Ki tévedőknek is nyújt 
Szelid, kegyes vigaszt. 
Téged merünk szeretni 
Fiadnak általa,
Ki szent, dicső tanával, 
Mely szeretet vala,
Az isten és ember közt 
Szent híd gyanánt felállt, 
S ki által igy az ég s föld 
Egy szép egészszé vált! 
Téged hiszünk, nagy Isten,
Ég, föld dicső ura, 
Benned remélünk, Isten! 
Szelid kegyes atya. 
Téged merünk szeretni 
Fiadnak általa;
Mert te vagy a szeretet 
Legtisztább hajnala! 

MAGYAR LEÁNY DALA. 
Magyar leány vagyok -
E szóra szívem feldobog;
S ha nem dobogna hangosabban, 
Kitépném enmagam...
Inkább mi sem, mint nem magyar szív, 
Ez esküm s jelszavam!
Magyar leány vagyok -
Hazám nyelvén szólok, tudok; 
E nyelven esdek istenemhez 
Imámban a honér;
E nyelven esküszöm szerelmet, 
Síromba ez kisér.
Magyar leány vagyok -
Szívemben, érzem, láng lobog, 
Szeretni egykor tiszta-híven, 
Szeretni lelkesen...
De kit szivem választ, magyar fi, 
És honfiú legyen!
Magyar leány vagyok -
Magyar nő lenni lángolok,
Hogy szebb, nemesb jövőt teremtsek, 
Mint volt a mult s jelen,
Hol minden férfi honfi s a hölgy 
Mind honleány legyen.
Magyar leány vagyok -
Mert lenni más nem is tudok, 
A könyv, mely lelkem nemesíti, 
Rosszabb-e, ha magyar?
S a honi kelme, melyet öltök, 
Tán rútabbúl takar?
Magyar leány vagyok -
S az lenni síromig fogok, 
Ne légyen a hon, dalnokával
Sohajtni kénytelen:
Hogy nőtlen ország Magyarország; 
Mert hölgye - idegen!
Magyar leány vagyok -
Érzem, ha szívemhez nyulok... 
Magyar leány és hon leánya, 
Mily büszke öntudat!
Hitem, szerelmem szent könyvében 
Ez legszebb ágazat!

BEZERÉDI ISTVÁNHOZ.
Pest, januárban 1845
   Hallám a hírnek gyász kongásiból 
A nagy csapást, mely kebledet találta, 
A szörnyü rablást, melyet házadon, 
Elkövetett az ó év angyala,
Hogy megrengett belé az ősi ház, 
Meg férfi kebled gránit temploma. 
S midőn az új év földerült reád, 
Feldúltan állott a ház, a kebel, 
Mert a mi éke és reménye volt, 
A testben és lélekben ékesen 
Fejlett virágot, szíved büszkeségét, 
Tolnánk virágzó Flóráját, halálos 
Lehelletétől elhervasztva lelted. 
Hallottam és elképedék,... előttem 
Állott egész nagyságában keserved: 
A gyermekvesztés sajgó érzete, 
Mely átnyilalta kebled húrjait,
A kín, a hosszú, tompa fájdalom, 
Mely rákövetkezék, előttem állt, -
S nagy vakmerőség volna, érezem, 
Ily kínok ellenében, a vigasznak 
Szavát emelni, rút szentségtörés, 
Sajgó sebeit föltépni általa.
   Te nem szorúltál érzelgő vigaszra, 
Elég neked, ha résztvevő szivekkel 
Találkozol. Lelked magasztosabb, 
Kebledben edzett férfi szív dobog,
S nagyobb csapás nem görbitendne meg; 
Mert mind a kettőt egy nemzet baján 
Edzéd meg, egy hullámon hányatott 
Ország hajóján neveléd szilárddá...
Te a hazáé vagy, - nem durva Brútus,
Ki hajthatatlan sziklaként tekinti
A bárd alatt elhullni gyermekit,
S a mélyen érző szív legemberibb 
Tolmácsait szégyenli, a könyűt;
S nem is könyűkben fürdő asszonyember, 
Ki lágy panaszba fojtja életét;
De mint a régi Hellás hősei, 
Szálkardra hívod üldő sorsodat, 
Melynek minél nagyobb csapása rajtad, 
Annál erősbnek érzed karodat,
Annál magasztosb hévvel gyúl ki benned 
Az égi szikra: tenni halhatatlant.
   Im mostan is, míg törzsöd pusztítója, 
A zord halál kegyetlen angyala, 
Házad köré cyprusberket kerít:
Te a hazának sivatagjain
Egy nagy oasist ültetsz, mely utóbb 
(Az isten adja, hogy megérd) virágzó 
Kertté bűvölje Brassóig Posonytól 
És Kárpátoktól Ádriáig e hont!
És míg az ó év fájdalmas sebet hagy 
Házad- s szivedben: Te az újat azzal 
Kezded, hogy a honnak egy ó sebére 
Erőd szerint első rakj gyógytapaszt, 
Midőn nemes lelkednek ösztönéből 
Első sietsz, nem szóval és csak elvben, 
De tettel a közterhben részesülni.
Légy üdvözölve, Tolna büszkesége! 
S engedd, hogy én is, Tolna hű fia, 
Hazánk első adózó nemesének
Egy tölgygalyat kötözzek homlokára, 
S kevély örömmel hirdessem hazámnak, 
Hogy ennyi milliók között ez évet, 
Kik azt megüdvözölték e hazában, 
Bezerédi üdvözlé meg legdicsőbben, 
Midőn kezedben, mintegy istenülve
Ez oklevéllel léptél, tapsaink közt 
Az ujdon évbe, vajha mint te be, 
Mások belőle akként lépjenek ki!
S ne légyen egy magyar nemes hazánkban, 
A ki magasztos példád ne kövesse! 
Azok pedig, kik táborunknak eddig 
Elméletet hánytak föl félszegen,
És puszta szép szót, elnémuljanak! 
A vád ezentúl megczáfolva áll,
S barát és ellenoldal egyaránt
A tettek emberét tisztelje benned.
   Igy lesznek íme, nagy hazámfia, 
Az üldöző angyalnak sebei, 
Miket szivedbe döf tűzfegyvere, 
Gyémánt-kövekké honfi-melleden: 
És a halálnak cyprus-ágiból,
Babér-füzért fejedre így varázsol,
Ki kebeledben él, a genius, 
A halhatatlanságnak angyala. 

ZRINYI ILONA.
1699.
Munkács magas várában ül Zrínyi Ilona, 
Körötte vérbiborban a tájék alkonya;
A karszék, mely nyugalmat fáradt testének ád, 
Márvány pallóra ejti ruhája bársonyát. 
Karszék előtt asztalka, aranyzott lábakon, 
Asztal fölött kitárva nagy kapcsos könyv vagyon;
A könyvet a magas hölgy csak most lapozta át,
S mintegy pihenve rajta nyugasztja hó karát. 
Fürtös fejét a könyvről majdan fölemeli,
S felcsillog a könyűcsepp, mely szép szemét teli; 
Ilyen, midőn fenséggel, de fellegek közűl
A nap, megtört sugárral, az égen fölmerűl. 
S hosszan, sokáig néz még e nedves pillanat,
Mig nedve gyöngygyé fagyva, arczán alászalad, -
Mert, melyet olvas a könyv, nagy dolgokat jegyez; 
Dicső, de gyász családja gyász krónikája ez!
Olvassa szép apjáról Szigetvár ostromát,
Hol honja veszni hagyta legelső bajnokát, 
Ki húszezer törökkel raká körül a sírt, 
Melyet dicső nevével a hir könyvébe irt.
De a ki, bár dicsőn halt, mint áldozat esék -
Mert a dicső dicsére szűkkeblű törpeség
S vágytársi féltékenység irígy agyart fene; 
És Zrinyi Miklós vesztét megérte ellene. 
Nagyapja, György, öröklé Miklós erényeit, 
De együtt örökölte irígyit, ellenit; 
Országos harczi híre, ajkán a nyilt szavak, 
Wallenstein táborában szálkául voltanak.
S a fővezér Prágában asztalt terít neki, 
De ételét a hősnek éltére tette ki,
A németek vigadtak, folyt Rajna tűz bora; 
De Zrínyinek utósó a szörnyű vacsora! 
Olvasta nagybátyjának, más Miklós életét, 
A nagy hirű vitézét, a kedves dalnokét,
Ki észszel a tanácsban, fegyverrel a csatán, 
Ki lantja zengzetével tündöklött két hazán.
S kit, mig pápák s királyok méltatják érdemit, 
Honn Montecuculinak ármánya elveszit,
S kinek akár a vadkan akár csel ölte el: 
Ártatlan ontott vére kiált az égre fel! -
Olvasta és erében megjegedett a vér:
Péter, tulajdon apja, kit most a gyász sor ér; 
Kit, mert a sérelmnek emelte zászlait, 
Bécsnek itélőszéke palloshalálra vitt.
Péterrel hullni látja s elveszni egyaránt 
Anyjáról anyabátyját, a hősi Frangepánt,
S könyűt ejt és átkot mond a véres nap felett, 
Mely a testvércsaládnak ily rémes sirja lett. 
Olvasta első férje, Rákóczy napjait,
S még egyszer átforgatja lelkének lapjait,
Hol régi csalt remények, nagyság s fény álma jár, 
Vágyának egykor réve - most csak sirhalma már. 
Hol sorsa szövedékén mint hosszú gyász fonál, 
Egy cselszövő napának vészjósló képe áll, -
S csendes, szelid imát mond szegény Rákóczyra! 
Báthori Zsófiáért könyezni nem bira!
A gyásznak nincs-e vége? s te sorsok hirnöke, 
Sötét könyv, a kapocscsal, koporsó vagy-e te? 
Nincs vége még a gyásznak, mert él még Zrínyi vér! 
S a könyv az érczkapocscsal még tápot egyre kér! 
S még olvasott tovább is Munkácsnak asszonya, 
Saját házának áll ott hanyatló alkonya;
Benn második férjének döbbentő rajza van,
Egy háboritott tenger, vész csapkodásiban. 
Elhagyta a szerencse, elhagyta Tökölit; 
Árulóvá lett rajta ember, szerencse, hit, 
Török rabságban tartják őt, Bécsnek karjai,
S Munkács alatt - mi kell több? - Karaffa ágyui. 
De rendületlen áll még a várnak kőfala,
Erőben és reményben áll Zrínyi Ilona;
Az ostromló seregnek ágyúgolyója száll
S az úri hölgy székénél a bársonyban megáll.
«Nem szenvedett-e már meg, oh isten, e család! 
Mikor veszed le rólunk karodnak ostorát?» 
Szólt s felriad helyéről az ékes úri nő, -
Egy viharoktól sújtott, de büszke czédrus ő. 
«A könyvet nyitva hagytam! kezemben a tolú, 
Mit írjak még beléje, derű-e vagy ború,
Mit végzésed parancsol?» - s a tollal szép kezén, 
Áll, istenétől várva, mi lesz a végzemény...
S megnyílik ím az ajtó! Bécsből egy gyors követ 
Öcscséről, Boldizsárról ily hirrel érkezett: 
,Öcsédről, Boldizsárról hirt hoztam, asszonyom!’ 
«Szólj - mond a hölgy- ártatlan fogságát jól tudom.» 
,Már nincsen börtönében! - mond tompán a követ! -
Sok év után igazság győzött a bűn felett;
De haj, mit ér az ifjan-őszűltnek, hogy szabad? 
Agyában őrült lelke örökké rab maradt.’
«Isten ne hagyj!» - kiált fel a hölgy s székébe hull? 
Vélnéd egy szikla rendűl a föld ingásitul.
«A legutolsó Zrínyi - szól s kínja iszonyú! -
Van-e kezedben, isten, több töviskoszorú!»
A gyászkövet kifordul, utána mint a fal, 
Sápadtan és fehéren, beront egy őr s rivall: 
«Mentsd meg magad s a mid van, kegyelmes asszonyom, 
Elárult rőt diákod, a hűtlen Absolon!
S mit három éven által mint hős oltalmazál, 
Munkács utósó várad császár kezére száll; 
Reád pedig s fiadra Bécsnek fogsága vár!»
S szólt még - midőn Karaffa előttök álla már!
«Karaffa e teremben; sokat mért rám az ég!
- Szólt megadással a hölgy s fölegyenesedék -
Legyen, vezér, meghozva a legfőbb áldozat:
Vidd Bécsbe meg, mert úgy kell, meghódolásomat.» 
«Kötésünk áll, - folytatja - én s népem hódolok, 
S fiam kezesnek elmegy, többet nem adhatok...
A nő kitépi nektek kebléből gyermekét,
S ti - megnyitjátok érte férjemnek börtönét.» 
Szólott s gyengéd karokkal átfonja kis fiát, 
Hosszan végig csókolja szép arczát, homlokát.
«Vidd most, vezér! de tudd meg - szólott, - hogy a helye, 
Honnan kitéped, véres - s ez anyja kebele!»
S a könyv, az érczkapocscsal, ujabb gyászszal telék, 
(Hogy a gyász rajzolója, a toll, nem vérezék!)
A toll s a lap nem vérzik, de annál véresebb 
A legnemesb hölgy szívén az óriási seb!
S harmadszor nyilt az ajtó - a hölgy sikoltva kél, 
Tököli lép elébe, - most már mindent remél!
«A bécsiek szótartók; szabad vagy s újra itt!» 
Kiált s férjére fonja, mint repkény, karjait.
,Szabad - ha úgy akarjuk - mint légben a madár, 
Kit egyaránt lőhet le vadász és vadkufár!’
Viszonz a férj sötéten s gúnygörcscsel ajakán. -
Földönfutókká lettünk; száműztek, Ilonám!’
«Nincs hát egyéb számunkra csapásnál!» szól a nő, 
S áll megtompult érzéssel, dermedten mint a kő,
A nagynevű családnak utósó sirköve, -
A könyv utósó lapja nevével telve be!
S hajóra száll férjével, roncsolt hajó maga, 
Melynek nehéz viharban ketté tört árbocza; 
Melyen kötélt, vitorlát széthasgatott a szél -
De érczerős keblében töretlen a sziv él.
Rég sir takarja immár férjével Ilonát,
Szép Ázsiának földe nem bántja hült porát;
A könyv az érczkapocscsal itthon maradt nekünk, 
Illik: szent borzalommal benn széttekintenünk!... 

KELET NÉPÉHEZ.
Mi vagyunk-e még a hét vezérnek 
Sarjadéki, tiszta, szittya vér?
Mi vagyunk-e vére még a vérnek, 
Melyet ontott a szent hét vezér, 
A midőn nagy Árpád nemzetének 
Hont szerezni esküt esküvének? 
Ők az esküt, a szentet, kimondák, 
S vérben itták rá az áldomást: 
Mi, kikért a hősi vért kionták, 
Elfeledjük a nagy tartozást?
Vagy tán nem köt, mert nem esküvésünk? 
És a vér, mit ittak, nem mi vérünk?
Itt van a föld! Kárpátok tövében, 
Völgye, halma e vértől kövér:
A kaszás derékig áll füvében,
Dús kalászin áldás a kenyér!
S van hizalmas nyája, van borága, 
Drága érczet rejt a bánya ága.
Im de a föld, oly gazdag magában, 
Mért virágzék csak felére fel? 
Mert a föld lenyügző bérigában, 
Mert a nép rajt bérigát visel; 
Mert a földön ég malasztja mellett 
Emberátok vad burjána termett!
Itt van a viz! négy folyó medrében, 
Dráva, Száva, nagy Dunánk s Tiszánk; 
Annyi életér a hon szivében,
Mennyi cseppje áldást hozna ránk. 
Itt a tenger, őr gyanánt a szélen, -
Mint egy isteneszme terjedékben! 
Im de a víz, négy folyód zugása, 
Többször átok, mint áldás, mit ad; 
Négy szilaj mén ádáz nyargalása, 
Mely kocsit kocsissal elragad -
S tengerünket, ész és kor daczára, 
Tétlenségünk vas lakatja zárja!
S itt van a nép! mely nyolcz századon túl 
A nemessel együtt vérezék,
Mely ekéhez, kardhoz egyaránt nyúl, 
A hogy a harcz kérte vagy a bék; 
Itt van a nép, vére még a vérnek, 
Sarjadéka a szent hét vezérnek!...
De a népet megtöré igája,
Nyolcz száz évet könynyel áztatott, 
És ha van, tövisből van virága,
És ha vet, magának vet magot? 
Láthatára sűrű, vastag éjjel...
S fáklya nincsen, mely oszlassa széjjel! 
Mi vagyunk-e, mi vagyunk-e, kérdem: 
A nagy Árpád sarjadékai?
Mi vagyunk-e, váltva ősi véren, 
Ős elődink méltó fiai?
Kik, midőn véren hazát szerzének,
Nagy, dicső nemzetté esküvének? 
Az elődök a törvényt kimondák,
S megtarták az eskü szent szavát: 
Hogy, kik mint ők véröket kiontják, 
Legyen egy a nagy nemzetcsalád, -
És, ki híven küzd a köz hazáért, 
Köz javából egyaránt vegyen bért. 
Mi a törvényt esküt és a népet 
Megvetettük sok száz éven át;
Jog fölé a kény hatalma lépett,
S szörnyen megcsonkult az őscsalád! 
És a földön, vízen és a népen
Isten átka fekszik szörnyűképen!
Fel tehát, ha még egy szikra benned, 
Fel, keletnek népe, tettre fel! 
Őseidnek lelke még-e lelked?
Megmutatni új, nagy esküvel. 
És az eskü szent zsolosmaképen 
Kárpátoktól Ádriáig érjen. 
Oldassék meg a földnek bilincse,
A tulajdon szent legyen s örök;
S lészen a föld népeidnek kincse, 
Színarany az istenadta rög;
A mi szárnya a madárseregnek,
A szabad föld az a nemzeteknek! 
Fékre vedd a víznek tombolóit,
A világnak nyisd meg kapuját -
Öt világrész lássa lobogóid, 
Lássa gályáidnak árboczát!
Tenger a föld vére, - lüktetése 
Népek- és hazáknak érütése.
És a nép, mely vér a régi vérből, 
Nyerje vissza régi részjogát: 
Osztalékát vizből és kenyérből,
És a törvény védő paizsát;
S mert terhet visz, oszt a köz hazáért: 
Köz javából egyaránt vegyen bért!
És te isten, a véghetlen égben. 
Magyaroknak védő istene! 
Szentesítsd meg összes összeségben 
A mi esküt a nemzet teve, -
Add hozzá az ember legfőbb kincsét: 
Szabadítsd fel a szellem bilincsét!
S fény, dics árad Árpád nemzetére, 
Mely megérti vére érdekét;
Vagy halál lesz hosszú bűne bére, 
Mint ki elvetette istenét -
És betelve ezredévi átkunk:
Hogy magunktól jöjjön pusztulásunk!... 

A ZARÁNDOK.
Ott volt Palaestinában 
Mint bűnbánó barát; 
Fejére hinte hamvat, 
És ölte szőrcsuhát. 
Sarúját elvetette,
Hogy merre tévelyeg, 
A kő s útféli tüske 
Talpát tépdezze meg. 
Bőjtöt szabott magára, 
És kínos szomjazást; 
Magát bántatni hagyta, 
De ő nem bánta mást. 
Hosszú zarándok-útja 
Imádkozásba mult,
Ah mégis lelke, mégis 
Nyugodni nem tanult. 
A Szentföldről Rómába 
Ment új sanyar között,
A pápa szent székénél 
Két térde megtörött. 
Sirván borúlt lábához:
«Oh mondd meg, szent atyám, 
Nagy bűnömért bocsánat
Ha száll-e én reám?»
S meggyónja borzalommal 
És súgja nagy bünét... 
A pápa összecsapta
Imára két kezét.
A kegy sugára arczán 
Haraggá változó,
És ajkin mint az égnek 
Dörgése zeng a szó: 
«Istennél a bocsánat!
S bűnért irgalmazás;
Csak egy, mit nem bocsát meg... 
A hazaárulás!»

ÁLDOMÁS DEÁK FERENCZRE. 
Ápril 20-án 1845
Csordultig áll a telt pohár 
Somlyó arany nedvével,
Csordultig telve szívem is 
Kedvemnek érzetével;
Kelyhem- s szivemnek fenekét 
Ma még mindenki lássa -
Az áldomás, mit ma iszom, 
Deáknak áldomása!
Midőn pohárt tölt a magyar, 
Előbb azt föl nem önti, 
Mig égre nem fohászkodik,
Vagy társra nem köszönti:
S igy a magyar, ha bort iszik, 
Nagyot, dicsőt említhet;
Az áldomás megszenteli 
Hő ajkin a beszédet.
Hiún tehát nem játszom én 
Deák dicső nevével,
Midőn együvé fűzöm azt 
E bor nemes gyöngyével;
A gyöngyfűzért mint áldomást 
Tölt poharamba ejtem:
S hogy érte ittam veletek - 
Halálig nem felejtem.
Fel, fel tehát, mint a patak 
Somlyó aranya folyjon! 
Minden pohár, minden kebel 
Fenékig felbuzogjon!
Mert mint a földnek feneke 
A legjobb érczet rejti,
Tengerbe istennek keze 
A legszebb gyöngyöt ejti.
Miként a szívnek rejtekén 
Az érező kebelnek,
A szív leghőbb érzései 
Látatlanúl teremnek: 
Úgy a pohárnak fenekén 
Utósó csepp borában
- Ki nem hiszi kisértse meg -
A legnemesb ital van!
De ezt a cseppet azután
- Hogy senki ne felejtse! -
Mindenki, a ki itt vagyon, 
Deákunkra köszöntse!
Úgy légyen a vér benne vér, 
Igaz, való magyar vér:
Mint poharát kiiszsza ma 
Az ország Deákjáér!

BARNA BANDI ÉS KEDVESE. 
Szép finom lent sodra pergő rokkafán
A menyecske, czifra mint a tulipán, 
Csipkés ujja gyolcs ingének hófehér, 
Tarka szoknya s kendő rajta mint a vér. 
Rokka mellett a menyecske fenviraszt, 
Várva várja, kinek gondja, a kit, azt.
«Hej galambom - igy sohajt fel - kedvesem, 
Tán hogy már ma nem is lát meg én szemem!
Jaj biz érted még ma szívem meghasad,
Fehérítni nem is kell már fontamat;
Könyeimmel hófehérré áztatám, 
Szinte szemfödélnek illenék reám.» 
Szólt, s kivül az éji szélvész rája zúg, 
A falórán tizet szólott a kakuk,
De nem zúg a szél, sem óra annyira, 
Hogy kivülről mégis neszt ne hallana. 
Lónyeritést hall, s rokkája elakad,
A pitarba, tudja kihez, kiszalad. 
A pitarban hóka lován Bandi áll,
De lováról most az egyszer le se száll. 
«Egy ital bort, Borcsa, lelkem frissibe! 
Négy órája hogy nyomomban a megye; 
Még csak a hidig juthassak el hamar,
Azt felrántom, s túl az erdő eltakar.»
S friss italt hoz a menyecske, enyhadót, 
Ad mellé egy hosszú csókot, biztatót. 
«Soha mint ma, oly forrón nem vártalak; 
Jobb lesz mégis, hogy megmentve tudjalak.» 
S a zsivány száll, mint szellő, mint gondolat, 
A menyecske szívverése elakad;
Piros arcza elhalványul mint a fal, 
Lódobogás, százszoros az, a mit hall. 
Az igazság van nyomában Bandinak, 
Már a hajdúk a kert alatt hajtanak... 
A menyecske nem gondol csak Bandira, 
S rémes eskü száll vonagló ajkira.
«Meg ne fogják, istenemre, a ki él,» 
És kezében fáklya lesz a rokkanyél... 
A zúgó szél mintha mondva zúgana... 
S pillanatban lángban áll a kis tanya. 
Hol van a szív, mely ne könyörűlne meg 
Égő házáért siró nő könyinek?
A tüzet eloltották a pandurok, -
Barna Bandi már a folyón túl robog! 
Pandurokkal Bandi nem találkozott, -
Ámde kedvesével még kezet fogott. 
«Felgyujtottad életemért házadat,
Hol fogod most kipihenni magadat?» 
«Ád az isten nyáron árnyat, lágy füvet, 
Télen által ránk terítjük szűrödet,
S ha még a rakásfa sem lesz jó meleg, 
A meleget forró csókom hozza meg!» 

AZ ÉJI LÁMPÁHOZ.
Jó lámpa, régi társam és virasztóm, 
Előled az éj korma elhalad;
És én tövises pályám bérczes utján 
Közelb, közelb vergődöm általad, 
Vedd háladásom a nyújtott világért! -
De ah, mi ez? elalszol-e tehát?
Költőd, ha kell, világokat teremthet, 
De nem teremtheti meg - olaját...
Minek kivánjak fényes ragyogást, 
Elég, ha tettem, a mit te nekem...
S ha egy könyű hull is sirom porára: 
A nap fényét nincs mért irígylenem! 

HAZÁMHOZ.
1846.
   Hazám, hazám! Árpád dicső hazája,
Multadban szépnek, nagynak hős tanyája! 
Mivé levél e szűk jelen karán,
S mi vár reád még a jövő nyomán? 
Im elhalának a dicső apák,
Kik érted szívök vérét áldozák,
Kik megrakák a nagy épűletet,
Melyet csodált és félt nyugat, kelet,
S a hét vezér hajh! s Árpád szent neve 
Emlékeinkben már csak hitrege! 
   Elhaltak István, László, szenteink!
Kálmánról vannak csak sejtelmeink; 
Tudunk kevéskét Béla harcziról,
A vad tatárok bősz csatáiról;
S a pusztitás nem fájna annyira, 
Melyet hazánkon tett dúló kara: 
De pusztitóbb volt a halál szele, 
Mely Endrével vég ágát törte le 
Az ősi törzsnek. A vér elfogya,
Melyet nagy Árpád e honnak hagya! 
Helyébe új vér szivárgott belénk... 
S mi változást alighogy érezénk!
   Elhalt Lajossal nagy Mátyás király, 
Nevére még csak emlékkő sem áll! 
Dicső apjára ha emlékezünk, 
Magasztosabban lángol kebelünk;
De szent erényét, hány, ki követi? 
Mint ő, hazáját úgy ki szereti? 
Nyomban követte őket a csata,
A mely Mohácsnak «sír» nevet ada;
A sírnak hantján könyekhez szokánk,
S midőn fölérzénk - készen volt igánk. 
   Igát viseltünk gyáván, csúfosan, 
(Gyalázatunk könyvünkben irva van) 
Igát viseltünk Árpád fiai,
A hős, szabad nemzetnek sarjai! 
Békóban a nép nyögve görnyedett;
A hős csatában küzdve elveszett;
A hon javát, savát - hallgasd meg ég! -
A zsarnok és - az áruló szedék.
   Kiszenvedők ezt is. Megtört igából 
S ketté hasított láncz kemény vasából 
Fegyvert kovácsolt Árpád gyermeke, 
Szabadság lett győzelmi éneke;
És elvonulván a nehéz vihar,
Új életet kezd élni a magyar. 
Honába visszahozta két kincsét;
Vallása istenét és szép nyelvét, 
S lerontva külbálványok szobrait, 
S mindent, mit abba ellensége vitt, 
Kinyitta nékik isten templomát,
S szabad tanácsa szabad csarnokát;
Onnan miként a csattogány dala, 
Költő lantjáról szerte szárnyala.
   És most - ez új lét, új regg hajnalán 
Indulsz-e újra veszni, én hazám? 
Állásod, oh hon, aggalomra költ;
Ingóbb alattad, mint tán volt, a föld. 
Ön táborodban a vész mételye,
A sűlyedésnek megkapott csele: 
Félig kivívott szép babéridat 
Még föl sem tűzted jól, saját fiad 
Saját magadtól megirígyeli,
Egymás fejéről dühvel tépdeli. 
S részeg tanyákon ittas kortesek 
Közé hajítja. Őt más érdekek
Vonják, nagyobbak, mint a szent hazáé -
A hivatalkór, s kártya-asztaláé...
Isten! ne hadd, hogy kit oly sok vihar 
Nem dönthetett meg eddig, a magyar, 
Tanuljon végre hazaárulást,
S magának adja meg a végcsapást! 

EGY NAGYÚRI KASTÉLYBAN.
Gödöllő, 1846. május 31. 
Ki helyhetett e bájvidék ölébe, 
Némán borongó kastély, tégedet?
A természet s müvészet frigybe lépe, 
Ékitni nyájas, szép környékedet.
Körötted a kert, nagyszerű diszében, 
Az új tavasznak pompájában áll;
Zöld lombjaid közt, édes hangcserében, 
Ezer madárka lejt és hangicsál.
Itt tarka népe a virágligetnek, 
Ott a mosolygó rét enyelg körül; 
Amott az ősi sorfák integetnek,
Lankadt kebelnek édes enyheül. 
Ezüst tavadban rátartó negélylyel 
Uszkál hattyúid játszi serege,
S a hányszor benne megfürdik szemével, 
Szebben derül fel a táj kék ege. 
Mértföldre terjedt nyéked egy kis ország, 
Ezernyi vadnak ád mentő tanyát,
Völgyed hüsében a gazdag majorság 
Dúsan mutatja barmaid sokát.
S köröskörűl a helység duska népe, 
Mint raj sűrr és forr fáradatlanul 
Mindütt az élet és a munka képe! 
Ily képen a szem s szív megittasul. 
És mindezek közt, ennyi báj körében, 
Némán te állsz csak, kastély, egy magad! 
Mi átok ül épűleted kövében,
Hogy rajt ez élet viszhangot nem ad? 
Volnál sötét rom, pusztaság tanyája, 
Megérteném e síri csendedet...
De im tetődnek fenáll koronája, 
Fehér faladhoz jártas út vezet.
Kapud kinyílik, a pitvar seperve, 
Virágsorok közt a lépcső megyen,
S a néma kastélyőr kegyét kinyerve, 
Végig megyünk a pompás termeken. 
Dús termeid fényt és pazart lehelnek; 
A fényes bútor vendégkészen áll;
Itt hangszerek, ott játmüvek hevernek, 
A fal remek föstvényekkel kinál. 
Mindent találok... csak, ki ennyi kincsen 
Örűlne, embert nem és életet!
A fény s pazar holt, mert gazdája nincsen... 
A szív szorongást érez kéj helyett.
Hol állok én? élőknek csarnokában? 
Vagy néma holtak közt járok, kelek? 
Mindütt kisértetes, mély hallgatás van, 
A tárgyak újak s mégis régiek.
Egy Herculanum sűlyedett-e itt el, 
S most régi keble újra felnyilott?
S én itt magasztos, szent, gyermekded hittel 
Csodálhatom a régi szép- s nagyot?
Nem, nem! szobáid tündér ékessége 
Újabb időnek hordja bélyegét...
Ez egy magyar családnak ősi fészke,... 
Csak az hagyhatja így el örökét!
A fecske visszatér szerény lakához,
A gólya régi fészkéhez siet,... 
Csak ember, a ki hűtelen honához, 
Vadász hazáján kívül élveket.

LEVÉL VACHOTT SÁNDORHOZ.
Pest, juliusban 1846.
Te vígan éled s egyszerűn, barátom, 
Künn a vidéken élted perczeit; 
Boldog, mivel nem érzed a világnak 
S az embereknek cselszövényeit. 
Mindenkor édes andalgás borít el,
Majd a vidáman csörgő csermelyek, 
Majd berkeidnek enyhadó homálya 
Lelkedben édes kéjt ébresztenek.
S eltelve dőlsz a Músa bájölébe, 
Zengesz szerelmet, és zengesz hazát,... 
Egyszerre kedves nőd virágokat hoz,
S megkoszorúzza szíve dalnokát.
Igy múlnak évid, mig a holt falak közt 
Én mint tövéről vágott ág vagyok,
S a büszke város pompás csarnokában 
És czifra bábjain jéggé fagyok. 
Boldog, kit a lant koszorús leányi
A szent költészet szárnyán hordanak, 
Kinek lantjára s ihlett homlokára 
Rózsák- s babérból fűzért fontanak. 
Nem bántják annak szíve nyugodalmát 
A nagy világnak színjátékai,
S ha ragyogás és fény dagasztja keblét, 
Az érdem bérét kérik vágyai.
És míg a hivság lelketlen csoportja 
Mulékony földi élvekért siet:
Ő a dicső természet égi keblén 
Nemesb valóval tölt lelket, szivet. 
S a kis pataknak csörgő szökdelése, 
A víg madárka zenge hangjai
Lesznek szerelme - s mint ezek vidámak, 
Élet- s erőben dúsak dalai.
Ah, éltem én is, éltem én, barátom, 
Arkádiának báj virányain,
Csüggtem barátság- s forró szerelemnek,
Csendes középszer boldog karjain. 
Most mint az angyal, kit Isten haragja 
A fényes égből el-kiszámüzött,
Állok kopár falak közé szorítva,
Járok szű nélkül szűtlen nép között. 
Az ifjú álma, férfi küszködési
Partot nem érnek itten, érezem;
Mit érnek álmim, mit legszebb reményim, 
Ha küzdelemben kell elvérzenem?
Mit ér a lant, hideg, kopár falak közt, 
Ha zengeménye tompán visszahull; 
Mit ér, ha volna koszorúm? sirok közt 
A koszorú is bágyadtan virúl.
Adj csörgő csermelyt, fris szellőt, barátom! 
Zengő hegyek közt árnyas berkeket,
Hol én a pap s oltárom a természet, 
Hol rám a kék ég s a zöld rét nevet.
Elmondom én is még ott a dal árját, 
S a dal zsolozsma lészen ajkimon; 
Nap és a hold lesz csendes hallgatója, 
S szellők viendik völgyön, ormokon! 
Mit bánom én, mit, hogyha hallgatóim 
Közt lesznek-e, nem lesznek emberek? 
Ott lesz az erdő, ott a bércz echója, 
A kik dalomra tetszést intenek.
Ott lész te s szép nőd, ott lesz kis családom, 
Anyjával a lány s két pajkos fiú...
Hol kell, barátom, mondd meg, és mi áron, 
Költőnek ennél kedvesb koszorú?

ŐSZI DAL. 
1846. 
Elküldtem őt, hozzon virágot, 
Mert nemcsak a tavasz,
De hoz virágot még az ősz is -
S elment a kis ravasz.
Elment, de ekkor gondolám meg, 
Mi gyermek-kábaság!
Már rég a szőlőt is leszedtük, 
Hol nőne most virág?
És im betoppan a virággal, 
Egy zöld csomó kezén;
Mint édes ajkán, friss eperke 
Piroslik levelén.
Oh ősz! ha ily bűvös varázszsal 
Bir szent lehelleted,
S az ég szabadján a gyümölcsöt 
Másodszor érleled;
Oh, bájos ősz csodás fuvalma! 
Hozzád száll hő imám:
Te járj át érlelő szeleddel 
E senyveteg hazán!
Hogy a mi fattyusarjadékot 
Hajtott a ki kelet;
Mit érlelés helyett, tüzével 
A nyár ki égetett,
Te hozd újabb virágozásra! 
Nem kérek én csodát;
Az ő helyett egy é betücske, 
Megmentné a hazát!

A PÁSZTORTŰZ. 
Sötét az éj, a merre eltekintek, 
Alig két lépésig terjed szemem;
Gyermekkoromtól ismerőm e tájék, 
Hová visz útam? meg nem mérhetem! 
Aludni ment-e valamennyi csillag, 
Vagy megvakult köröttem a világ? 
Ott mégis ah, egy csillagocska látszik, 
Vagy földi tűz? mi a látkörre hág?...
Egy csepp a tenger véghetetlenében! 
Parányi mint a Jánosbogara;
Miként ha sírdomb volna a kerek föld,
S ez egy lámpácska égne rajt maga.
Ne félj, a fénypont nem lidércz az éjben; 
Sem égi csillag, el nem érhető. 
Pásztortűz az, csak közelebbről érd el, 
Elég világos és melengető.
Igy gyújt világot a költő az éjben, 
A tűz sugári messze látszanak; 
Kisértetes lidércznek tartja egyik, 
Másnak hideg fény, tünde légalak. 
Oh lépj közel, eloszlik a lidércz rém, 
A légi csillag máglyául lobog; 
Meleg tüzénél csendesen cserélnek 
Dalt és regéket csendes pásztorok.
S ha megpihenvén meghallgattad őket, 
Megáldod a tűz enyhe melegét;
S talán egy és más dalban vagy regében 
Szivednek enyhét, vagy kéjét leléd!

KÉT ÁRVA. 
Sírján a jó anyának 
Két árva sirdogált, 
Kesergő bánatának 
Irt, enyhet nem talált.
«A föld ölébe vitted 
Szerelmed, jó anyánk! 
Kinek lesz most helyetted, 
Kinek lesz gondja ránk?» 
S a sírt szelíd virággal 
Körűlültetgeték, 
Könyűjök harmatával
Naponként öntözék. 
De a legszebb virágot 
Mindenkor elvivék, 
Egy sziklakőbe vágott 
Szent Szűznek szentelék.
«Oh szent szűz, esdve kérünk, 
Tekints kegygyel reánk;
Te légy hitünk, reményünk, 
Anyánk helyett anyánk!» 
Szólottak, s a virággal 
Behinték zsámolyát,
Szólván, letérdelének, 
S mondák a hő imát. 
Ki vitt a szűz anyának 
Drágább ajándokot? 
Ki ajkai mondának 
Buzgóbb imádatot?
A sírvirág kelyhében 
Két árva könyje ég -
Ha ily szivek kértét nem,
Mit hallgat meg az ég?

BALATONI KAGYLÓKBÓL. 
    A BALATON.
	  I
   Megteremté isten 
A kerek világot, 
Közepébe tette
Szép Magyarországot. 
Bérczekkel, folyókkal 
Feldiszesitette, 
A malaszt tömlőjét 
Kiönté felette.
S a mi szép s dicső volt 
A kerek világon,
Kis tükörben együtt 
Lőn Magyarországon. 
És a mint lenézett 
Csodaszép müvére, 
Kéje érzetében
Köny tolúlt szemére. 
A könyű lecseppent 
A legszebb vidéken; 
A föld meg nem itta, 
Megtartotta épen.
Tükre lőn az égnek,
S szép Magyarországnak... 
Nevezik e könyet
Balaton tavának.
	  II.
   Úszik hajóm feletted, 
Vitorlám fenn lobog, 
Keblem feszűl örömtől, 
Szívem ver és dobog,
Egy új világban állok 
Magas hullámidon, 
Hazámnak tókirálya, 
Tündéri Balaton!
   Mint gondolat repűlök 
Vized hullámain,
Veszprém, Somogy, Zalának, 
Merengek partjain; 
Köszöntnek és köszöntöm
E szép hegyek sorát, 
A várromokkal ékes 
Csobánczot, Tátikát.
   S előttem áll hazámnak 
Regényes hajdana,
Mint vérlepel borul rá 
A napnak alkonya; 
Felém csendűl a széllel 
A költő éneke,
A régi szép időkből 
Egy régi, szép rege!
   Uszszál szívem hajója! 
Ringassatok habok!
A Balatonnak tükrén 
Két ég között vagyok: 
Majd fölfelé a kék ég 
Felé kivánkozom;
Majd mélyen zöld öledbe, 
Hullámzó Balaton!
	  III.
   Messze körben csendes a táj, 
Fenn a kék ég mosolyog: 
Mégis zajlik, habzik e viz,
«A Balaton háborog!»
   Mily varázsnak bűv-hatalma 
Ostorozza e vizet?
A nép ezt igy magyarázza: 
«A szélvész belé veszett!» 
   Ekkép zajlik kebelemnek
Néma rejtekén a szív!
Mig kivűl az ész, nyugalmat 
És derűt arczomra vív.
   Csak midőn nehéz tusáját 
Nem birván meg a kebel, 
Pilláimmal, egy hivatlan 
Könyücseppet zúzok el:
   Riadok fel álmaimból,
S hogy mi volt ez? kérdezem...
«Reményimhez új halott szállt!» 
Ettől mozdúlt meg szivem.
	   IV.
   Ottan álltam Badacsonnak 
Lejtőjén a szent helyen,
Hol a regék dalnokának 
Áll hajléka a hegyen.
   Ittam a forrás vizéből.
Mely csörögve serked itt; 
Hippokrene bű-vizének 
Véltem inni cseppjeit.
   A diófa, mely alatt ült,
S melytől zengett szép dala, 
Terebélyes sátorával
Szent hüsébe csal vala.
   S széttekinték a vidéken 
Kéjgyönyörtől ittason, 
Lenn, előttem játszva zúgott 
A tündéri Balaton.
   S im, kibukkan sima tükrén 
Háromszínű lobogó,
Mint egy óriási hattyú 
Tör felém a gőzhajó.
   Mintha a költőnek lelkét 
Látnám jőni a vizen...
Kél a szellő s ajkaimról 
Hozzá üdvözlést viszen.
   Ő tovább száll, végig úszsza 
Balatonnak árjait, 
Megmosolygja partja hosszant 
Hegyeit, várromjait.
   Melyeket, mig élt közöttünk, 
Megdicsőjtett szép dala -
Én pedig szívembe irom,
A miket láttam vala.
	    V. 
   Két tündér szózata csábít 
A hold s a kies Balaton;
A hold egy ezüsthaju hárfás, 
A másik egy szép hajadon. 
   Csolnakra, lapátra, barátim!
Az est oly tiszta, oly hűs, 
Hab habbal ölelkezik, a szél 
Pajkos játékokat űz.
   Dalt mondjatok a Balatonnak, 
Dalt kedvel az éjjeli hold,
Dalnok vala ő is a hárfás,
Mig ifju s szerelmes volt. 
   Mit suttog e játszi szellő? 
Mért olyan csendes az ár?
Szerelmet vall Balatonnak 
Méz ajkival a csapodár.
   Légy üdvöz, ezüsthaju hárfás! 
S te pajkos, hűs fuvalom! 
Szépen köszönjük a tánczot,
Te kékszemü szép hajadon! 
	    VI. 
   Gyógyúlni jöttem én ide,
A Balaton tavára!
Talán megenyhít gyógyvize, 
Felüdít szép határa.
   Beteg vagyok, testemnek ír, 
Balzsam kell a kebelnek;
Itt már a lég is, a vidék 
Enyhületet lehelnek.
   Adj gyógyvizedből egy italt, 
Fürednek szép tündére!
S te ál barát, ejts egy kigyó-
Könyűt habzó vizére.
Adj hozzá csókot, kedvesem; 
- Mind hárman megcsalátok -
Ha ettől meg nem gyógyulok, 
Sirom megáshatjátok!
	        TIHANY. 
		VII.
Tihanynak bércztetőjén, a Balaton felett, 
Sötéten és magán áll egy régi épület; 
Csendes kolostorával az Úrnak temploma, 
Falán, majd ezredévnek van vésve szent nyoma. 
Alatta mély üregben nyolczszázados sír áll,
Hol álmait aluszsza András magyar király; 
A sir felett a templom két tornya, a kereszt, 
Mint két imádkozó kéz a mennyekhez fölesd. 
S ha mélyen, ünnepélylyel a néma alkonyon 
Megcsendül a harangszó e tisztes ormokon. 
Mint nyögdelő sohajtás repűl a légen át, 
Középen áthasítja a Balaton tavát.
S lecsendesül perczekre a háborgó elem, 
Mint sírok birodalma a csend oly nesztelen,
Oly bűvös, oly csodás lesz egyszerre a harang, 
Mikéntha fenekéről csendűlne fel a hang... 
Visszhang-e ez fölülről? vagy lenn a viz alatt 
A túlvilágból hallni e csoda hangokat?
Ne kérdd! istent dicsérik a földek és vizek!... 
Belé vegyűl e csepp is, mely szememen rezeg.
   REGE A TIHANYI 
    VISSZHANGRÓL. 
	 VIII.
A régi szép időkben 
Egy szép királyleány 
Aranyszőrű kecskéket 
Őrzött Tihany fokán.
Sok kincscsel ért föl a nyáj, 
Mely a hegyen legel;
Még többel a leányka, 
Szépsége ékivel. 
Szemének, éjhajának, 
Arczának párja nincs; 
Csak rózsabimbó-ajkán 
Van néma, bús bilincs. 
«Adj, szép leány, nyájadból 
Egy csésze fris tejet,
Beteg fiam számára,
S megoldom nyelvedet.» 
Szólt Balaton tündére, 
Az ősz hullámkirály;
Ajkáról térdig érvén
A hófehér szakáll. 
Adott tejet fiának 
A szép királyleány,
S a szót a viz királya 
Megoldta ajakán.
S csengőbb lőn szép ezüstnél, 
A méznél édesebb
A szép leány beszéde; 
Meggyógyult a beteg. 
De büszkeség kapá meg 
A lánykát s vad negéd, 
Hallván, mi szép, mi bájos 
Most ajkán a beszéd.
Mint pénzfukar kincsével, 
Bánt nyelve bájival;
Nem zenge, csak magának 
E csattogányi dal.
Isten dicsőségére 
Meg nem nyitotta azt, 
Szegénynek panaszára 
Nem zenge lágy vigaszt. 
Testvérnek és barátnak 
Irígyen zárta be,
Az esdő szerelemnek 
Nem nyilt meg kőszive.
S a mily hamar megnyerte 
Sok ifjunak szivét,
A rózsalánczot gőge 
Oly rögtön tépte szét. 
Csak egyet vitt sírjába 
A mélyebb érezet;
Fiát a tókirálynak,
Ki érte elepedt.
Az aranyszőrü nyájnak 
Tejéből itt szegény 
Büvös, varázs szerelmet, 
Mely méreg lett szivén... 
A tónak ősz királya 
Haragra gyult ezért,
A bércztől a leányra 
S a nyájra átkot kért. 
A bércz tüzet bocsátott, 
Sziklája mind kigyúlt, 
Három nap, három éj, mint 
Itéletnapja dúlt.
A nyáj a Balatonba 
Rohant, de benn veszett -
A tó maig kihányja
A kecskekörmöket.
A lányt pedig örökre 
Bűbáj kötötte meg, 
Foglyául tartja máig 
Ki tudja mely üreg? 
Szemmel nem látja senki, 
Kézzel nem fogható -
De, bár ki megszólítja, 
Visszhangja hallható. 
Mert büntetésül mondta 
A tündér átka ki:
Hogy nyelvével lakoljon, 
Melylyel vétett neki.
S ki csengő, szép szavával 
Kevélyen visszaélt, 
Istennel és emberrel 
Negédből nem beszélt:
Most - bár ki szóljon hozzá, 
Bár gazdag és szegény: 
Felelni köteles rá
E bérczek tetején. 
	IX.
   Tihany szikláin álltam 
Szép nyári hajnalon; 
Ketten valánk csak ébren, 
Én és a Balaton.
   Kelet felől az égnek 
Szép arcza felpirúlt,
S a nap első sugára 
A Balatonba hullt.
   A szép sugár aranyja 
Oly szép, oly gyönyörü, 
A tónak kék szemében 
Ég mint örömkönyű.
   A második sugár a 
Klastrom tornyán rezeg, 
A hajnali harangszót,
S ez őt üdvözli meg.
   A kis harang fölkelti 
Távol, közel a tért;
S mely ott honol határán,
A szózatos tündért.
   S még egyszer oly regényes, 
Oly bűvös lesz a hang, 
Miként ha túlvilágról 
Csendülne a harang.
   A nap sugára felszállt, 
A hang elhallgatott;
S midőn magamhoz tértem,
Csak szívem dobogott.

A KIRÁLYLEÁNY É S APRÓDJA. 
Volt egy öreg királynak
Szép lánya hajdanán; 
Ketten szerették egymást, 
Egy ifju s a leány.
Az ősz király kegyelte 
Szerette gyermekét, 
De gyűlölé az ifjút,
S átszúrta hő szivét. 
«Atyám, atyám, hová lett 
Apródom, a lovag?
Nem jő szolgálatomra, 
Érette szívem agg!»
,A Vértes erdejében
Egy rózsaszál terem, 
Elküldtem az erdőre, 
Hadd hozza el nekem. 
A Vértes erdejébe 
Elment a szép leány;
Ott lelte az apródot
A zöld fű bársonyán. 
Szép arcza mint a liljom 
Oly halvány, oly fehér; 
Szivén piroslik a rózsa, 
Az ontott ifju vér.
A lányka mellé térdel, 
Megmossa könyivel, 
Megtörli szép hajának 
Aranyló fürtivel. 
Ketté hasítja keblén 
Hónál havabb mezét,
S gyengéden bepólyázza 
Az ifjunak sebét.
Éles, aczél kardjával 
Sírt ás szegény neki,
S két hattyu, szép karával 
Beléje fekteti.
Sírjára egy virágot, 
Egy árva rózsát tűz: 
Ő maga volt e rózsa, 
A bús királyi szűz.

VÁSÁRFIA. 
Három leányka kéré 
Apját, egy jó apát:
«Hozz, jó apánk, ha elmégysz, 
Nekünk vásárfiát.»
,Ha jók lesztek s szelídek!’ 
«Szelídek s jók igen,
S munkásak is fölül rá.» 
Fogadták összesen.
Az egyik kére ékszert, 
Aranyból fényeset;
A másik öltözéket, 
Mint illik ékeset; 
Könyvet kivánt magának 
A harmadik leány, 
Melylyel szivét mivelje 
Játék s dolog után. 
Elment, s miként igérte, 
Hozá ajándokát;
De útban útonállók 
Kifoszták az apát; 
Az öltözék, az ékszer 
Rabló kezébe mén, -
A könyvek ott maradtak 
A láda fenekén.
Három leányka otthon 
Jó és szelid vala, 
Mint fogadásuk tartá, 
A munka is folya;
De öltözéket, ékszert 
Elszedvén a zsivány,
Vásárfiát csak egy kap, 
A harmadik leány. 
«Ha csillogó külsőség 
Volt lelki vágyatok,
A szenvedt veszteségen 
Meg kell nyugodnotok -
Szólt apjok - mert veszendő 
Mindig a földi kincs;
A szellem az, s mit ez bír, 
Minek rablója nincs.»
A két csalatkozott lány 
Lassan megnyugovék, 
Ámbár a veszteséget 
Sokáig érezék;
A harmadik gyönyörrel 
Olvasta könyveit: 
Velük mulat, belőlük 
Kéjt s oktatást merit. 
De mint patak folyása 
Az ember élete; 
Bármely simának látszik 
A viz fölülete,
Minden csepp, minden hullám 
Perczenként más alak,
A mint a habjátékban 
Együvé omlanak. 
Házát a kis családnak 
Tűzvész emészti fel, 
S a kis leány adózik 
Mindannyi könyvivel; 
A kettő káröröm közt 
Igy ejti most szavát: 
«Lám, lám a drágalátos 
Könyv is vesző tehát!» 
,A könyvek elveszének, 
S elveszhetők, igen!
- Mond a leányka nyugton -
De szellemkincse nem!
Mi könyveimben állott, 
Lelkem s szivemben áll: 
Onnét ki nem ragadja 
Kincsem, csak a halál!’

VACHOTT SÁNDORNÉNAK. 
Mondják: a házasság hamis szer, 
Kivált költőnek rossz dolog;
A csattogánydal, rózsafelleg 
Nők oldalán elpárolog.
Költőd felett, ne félj, ne féljen, 
El nem borúl a májuség;
Mert, mely örök derűt mosolyg rá, 
Magad vagy a költőiség.

KOMOLY SZÓ A VIHAR ELŐTT.
Márczius 9-én, 1848. 
Utósó farsang éje van,
A mámor és toborzás éjjele;
A magyar embert, mint embert, s magyart 
Oly sok keserv és bánat sujtja le:
Hogy nem vehetjük néki rossz neven, 
Ha kedvmámorban fúl ez éjjelen.
Ki fogja kárhoztatni a szegényt, 
Ki nappá teszi rövid éjjelét,
Hogy reggel arcza vér verejtekével 
Ehesse könynyel sózott kenyerét? 
Ha borra költi pénzét e napon
S vigságot vásárol a mámoron? 
Ki vádolandja mezején a népet,
Mely nem magának vet s másnak arat,
Ha egyszer egy évben, ez éjjelen 
Kezébe kapja a tölt poharat
S czigánya bús nótáján felvidul? 
Holott borába most is könyje hull... 
Utósó farsang éje van,
A mámor és toborzás éjjele;
Csak egy viraszt, csak egy viraszszon ébren,
A honfiúnak edzett kebele...
Az ő szivén legterhesb súly vagyon,
Melyért remeg - a szív imádta hon! 
Az ő szeméből a szegény könyűi 
Mint hű tükörből visszarezgenek;
Az ő szivén a nép fájdalma ég,
Mely azt aggálylyal, búval tölti meg; 
De nem magáért, nem egy életért, 
Agg ő s remeg az összes nemzetért. 
Koczkán az alkotmány, a szent szabadság! 
Vagy elveszítjük bűnös-hanyagon,
Vagy visszanyerjük fényes győzelemmel, 
Nem állhatunk s nem állunk fél uton; 
Gördül s megindul immár a kerék... 
Hol áll meg? Isten tudja és az ég! 
Utósó farsang éje van,
A mámor és toborzás éjjele;
Jobb vigadozni, mint renyhén aludni, 
Ébren van még a nemzet jobb fele!
S ha lelke van még s szíve a magyarnak, 
Elébe áll mint férfi a viharnak!
Pozsony felől uj zászló lengedez, 
Hir és dicsőség szele lengeti;
Az ige rajt tisztán olvasható,
Mit tennetek kell, fennen hirdeti: 
Függetlenség, önállás e hazának!
S közös szabadság minden hű fiának!
Tudjátok-e mint testesíti meg 
Egy nép az igét, melyre rámutat? 
Ha millió szív egyet üt reá...
S ez egy ütésnek neve: akarat!
Ki az közöttünk, a ki nem akar?... 
Korcs szolga, de nem honfi, nem magyar! 

SZABADSÁGI DAL.
Légy üdvözölve, szent szabadság, 
Te szép menyasszonyunk!
Érted dobog szivünk verése; 
Érted, ha kell, vérünket adjuk, 
Vérünket s meghalunk!
Igázva voltál s eltapodva, 
Széttéptük lánczaidat, 
Repülj magasra, hófehéren, 
Csattogtasd győzelem-zászlóként, 
Csattogtasd szárnyaidat!
Soká feküdtél koporsóban, 
Repdess most szabadon; 
Mi betemetjük addig a sirt, 
Hogy fel ne ássa soha többé 
Soh’ semmi hatalom!
S ha tiszta lesz szennyétől e föld, 
S oltárunk állni fog:
Oh szállj közénk s maradj közöttünk, 
Maradj jegyese hő szivünknek, 
Mely éretted dobog.
Im összetépett lánczaidra 
Istennél esküszünk:
Mikép magunkhoz, hozzád hívek, 
Hozzád szerelmünk, szent szabadság, 
Örökre hűk leszünk!
Mindnyájan egyért s minden egyes 
Mindnyájunkért kiáll;
Nincs párt közöttünk, nincs hasonlás, 
Nincs mától fogva magyar-átok: 
Temetve a viszály!
Mint Árpád és Hunyad csatáztak,
Vivunk oltárodért;
Mint Zrínyi és Losonczy haltak, 
Ontunk, ha kell, vért szíveinkből 
Meleg, szent honfivért!
Légy üdvözölve, szent szabadság! 
Isten tekints reánk!
Áldd meg, miért hozzád e nép esd,
Áldásoddal nagy és dicső lesz, 
Szabad magyar hazánk!

PETŐFI SÁNDOR EMLÉKKÖNYVÉBE.
Pesten, mart. 15-kén 1848.
S szent, e nagy napon, melyen végtére 
Megtestesült a kimondott ige:
S nép, függetlenség, alkotmány s szabadság 
Magyar hazánkban többé nem rege; 
Melyen, kezében széttépett bilincscsel, 
Győzelmi zászlóval másik kezén,
Áll köztünk a kivítt sajtó-szabadság; 
Melyen egy jobblét dicső reggelén 
A leigázott óriás, a nép,
Üdv néki! a kigyó fejére lép -
Dobogjon össze szívem hő sziveddel, 
Mint egybeolvad lantom énekeddel.

UNIO.
   Kimondatott, kimondatott végtére, 
A rég epedt, a hőn várt égi szó;
Egygyé lőn a magyar hazával Erdély,
Kimondatott a szent szó: unio!
Oh ne szakadj meg szív e pillanatban, 
Midőn magyar s magyar közt kapcsolat van! 
   Mióta a világteremtő «légyen»-t
Kimondta isten s lett e szép világ,
Nem monda senki e földön nagyobb szót, 
Mint ők, kik e szent szót elharsogák; 
Megszűletett e föld a «légyen» szóra, 
Testvérré forrt, egygyé az «unióra.»
   Magunk valánk a nagy kerek világon 
   Két árva, idegenek közepett;
Erdély, miként a pásztortűz az éjben, 
Mi a világtengerben kis sziget;
Láttuk szünetlen egymást és epedtünk, 
De karjainkkal egymást el nem értük!
   Ölelve tartjuk végre mostan egymást, 
Ajk ajkon csügg, sziven dobog szivünk; 
Nem puszta vágy többé, nem kétes álom, 
Hogy ujra egymásé s egygyé leszünk. 
Kitelt a türés s távollét határa,
Egyek vagyunk, egy test s vér valahára! 
   Mint esküvője szent pillanatában
Áll szép arájával a vőlegény, 
Állunk egymással boldog ölelésben 
Két honnak egygyé lett oltárkövén; 
Mint két kebelnek egy sziv dobbanása, 
Magyarhon s Erdély egybeolvadása.
   Dobogj, dobogj szív, hangos dobogásod 
A szeretetnek legszentebb dala;
Lobogj, lobogj testvériségnek lángja, 
Sugárod a szabadság hajnala!
Isten van e lángoknak szikrájában,
Mint volt Horéb hegyén a csipkelángban. 
   Te vagy e lángban, te vagy e jelekben, 
Oh magyaroknak védő Istene!
Ki ezredéven át megvédted e hont
A vésznek és ármánynak ellene! 
Megismerünk, mert kebelünkben érzünk, 
Mert benned volt, van és leszen reményünk!
   Légy üdvözölve ujjászületésünk 
Előpostája, rég várt égi szó! 
Magyarország s Erdély egyesülése,
Légy üdvözölt, váltságunk, Unio!
Lefolyt az átok, egy lett Árpád népe... 
Hol az erő, mely ujra ketté tépje?

INDULÓ.
Fegyverre a hazáért, 
A nép szabadságáért,
S ha kell, hű honfivért! 
Készen vagyunk csatára, 
Hazánkért hős halálra 
Mind együtt és egyért! 
Esküdtünk hűségére, 
Zászlónk három szinére,
Magyar bennünk a szív! 
Készen lel indulóra 
Bennünket minden óra, 
Mely honvédésre hiv. 
Szép élni a hazáért, 
Szebb adni éltet és vért 
A vész napján neki;
A harcz borostyánága 
A föld legszebb virága, 
Ha szent ügy kelti ki! 
Ügyünk magas szentsége 
A nemzet egyessége
S jogban testvériség!
Nem, nem lehet, hogy isten 
Ne áldja meg, mi itt lenn 
Oly szent lángokban ég! 
Dobogj szív a kebelben, 
Lobogj zászló a szélben, 
Jelszónk: hazánk java! 
Dalunk: győzelmi ének 
Árpád szabad népének! 
Szavunk a nép szava!
Egy szóban szent háromság: 
Egyenlőség, szabadság,
S testvériség a czél. 
Előre hát, előre!
E szent háromság őre 
A nép, az isten él! 

ÜTÖTT AZ ÓRA.
   Ütött az óra; Kárpátok tetőit, 
A gazdag alföld áldott téreit, 
Szomjazzák Kúnság és Bánát kalászait,
Ménes s Tokajnak szőlőhegyeit; 
Szomjazzák a magyarnak szép honát, 
Egy ezredéve ősi birtokát.
   Téged kivánnak Árpád szent hazája, 
E drága földet négy folyók között,
Melyet vérökkel szerzettek apáink, 
A hív utód vérével öntözött;
Melyben apáink sirja hamvadoz, 
Hol gyermekink bölcsője ringadoz.
   Téged kivánnak gazdag aranyoddal, 
Szép hölgyeiddel dús, magyar hazánk! 
Vad szenvedélylyel köszörűlik a tőrt, 
Uszitják egymást ellenink reánk;
Sem kevesebb, sem több, a mit akarnak: 
Mint vég- és irtóharczot a magyarnak. 
   Fel, fel magyar nép, ősi szép hazádért,
Fel hölgyedért, fel gyermekeidért! 
Kelhetsz-e szebbért, víhatsz-e nagyobbért, 
Mint mikor értök ontasz hősi vért?
Fel, fel magyar nép, boszuló csatára! 
Hazád, szabadságod lesz harczod ára! 
   Koczkán hazád, koczkán a szent szabadság!
Vészben oltárod s házi tűzhelyed! 
Van-e mid, a mit föl ne áldozz értök? 
Hazádé, vagy a vészé mindened?
Le ujjaidról mátkagyűrüdet,
Az ország abból harczi pénzt veret!
   Le köntösödről az aranyt, a gyöngyöt, 
Ötvös helyett csiszárok kellenek;
Ezüst, arany helyett kemény aczélból 
És vasból kardot, fegyvert verjenek, 
Miért aranylánczon zsebedben óra? 
Veszélyben szív az óra mutatója!
   Gazdag, szegény, öregje, ifja indul, 
A férfi fegyvert ölt, életovót,
A nő menyasszony-köntöséből varrja 
S kitűzi a buzdító lobogót;
Ágyúvá lészen a torony harangja 
Előbb, mint a hon temetését kongja.
   És mindnyájunkért és mindnyájan egyért! 
A jelszó áll: vagy élet, vagy halál!
Halál az árulásnak s szolgaságnak! 
Neked, szabadság, szent oltárod áll! 
Körötted élet és halálra készen
Az áldozó Árpádnak népe lészen! 
   Ti akarátok, hogy csatára keljen,
Ti, hogy véres legyen az áldozat! 
Reszkessetek, mert harcza szörnyü lészen, 
Az igaz ügy szent diadalt arat!
És mint a phönix hamvadó porából, 
Kelend ki a magyarnak népe e csatából.

HAZÁM HÖLGYEIHEZ. 
Kondúl a vész harangja,
A harczi kürt riad; 
Férjed csatára száguld, 
Kardot fen a fiad! 
Csókold arczukra búcsud 
Magyar hölgy, honleány!
Kárpáttól Adriáig 
Veszély van a hazán. 
Kettő forog koczkán, a 
Szabadság és haza -
Ki fogja ótalmazni,
Ha nem saját fia? 
Te kösd fel oldalára 
A kardot, honleány! 
Kárpáttól Ádriáig 
Veszély van a hazán! 
Te add vitéz kezébe 
A lengő lobogót,
Saját gyengéd kezeddel 
Varrván belé a szót, 
Mely hősi tettre gyújtsa 
Mindenkor a csatán;
Kárpáttól Ádriáig 
Veszély van a hazán!
Mi az? saját ruhádból 
Szab lobogót kezed? 
Édes szemed könnyével 
Meg és fölszenteled?
Ki az, ki nem rohan, zúg 
Ily szent zászló után? 
Elő, elő! kiáltod, 
Veszély van a hazán!
De te tovább s tovább mégysz,
Letéped gyöngyödet,
A lánczot szép nyakadról, 
Kezedről gyűrüdet! -
S kardot cserélsz be érte 
Segitni a hazán!
Kárpáttól Ádriáig 
Veszély van a hazán! 
Légy üdvöz az új pályán, 
Hagyd fennen zengenünk: 
Rómának, Karthagónak 
Hölgyei vannak velünk. 
Köss koszorút előre 
Babérból honleány!
Mert nagy, dicső lesz e hon 
Ily áldozat után.
Leróva lesz a nagy bün, 
A súlyos, régi vád:
Hogy hölgye nem szerette 
A szép magyar hazát!
Odadta íme kincsét
A magyar honleány -
Férjét, fiát, szerelmét, 
Midőn vész volt honán. 
Fel, fel magyar csatára! 
Lobog az áldozat!
A véres fellegekből 
Dicsőbb, szebb nap fakad. 
S a dicsnek szent sugárát, 
Mely leng majd a hazán, 
Testvérileg megosztja
A honfi s honleány. 

HONVÉD HALÁLA. 
Ott volt véres csatában, 
Küzdött mint senki még, 
Kilencz nehéz sebétől 
Végtére elesék...
A sírásók csodálva 
Bámulják tetemét, 
Megvizsgálják egyenkint 
Kilencz nehéz sebét. 
«Ez él!»kiált az egyik,
Mert fölnéz a vitéz -
S azonnal ápolyára 
Hajlik mindannyi kéz.
«Légy megnyugodva - mondják -
Derék vitéz valál;
Illő, hogy martalékúl 
Ne kapjon a halál. 
Pajtásid elhullának, 
Csatátok elveszett;
De te karunk közt vissza 
Kapod az életet.»
«Mit! - szól az éledő hős, 
S megint megdermedett -
Pajtásim elhullának? 
Csatánk is elveszett?
Úgy mért nekem az élet,
Ha ők elestenek...
Ha nem hazám a győztes,
Úgy csak temessetek!»
S kilencz nehéz sebéről 
Letépi kötegét -
A sirásók könyezve 
Ássák el tetemét.

EGY ÁLOM.
Meghalva voltam, úgy rémlék előttem, -
   Éjfélsötétté vált a szép világ;
A zöld mezőt, a patakot köröttem 
   Forró, tüzes szelek kiszáriták; 
Egy tűzokádó hamvatag lávája 
Halotti szemfödélül hullt reája. 
Némán, sötéten egy gyászos koporsót
   Vitt négy ember a temető felé,
Örülten járt a fergeteg toborzót,
   A síri dalt hárfája nyögdelé -
Ilyen lehet a végitélet napja, 
Mely a világot majdan eltapodja. 
A gyász koporsóban holtat vivének,
   A szemfödél engem takart vala,
Fülembe síri hangok csendülének, 
   Szemembe tűnt az enyészet angyala; 
Sötét szárnyának rém legyintésére 
Jéggé fagyott szivemnek minden ére. 
Dohos penészszag, rothadás, enyészet,
   Fagy és éj vett körül jéghidegen; 
Erőt nem érzék, lelkem semmivé lett, 
   Enyészni érzém minden idegem.
Egy perczenet még - rémes, szörnyű képek! 
S a feloszlásnak küszöbére lépek. - - -
Igy értük el a temető kapúját, 
   Magától nyilt meg rémes ajtaja,
Messzéről a sír már tátotta száját, 
   Mely végnyugalmamul készűl vala. -
De hol vagyunk? Egy bájvirányban állok, 
Hol mindenütt kéjt s örömet találok. -
Egy szép virágkert tárul föl előttem,
   Mosolygó rétek, illatos mezők; 
Holtak helyett élők járnak köröttem, 
   Itt hű barátok, ott jó ismerők;
Üdvözlő serge hölgyek- s férfiaknak, 
Kik engem nyájas-szívesen fogadnak. 
És én közöttük járok ép tagokkal,
   Életörömben szívem feldobog;
Fülem mindütt rokon magyar hangot hall, 
   Érzem, hogy élek, hogy otthon vagyok,
Megint itt élek hát a drága honban? 
Vagy föltámadtam-e; mig meg se haltam? 
Igen, még élek! élünk mind a ketten,
   Én, s az imádott szép magyar haza! 
Nehéz kisértet torlott meg felettünk,
   De isten volt, ki megoltalmaza - -
Oh volna jóskép e nehézkes álom!,
És teljesülne, mint rajtam, hazámon! -
Igen, igen! én el vagyok veszendő,
   És elveszendünk százan, ezeren;
De néked élni kell, imádott, szent hon! 
   És élni fogsz én magyar nemzetem! 
Miként a phőnix ezredévet éltél
S hamvából a phőnixnek új élet kél! - -

SZERESD MAGYAR HAZÁDAT. 
Szeresd magyar hazádat,
   E szép magyar hazát! 
Mely gyermekidnek éltet, 
   Neked végnyugtot ád,
Mely ezredéven által 
   Táplálta ősidet,
S mely ezredév után is 
   Csak tőled kér nevet! 
Éjszak fiát mi vonja
   Rögéhez más felett? 
A szülőföld vonzalma, 
   A hazaszeretet.
S téged ne vonzna földed, 
   Az éden kicsiben?
Hol Isten áldást hintett 
   El völgyön és hegyen. 
Tekints körül! hegy és völgy
   Mily gazdagon virít! 
Melyet, mint hajdan édent,
   Négy nagy folyam hasít! 
Rónád arany kalásza
   Tiz magvat szaporit. 
Ki számolná meg erdőd 
   Fa-milliárdjait.
Hegyeid nemes borágát 
   Isméri a világ.
Hol van bor, mely Tokajnak 
   S Ménes nyomába hág?
Ily dús e föld, ily áldott, 
   Egy minta gazdaság,
Melynél szebbet, sem jobbat 
   Nem látott a világ.
De hogy legyen, mivé lett 
   Kezek szorgalma kell,
S minékül nincs ipar s üdv -
   Meleg magyar kebel,
Mely honja érdekéért 
   Lángolni tud s akar. 
S ki az, ki igyen érez?
   Ha nem te, hős magyar. 
Te, a ki hős karoddal 
   Meg tudtad szerzeni,
Utóbb ezer csaták közt 
   Mindig megvédeni. 
Te nem tudnád mivelni
   Megáldott földedet? 
Egy ezred éven által 
   Megszentelt kincsedet.
Szeresd magyar hazádat! 
   A szép magyar hazát! 
Mely gyermekidnek éltet,
   Neked végnyugtot ád. 
Mely ezredéven által 
   Táplálta ősidet,
S mely ezred év után is 
   Csak tőled kér nevet!

ELBESZÉLŐ KÖLTEMÉNYEK
A FEKETE KUTYA. 
Fergeteg kél, fergeteg zúg, 
Búgva, zúgva szél süvölt, 
Hegy, lapály, rét és vetésföld 
Vészt borongó képet ölt. 
«Isten, isten, esdve kérünk! 
Óvd meg a vésztől vetésünk.» 
A szegény pór térdre esve, 
Igy kiált irgalmat esdve.
De kevélyen a vad urfi 
Dús lakából szerte néz:
«Rajta, rajta, dühös orkán, 
Rajta, rajta, vészre vész! 
Gabnatárim telve vannak, 
Fittyet hányok a viharnak! 
Üsse mennykő a parasztot!» 
Igy üvölt a felduzzasztott. 
Fergeteg szünt, fergeteg mult, 
Szél haragja csöndesűl: 
Hegy, lapály, rét és vetésre 
A réműlt paraszt repül. 
«Isten, isten! hála néked! 
Meghallgattad a te néped.» 
Száll az égbe imádsága,
Mert megóva gazdasága.
«Urfi, urfi, mond a szolga, 
Jég veré el mindenünk,
A kalászt, az árpaföldet;
Tönkre zúzva életünk,
És oh, isten szent csudája, 
Ment a pórnak curiája, 
Mindenütt a póré mentve, 
Csak tiéd van zúzva, döntve.» 
És haragra gyúl az úrfi -
Ménje mint sólyom repül,
És az urfi vad nyomába 
Gyorsan a hajdú szegül; 
S halmon által, át vetésen 
Mint a szél repülve mégyen. 
«Urfi, urfi, itt megálljunk,
A keresztnél itt határunk.» 
Ott, hol a hegy szirttövénél 
A kanyargós út ledűl,
S a lapály sik tengerébe 
Négyes ággal elvegyül, 
Ős időktől roskadottan, 
Egy veres kereszt áll ottan, 
Rajta rézből Jézus képe,
A vidéknek éke, szépe. 
Ott leszáll a büszke urfi -
Néz szemével tétova,
És a mit néz, és a mit lát, 
Minden isten ostora;
Mindenütt a jég verése, 
Összezúzva szép vetése -
Mindenütt a póré mentve; 
Csak magáé zúzva, döntve. 
«Urfi, urfi! - mond a hajdu -
Isten ujja jára itt.»
De az urfi vad haragban 
Rágja gőgös ajkait. 
,Isten ujja, ördög ujja,
Nem parasztnak szolga gondja!’ 
És kezén a fegyver dörren,
S a hű szolga porba zörren. 
Vére zajlik a hajdúnak -
S haldokolva föltekint,
Hol felé a szent keresztről 
Jézus istenképe int:
«Isten, isten, szánj meg engem, 
Vedd kezedbe árva lelkem!
Te pediglen gyilkosom, te, 
Térj magadba, istenedbe!» 
Fegyverére dülve, nézi
A vad urfi ősz hivét, 
Mig hideg kezével oltja 
A halál hív életét.
«Rajta urfi - szól kaczagva -
Térj istenbe, térj magadba! 
Mert a pór vetése mentve,
És az úré tönkre döntve!»
És a káromló szavakra 
Elfordúl a szent kereszt, 
Rá a földről a vonagló 
Rémitő szemet mereszt! 
«Rémitsetek ronda képek! 
Réz istentől még nem félek!» 
Szól a gazfi, s fegyver dörren, 
S a keresztfa képe zörren.
De az urfi meglakolta, 
Porba hull, s ugatni kezd, -
Áll felette rémalakként 
Vérző sebbel a kereszt. 
Föld nyelé el gazdag telkét, 
Szélvész vitte bűnös lelkét, 
Ő maradt csak életében 
Undok barna eb képében. 
Mostan is, ha minden alszik,
Hogy ha nesz nincs, nincsen hang, 
S a sötét toronyról tompán
Éjfélt kondúl a harang -
A magános szent keresztnél 
Ott vonít még minden éjfél, 
- Úgy van írva a regében -
Undok barna eb képében.

FRANGEPÁN KRISTÓFNÉ. 
VEZÉRHANG.
A csatákat zengjem-e? 
Durva harczát fegyvereknek, 
Melyben hősek kardra kelnek, 
S vér a győztes érdeme? 
Vagy szerelmét szép leánynak, 
Mely mikép a gerle hív;
S melynek keble tengerében, 
Mint a gyémánt föld ölében 
Tiszta lánggal ég a szív?
A csatának arczulatja, 
Harsogó kürtrivadás, 
Véres zászlólobogás, 
Küzdelemnek és halálnak 
Rajza, mely a vért fagyasztja, 
Már ma hallót nem találnak, 
Bár a vérből, mely folya,
A hazának hajnala 
Fogna is piroslani; 
Bár halálos mezején 
Ősi szellem, ősi fény 
Sír ölébe szállani. -
Sem a tiszta szerelemnek 
Lángi már nem gerjedeznek 
Hölgyek, ifjak kebelében, 
Mint lángoltak egykoron, 
Jól tudom.
Mert erő nincs férfián,
S hivságon csügg a leány. 
S mégis, mégis honfitárs! 
Mégis újra a sötét 
Multba bűvöl át regém; 
Hogy vihart és harczot láss, 
S el ne szokd a bék ölén 
A viharnak rém szemét.
S mégis, mégis hív szerelmet,
Olthatatlan, tiszta, szentet 
Mondok el, hölgyek, leányok, 
Ha regém meghallgatnátok. 
Nem kivánok a dalért
Sem borostyánt, sem babért, 
Egy virágszál hó kezekből,
Egy mosoly szép hölgyszemekből 
Nékem a legszebb füzér, 
Legdicsőebb pályabér.
	     I.
   «Sírtam, midőn keblére zárt, 
S bucsúját mondta el;
Az udvaron gyors méne várt, 
Vitéz legényivel.
Erős mellében, érezém, 
Az érczpánczélon át
Mint vert belűl a szív felém, 
Hogy rám ölté karát.
Sírtam... de láttam égni őt 
A legdicsőbb után,
Mi férfiú keblét dagasztja: 
Kitünni a csatán,
Hír és dicsőség érzetétől 
Láttam hevűlni őt,
S a férj dicsébe átolvadni 
Érzém a gyenge nőt.
A szerető szív, mely remegve 
Sovárgott, esdekelt,
Most, mint az ihlet szent sugára 
Dagasztá e kebelt.
A búcsúcsók ürömkelyhébe 
Örömkönyű vegyült;
Nem nő az, a ki férje, honja 
Dicséért nem hevült!
S ő bontakozva karjaimból, 
Félisten távozék;
Szerelmem nem tartóztatá már -
Vitorlája levék! - -»
   «Vagy volna halva harczmezőn, 
Hol fény, s dics a halál;
Hoznák hirét, hogy hős neve 
A hír könyvében áll.
Hoznák elémbe harczi mezben,
Széles, nagy paizsán,
Szemem könyűivel fürösztném 
A sebhelyt homlokán,
Forró ajakkal édes ajkán 
Uj éltet keltenék;
Vagy elhajolva, vele együtt 
Egy sírba szállanék.»...
   «De így! de így! őt élve tudni,
S ellenség lánczain,
Távol honától, hű nejétől -
Ez a keserv, a kín!
De így!... hitetlen elhagyatva, 
Honától, társitól;
A nagy hazában, a tanácsban 
Mellette nincs, ki szól!
És a király... kiért csatázott, 
Kit szolgált hős kara -
Oh e király;... az isteneknek 
Szálljon rá ostora!
Fogj, vén Balázs! nyergelj mit állsz még? 
A legfutóbbakat -
Melyek repülnek, mint a sólyom, 
Szállnak mint gondolat,
Vagy mint a vágy e hő kebelben, 
Mely éget és emészt,
Meglátni őt, megszabadítni 
A kedvest, és vitézt, -
Hagyják a hőst el ők,... a férjet 
Kettő nem hagyja el:
Az ég, ki védi hív szerelmünk, 
S e szerető kebel.
S Isten ha van; ha díjazás van 
Kínszenvedés után:
Megjő Velencze börtönéből 
Nejével - Frangepán!»
   A hölgy, ki ekkép szenvede, 
S a szent esküt esküdte meg, 
Legszebb virága, éke volt 
Magyarhon úri hölgyinek. 
Hős Frangepánnak szép neje,
Termetben karcsú és sugár, 
Fenség és kellem homlokán, 
Lépése könnyü mint madár. 
S ha rád tekinte szép szeme 
Sötét selyempillák alól: 
Kéken mosolygó ég hasadt 
Rád éjfél hollószárnyiból.
S ha szólni hallád ajkait, 
Két rózsát véltél hallani 
Tündérvarázsnak általa 
Regésen megszólamlani.
S ha most e szemnek szép egén, 
Ezen szerelmi csillagokban, 
Éles kinok fájdalmitól 
Kétségbe’sésnek lángja lobban; 
Ha e szelid ajk suttogása,
E rózsaszellő, csók helyett 
Dörgő viharnak szólja hangját: 
Szánd őt!... bünöld a végzetet!
   Ott volt Ulászló udvarában, 
Lehulla trónja zsámolyán;
A csillag így hull csendes esten 
Égről az elhunyt nap után. 
Kért és esenge szép szavával,
Kisírta mind a két szemét,
Hogy váltaná meg börtönéből 
Férjét, szivének mindenét. 
«Te küldted őt el a csatába -
Mondá - te érted vérezett, 
Szolgálatodban lett fogolylyá, 
Nyujts most, király, felé kezet!»
De tompa mélában Ulászló 
Mint mozgony, érzéketlenül, 
Félhúnyt szemekkel, tompa füllel 
A fényes trón párnáin ül.
Mi történik, mi van körötte, 
Mit tudja ő méláiban!
Hogy a ki esd előtte s mért esd: 
Háromszor is feledve van!
S ha elhal a szó, hallgatás van: 
Fel- felriad, körűltekint,
Egy nyugtató «dobzsé»-t felel rá, 
S tovább méláz, szenderg megint. 
«Nem énnekem mented meg őt csak, 
Honának kell megmentned őt!
- Esd újra a hölgy s szánva nézné 
Zord szikla is az esdezőt -
Egy Frangepán Kristóf az, a kit 
Tőled, király, a hon kiván: 
Avagy mutass hűbb honfiút fel,
S hősebb vitézt, mint Frangepán!» 
Hiába! mert ki nem figyel rá,
Ki nem érez fájdalminál; 
Vagy őt megértni nem akarja, 
Nem más, mint épen a király... 
Mint mozgony ül, tompán, merengve 
Sötét mélája szárnyain,
S ha fel-felpillant, «Dobzse, dobzse» 
Csak e szó hallik ajkain. -
   És a király még mindig ott ül, 
Méláz, bólint, és szendereg,
Fel is riad, fel is tekint még
S vigasztaló «dobzset» rebeg.
De rég a hölgy nincs már előtte -
Mint sértett sír szele
Elzúga, köny helyett tettvágytól 
Dagadván kebele.
S szivének hős tökélletében 
Csak egy fájdalma van,
Hogy bizni bírt egy ily királyhoz 
Első fájdalmiban.
   De hogyha nem hallá királya, 
Más hallá panaszát,
Hallá körül ég, föld szerelme 
S hős lelke szándokát.
A fecske, mely ívet hasítva 
Szállonga fel s alá,
S közel szárnyával a magas vár 
Ablakját horzsolá;
Az esti szellő, mely a kertből 
Suttogva lenge fel,
S égő arczát csókkal hüsítni 
Enyelge fürtivel;
Az áldozó nap végsugára, 
Mely rózsapirosan
Tört meg szemében, s szép szemének 
Remény-fájdalmiban:
Mind hallgaták, mind értették őt, 
Hisz egyik sem király...
S a kék egeknek nyájas íve 
Nem márványfalbul áll!... 
S mint szerelemnek hű postái 
Szárnyakra keltenek,
A hölgy szerelmét szándokával 
Hősének vinni meg:
Hogy a sötét börtönt a hírrel 
Mint elmondandanák, 
Tündökletes fénycsarnoknál is 
Szebbé varázslanák.
	     II. 
   Utra keltél, Frangepánné, 
Nagy dolgokkal küzdeni; 
Nap hevétől barnulának 
Ékes arczod kellemi,
Por lepé el szép hajadnak 
Holló fényes szálait,
Szél s idő meg nem kimélte 
Szép nyakad, s hó vállaid. 
A hullámzó Ádriának 
Megkisértéd tengerét... 
Meggondoltad, mit cselekvél 
A mikorta ezt meréd? 
Frigybe léptél a szelekkel? 
S a tengernek szörnyivel? 
Hogy hajódra a nyugó vészt 
Egyikök se költse fel? 
Mely, ha keble háborában 
A hullámmal harczra kél,
Sirt nyit a mélység ölében, -
Mindennek, mi rajta él.
   De hiába zúg a szellő, 
A vihart nem költi fel;
Mint a szép lányarcz, redőtlen
A nagy tenger terjed el. 
Mozdulása hullámának 
Mint a bölcső ringató,
S lejtve tánczol habra habról 
Szép hölgyével a hajó.
S ő kiül, miként ha ülne 
Otthon a zöld hárs alatt,
A nagy árbocz ernyejébe -
Nézi a hab mint szalad, 
Mint dagadnak a vitorlák, 
A hajó miként evez
Arra, merre szent szerelme 
Hő vágyakban révedez,
S mig a hold szelid sugára 
Fellegek közt bújdokol: 
Elbeszélem, hallgassátok -
Férje hol s miért fogoly? 
   Három ország fejedelme 
Egymásnak megesküvének, 
Hogy közkarral véget vetnek 
Ős Velencze hirnevének. 
Miksa császár volt az egyik, 
A ki nem fért országába; 
Másik a frankok királya,
Harmadik társ volt a pápa. 
S hogy ne állja senki útját 
Harczias határzatoknak; 
Negyedikül fölszólítják 
Királyát a magyaroknak. 
Megkinálták osztalékul
A közös koncz harmadával,
Mely szerint a magyar újra 
Birni fog Dalmátiával.
Rég időtől a Magyarhoz 
Tartozott volt Dalmátország, 
De időközt szétszakítá 
Mind a kettőt háborúság. 
És Ulászló, hogy jogának 
Védletére tettre keljen,
A hárommal egyesülni, 
Frigybe áll Velencze ellen.
S Frangepán megy, s Frangepán száll 
A királynak szózatára,
Bár utána. hervadozni 
Fog szerelme hű virága. 
Hölgye fürtéről alig hullt 
Szirma még a nászfüzérnek; 
Ajkain a mátkacsókkal
Férjeé még összeérnek.
De lovagszív vert a hősben 
A hazáért és királyért;
És a hölgy, kész áldozatra, 
Áldozatot tőle nem kért. 
«Férfi küzdjön a viharral,
A dicsőség pályatére;
Ám a hölgyet megadásnak 
Ékesítse szűz fűzére.»
S váltak. A férj fényt aratni 
Országdöntő harczi térre, 
A szelid hölgy szerelemben 
Várni, mi lesz szíve bére...
De Velencze tudja, mit tesz, 
A hatalmas cselszövényes,
Egy kezébe kardot, másba 
Lélekvásárló aranyt vesz. 
S kik Velencze bontására 
Hárman frígyet alkatának, 
Megbomolnak aranyától 
A cseles Signoriának.
Egy van, a kit el nem ámit, 
Frangepán, az ércz tündére. 
«Vagy megadják Dalmatiát, 
Vagy folyand Velencze vére!» 
Szól a hős, s bár hitszegőleg 
A szövetség gyáva hadja 
Hűvelyébe tolja kardját,
A csatát tovább folytatja. 
Halld, az ágyuk már dörögnek, 
Nézd a rontás szörnyü képét! 
Fegyver villan fegyver ellen; 
Ember oltja ember éltét! 
Köztök mint egy hős oroszlán 
Frangepán a harcz királya, 
Diadalmi karja súlyát
Ki az, a ki még kiállja?
De Velencze tudja, mit tesz, 
A hatalmas, cselszövényes; 
Egy kezébe kardot, másba 
Lélekvásárló aranyt vesz.
S megvakulva, vesztegetve 
Lélekvesztő aranyától,
Fele népe Frangepánnak
Szint az ellenrészre pártol... 
És hiába küzd a bajnok,
Mint erős tölgy árviz ellen; 
Erejével és sokával
Földre nyomja őt az ellen. 
S mint Judás a Bibliában, 
Árt szab önnön mesterére;
Önnön népe ver bilincset
Hitszegőleg hős kezére!... 
   De mi gondjok Frangepánra, 
Három ország fejdelmének?
Ők kincscsel rakott hajókon 
Rég honjokba evezének! 
Vagy talán a jó Ulászló
A magyarnak báb-királya, 
Vagy talán a magyar urak 
Emlékezzenek reája?
A király gyógyíthatatlan, 
Magára sincs gondolatja, 
Az uraknak serge egymást 
És hazáját fosztogatja.
S ott veszhetne börtönében 
Hőse a magyar hazának, 
Martalékul Velenczében, 
A cseles Signoriának, 
Hogyha hölgye és szerelme 
Vész- és vihar ellenére 
Nem sietne hű karokkal
A fogolynak védletére...
   De íme mig ott ül a hölgy 
A gyors hajó tetőzetén
Mult és jelenje álmiból 
Kecsegtető jövőt szövén; 
Egyszerre mint baljósolat 
Fölötte a hold elborúl, 
Az ég ivére sűrüsödve 
Fellegre több felleg vonul, 
A szél felordit, megkuszálja 
A síma tenger tűkörét...
Egy pillanat még, s tenger és szél 
Egymásra ontja vad dühét.
	     III. 
Közben nagy messze elhaladt már 
A három hű követ,
Madár, szellő és nap sugára 
A messze tér felett.
Mennek nemes vetélyre gyúlva, 
Mennek mint gondolat,
Mely meg nem fárad az időben,
Térben meg nem akad.
Mennek, remény s vigasz hirével 
Éltetni a fogolyt,
Hogy, míg a hölgy elérne hozzá, 
Eltűrje a nyomort,
Eltűrje kínját börtönének,
S mely meg-megcsörg karán, 
Ne hallja láncza csördülését 
Az örömhír mián.
De messze utján, szomjan-éhen 
A hírmondó madár
Vidor szárnyának csattogását 
Lankasztja tér, határ.
S addig röpűl, addig igyekszik 
Mig fáradásba vesz,
S a martalékleső héjának 
Véráldozatja lesz.
A lenge szellő, mely hazulról 
Virágillat közül
Mint légi csók indult az útra, 
A tengerig röpül;
De ott a vész bőszült karokkal 
Ölébe kapja őt,
S nagy Ádriának mély ölében 
Lel hullámtemetőt.
Még a sugár tör, útazólag, 
Téren határon át,
Ma is, miként midőn elindult, 
Megtartva bíborát.
De ah kinek felhőn, ködéjen 
Áttört pillantata,
Velencze börtön-éjszakáján 
Által nem hathata.
Sugára megtört a falaknak 
Tömör, kemény kövén, -
Isten legyen irgalmas annak, 
Ki ott űl fenekén!
Annak füléhez nem jut a hang, 
Sem felvilági nesz,
Megtört homályos szemvilága 
Örök homályba vesz,
Hol a fásult ész nem sorozhat 
Napokra napokat,
S az őrülés-karolta agyban 
Megfő a gondolat.
Hol kínos álmak révedeznek 
Az éber lelken át,
S éber kinok, rémek verik föl 
Az álom szent nyugát.
S mig a hideg falak penésze 
Testét roncsolja meg,
Egy rothadt szalmazsúp ad enyhet 
A rab keservinek...
   Szegény fogoly, kit ennyi kín ért, 
Ki ennyi kín után
Mind szikla állsz, reád ismérek, 
Te vagy, hős Frangepán.
Vitéz karod, melytől csatádban 
Reszkettek a pulyák, 
Megfosztották éles vasadtól, 
Oly vasba lánczolák,
Melyből ha kardokat csiszolnak, 
S nem gyáva rabnyügöt:
Te állsz, nem ők, dicsben ragyogva 
A tóváros fölött.
De ők vitéz vasnak helyette, 
Mely diszt a hősnek ad, 
Lélekvásárló lágy aranynyal 
Vivák csatájokat,
Hogy buknod kelle s elveszítned 
A diadalbabért,
Melynek helyette árulás rád 
Most gyászfogságot mért.
Ki fog hozzád ily messzeségbe
Eljutni honnosid közül,
Hova még a madár sem ért el, 
Bár a madár szárnyon repül? 
Ki fog miattad tengerekre
S a tengeren túl szállani,
Ha még a szélnek is, mely eljött, 
Tengerbe kelle fúlani?
Ki fog sötét lakodba hatni, 
H a még a napsugár se hat?
De im, mi ez?... Csodák csodája! 
Ajtódon zördűl a lakat...
A vas retesz félig kitárul, 
S rég látott mécs világinál
Előtted egy hölgy - nem csalódol -
Előtted nőd, a kedves áll...
Nem áll már! lábaidhoz omlik, 
Sietve int, susogva esd:
Hogy el ne árúld, hogy nevének 
Árnyékát se nevezd...
Az óra eljött... a szabadság 
Reménye töltsön el...
S még csak kebledre sem borúlhat 
A leghűbb nőkebel!
Fontos nagy ok van tettetésre, 
De szíve, terve kész,
A csel szövényes fonalából 
Szövé szerelmi kéz...
   S az ajtó újra zárba csattan, 
Csikorgva, rémesen;
A hölgy, miként jött, nyomtalan tün 
Titkon, rejtélyesen.
A rab, szegény, soká tünődik, 
Ha, mit látott, álom vala?
Vagy a szabadság s szerelemnek 
Üdvjósló angyala?
	     IV. 
Im de vészen és viszályon 
A hív asszonyt csillaga 
Elhozá börtön faláig,
Mely megett nyög bajnoka;
S a helyett, hogy szép szemének 
El-kisirná könyeit,
Vagy tenger mélyébe vetné 
Tervét és reményeit,
Tettre szállott!... kérelemmel 
Majd aranynyal, - hasztalan! 
Szíve kő itt mindeniknek,
S mindenütt elég arany... 
S Montebello, - oh borúlj be 
Végreménynek szép ege! -
A fogolynak őre, ennek 
Leghalálosb ellene!
Montebello gyűlölségét 
Frangepánné ismeré;
Tudta azt is, hogy csak egy út 
Visz, vihet czélja felé.
Hogy férjének börtöne 
Bír csak egyetlen utat, 
És hogy ennek ajtaján 
Montebello a lakat!
Mert ah! nem a fal vastagsága,
Nem átfúrhatlan kőfalak 
Tevék megtörhetetlenségét 
Velencze rém fogházinak; 
Nem a mélység, hová temetvék, 
Nem mesterséges őrlakat,
Nem ónfödél, vagy éber őrség,
Vagy a szörnyű rostélyozat: 
Velencze, a rég cselszövényes, 
A fondor, s hitben lengeteg,
Jól tudja, hogy nincs oly erős fal, 
Melyet arany ne fúrna meg. 
Nincsen lakat, mit meg ne nyitna, 
Láncz, mit ketté nem oszt büve, 
Avagy hüség, melynek ne volna 
Mozsártörője, mérköve. 
Velencze biztosabb lakattal
Zárá a rémek e helyét,
A rabnak, hol szerét tehette, 
Őréül adta - ellenét,
S fortély ellen fortélyt határoz, 
Hős Frangepánné hirtelen.
Itt - éles szemmel áttekinti -
Hiába volna kérelem;
S sziklára szórná érzeményit 
A felnyögellő szerelem.
Itt még az ércz is elveszíté, 
A lélekvásárló, büvét;
Itt cselszövénybe kell hálózni 
A szabadítás eszközét.
   S három napig gondolt a szép nő, 
És három éjt viraszta át,
Ki tudná, hány s mi furcsa tervek 
Fárasztották lelkét, agyát? 
Negyed nap a két hű cseléd
Új s új parancsot kap vala, 
Balázs, a kardedzett öreg, 
S a hű leányzó Viola.
S e naptól óta dolgaikban 
Egy harmadikkal osztozának, 
Ki nappal, - éjjel csónakával 
Hű kisérője asszonyának.
	     V. 
Mi foganszik szent titokban, 
Némaságnak szűz ölében,
A rejtélyes emberelme 
Láthatatlan műhelyében,
Mely teremt, ront szünhetetlen, 
Szétválaszt és összefűz,
Jóval széppel, rút s gonoszszal 
Legtarkább játékot űz,
Hol van ember oly merész, 
A ki mind ezt eltalálni 
Volna bátor, volna kész?
S még! az asszony gondolatját, 
Mely rejtettebb, fínomabb, 
Szövevényes mint a háló, 
Tünedékeny mint a hab, 
Mely a furfang tűfokán át, 
Fonja, fűzi száz irányban, 
Mig alakba öntve képét
Lesz az eszme, terv agyában. 
Asszonyoknak gondolatját
Mért kutatnók hát hiába? 
Frangepánné úgy se visz be 
Terve titkos fátyolába.
   Ő helyette Montebellót 
Lásd magányos őrlakán, 
Térdborúlva lásd előtte, 
Mint eseng egy szép leány. 
Ki, miként ön ajka vallja, 
(Bár vonási mást mutatnak) 
Hű olasz vér, Toscanából, 
Sarja még a Contiaknak. 
Özvegy anyja, bár szegényen, 
De nevelte tisztességben;
Most azonban - sírva vallja, -
Meg van rontva hírnevében; 
Egy ravasz magyar vitéznek 
Lőn, könnyelmün, áldozatja;
Ön nyugalmát, anyja vesztét, 
Már féléve, hogy siratja.
De nyomán a hitszegőnek, 
Vagy elégtételt kiván;
Vagy boszút áll a leventén, -
A levente Frangepán.
   Mint midőn égő belére 
A lámpának friss olajt 
Töltesz, a bél lobbanása 
Lángra lángot ujra hajt: 
Montebello kebelében 
Ugy a gyűlölet parázsa 
Káröröm lángjára gyúlad
Frangepán gyalázatára. -
A panaszló szép leányon, 
Ékes arczán, dús haján 
Kéjszemekkel csügge már is, 
S most ily szó kél ajakán: 
«És mi lenne, szép leányka, 
Melyet ajkad emleget,
Az elégtét?» Teljesítni 
Egy nagy, szent igéretet!
Szól a hölgy - vagy oltárhoz visz, 
Vagy tőrömtől vérzik el!...
S mind ezekre, hidd nekem, csak 
Egy találkozása kell!’ 
«Frangepánnak utja innen,
- Mond s kajánul fölnevet 
Montebello - nem templomba, 
De a vérpadhoz vezet!...» 
,Rám tekintve egy’ - kiált fel 
Tűzzel a hölgy, rettegését 
Rejtegetni... mert közel volt 
Elveszítni szívverését.
,Rám tekintve egy! szerelme 
Nékem úgy is gyűlölet; 
Veszszen el, ha teljesíté, 
Mit tőn, az igéretet... 
Nászajándokúl, signore, 
Tizezer darab arany...
Egy darabka rongy s irószer 
Készen itt is, úgy-e van?
Ha megírta Frangepáni,
Harmadrésze a tied!...
«Ám legyen! - szól Montebello 
S még rádásúl szép kezed.»
   S szőnek tervet, éjsötétet, 
Vérlázítót, rémeset;
A szelídebb hölgy szivében 
Fel-felsír az érezet. 
Szőnek, kötnek egyességet, 
Melytől a hölgy kebele 
Visszaborzad, de szívének 
Háborát ész győzi le; 
Számitó ész és eszély az, 
Mely vezérli tetteit,
Kéj vakitja és boszúvágy 
Montebello szemeit. 
Szőnek, kötnek egyességet, 
Hogy kifosztják Frangepánt, 
S orzott birodalma árán 
Osztakoznak egyiránt... 
Ők elmennek más hazába,
Ők ott hagyják szomjan, éhen 
Önmagának martalékul 
Rácsukandó börtönében.
   És kinyilt a csába hölgynek, 
Hogy végezze, mit fogadt,
Mely ki nem nyilt még, a rabnak 
Éjlakása ott alatt.
Ott azonban egy tekintet, 
Egy intés, egy szó után, 
Benne hű nejére ismert 
Üdvözűlve Frangepán. -
	     VI. 
Három napot töltött imában, 
És három napra, éjszakára, 
Bőjtöt szabott volt Frangepánné 
Magára és egész házára.
És mint ki a halálra készül 
Az édes élet vég révében,
Magához vette áhitattal
Isten malasztját bor s kenyérben,
Majd fordul a két hű cselédhez: 
«Ma - szól s szemében köny rezeg -
Ma esdjetek érettem éghez,
Ha valahán esdettetek.
S ha még ma épen visszatérek: 
Urunk jövend velem;
Ha nem jövök, kettőnk lelkéért 
Tartassék requi em.»
S ment s nem követte senki léptét, 
Mint a cselédek sóhaja;
A lánynak is (kivül szokáson) 
Otthon kellett maradnia.
«Ma csak ruhád kell, jó leányzó, 
Itthon maradj testleg magad. 
Ma ez, ha hű szolgálatot tesz, 
Egy üdvösségnél többet ad. 
Balázs az utra készen álljon -
Hajón van mindenünk;
Ha isten karja ótalmunkra, 
Ki állhat ellenünk?»
S a gondolyás kis csolnakával 
Vizét ketté szelé,
S mint nyíl repűl el asszonyával 
Az óntetők felé....
   Ott Montebello már sováron 
Várt rá az alkony mécse mellett, 
Kapús és őr ismerte jöttét,
A kit hozzá bocsátni kellett,
S a hölgy belép mint régi jártas, 
Kapún, lépcsőn, tornáczon át,
S az ismert lakszobához érve, 
Kinyitja súlyos ajtaját.
«Itt van - kiált fel - itt a váltó! 
Pizába szól, - a legdusabb 
Kereskedőhez, mint kivántad; 
Hadd írja még alá a rab
S miénk az élet, Montebello...» 
Szól és fáradtan székbe hull;
Amaz a váltóhoz mohón nyúl, 
Vizsgálja, nézi ittasul.
,Helyes... minden kelléke megvan... 
És tízezer darabra szól!
Biztos nevek... nincs semmi kétség’ 
Ily szók szakadnak ajkiról.
,De íme nézd... a tízezerből 
Százezres is lehetne tán?
Egy tollvonás... mi kell egyéb rá?... 
De ezt aláirás után. -
Most a fogolyhoz.’ - «Eltikadtam -
Viszonz a hölgy bizalmasan -
Adass pohár vizet, barátom!» 
,Csak Christi lachrymája van!’ 
«Mindegy!» s ivék a szomjtalan hölgy
S ivék a börtönőr vele...
A hölgy felállt. - De Montebello 
Székéről többé nem kele.
A visszakínált billikomból 
(Gyors és ügyes kéz mívelé!) 
A börtön őre rögtön-álom 
Kábító gőzét szörpölé. - -
   És most vigyázva, óvakodva 
A hölgy, kettőzve lépteit,
A titkos ismert csapda utján 
Férjének börtönébe nyit... 
Némulj el oh lant, mert a képhez, 
Melyet most e sötét lak ád,
Midőn a hölgy a férj karába 
Kulcsolja forró két karát,
Őt csókba fojtva átszorítja, 
Hozzá, reá tapad,
S ajkán a szót kéjben feliszsza 
Az ittas indulat;
Mint ébred a férj ámulásból 
Valónak édes hajnalára,
Hölgyét, az oly rég elveszettet, 
Látván borúlni bús magára,
Ajkára újra csókja szállhat,
S mit már álmában sem hive, 
Szemébe nézhet két szemével 
S szivén doboghat hű szive -
E képhez színt s hangot találni,
Lehetlennel fogsz szembe szállni. 
Vagy szedd egyűvé a tavasznak 
Minden virága színeit:
Szegény leendesz színezésben! 
Járd össze a menny téreit,
Hozd el a sphaerák zengeményét: 
S szót nem lelendsz, édest eléggé, 
Kizengni szívök érzeményét.
   De nem sokáig fürdik a hölgy 
Az istenérzet tengerén;
Kifejlik a csók- s ölelésből -
Csak kezdve van még a merény, 
Végezve nem!... s egy új Delila 
Ollóra nyujtja kis kezét;
Nem, hogy, miként amaz, hajával 
Elnyírja hőse erejét, -
Csak, mely a hősnek árulója
Lehetne, dús szakálla hull 
Mint dérütött kalász a földre, 
Az olló martalékaul;
Csak szép bajúszán ejt sérelmet 
A cselszövényes női kéz...
Majd sértve, majd mosolygva tűri 
Csonkittatását a vitéz.
   Hőséről a hölgy a nyirő vast 
(A szerelem mit nem tehet!) 
Most önhajának szegzi... a hős 
Megkapja a gyilkos kezet...
Késő! lehull egy hosszu, szép fürt, 
A hölgy elosztja szálait,
S a férfiúnak asszonyarczot 
Ügyes kezekkel idomit.
Majd, mint az éjnek fellegéből
A rózsahajnal fejledez: 
Ruháiból kibúv, alattok 
Kitűn egy rejtett női mez,
A szolga lányéhoz hasonló, 
Melyben kisérte őt a lány;
Egy pillanat - s leányi mezben 
Az utra készen Frangepán. -
Még egy heves csók, egy sohajtás 
Istenhez, és indultanak.... 
Utánok, mint üres koporsó 
Halotti csendben áll a lak!
	     VII. 
S ha ők a börtönt ott hagyák, 
Miért maradnánk tőlök el?
A földet im az ébredő regg 
Álmából most csókolja fel; 
Lélekderítő hűs szelek 
Lengik be a lég tér ivét,
Mig a kelő nap végig uszsza 
Nagy Ádriának tűkörét.
S ott vannak ők is a hatalmas 
Hullámokon, mint gondolat 
Repül hajójok, a vitorla 
Miként a tele szív dagad... 
Ott vannak ők, s a hű cselédek 
Körben köröttök állanak,
És a szabadság istenének 
Tenger felett dalt mondanak. 
És Frangepánné fel magasra 
Kezében két kulcsot mutat: 
«Akkor lásson Velencze minket,
Midőn e börtön-kulcsokat! 
Szól és a hullám mély ölébe 
Hajítja férje kínait, -
A tenger összecsap felettök -
Hagyjuk örökre őket itt!
S a szél tovább fú, a vitorla 
Mint tele szív dagad, dagad. 
A gyorshajó hullámbarázdán 
Tovább repűl, tovább halad. 
Közel távolban zöldül a part, 
A partokon túl kék hegyek,
A szép, dicső magyar hazából 
«Isten hozottat» intenek. 
Elérik végre a hazát is,
Az ősi várt, hol Frangepán 
Ujabb szakált ereszt magának,
S még szebb bajuszt mint hajdanán. 
S a mint szakála nől, szivében
Ugy nől szerelme egyaránt,
A legnemesebb hölgynek szerelme 
S a leghivebb nőszív iránt.

BOSNYÁK ZSÓFIA. 
1642.
		I.
   A Vág kies völgyében, Trencsén s Thurócz között, 
Kápolna állott egykor nagy sziklacsúcs fölött; 
Alatta vad-merészen szirtekről szirtre hág,
S pajkos, szilaj kedvében tajtékot túr a Vág.
Istent kisérte minden, kit erre vitte uta, 
(A nép azért emelte a kápolnát oda), 
Akár a bérczes útnak félelmes szorosát, 
Akár a vad folyónak medrét hatolta át.
   A szikla-kápolnácska, a meredek falon, 
Mindenkinek kalauzúl volt a nehéz uton; 
S a ki veszélyben forgott, ki abból jő vala, 
Egykép a Szűz Anyának képéhez járula,
Mely benn, fiával karján, gyertyák s virág között, 
Miket hit és áhítat bokrétává kötött,
A kis de szent oltárról, mint élő szent malaszt, 
Oly égien mosolygott mindenkinek vigaszt.
   A képet egy kegyes hölgy tüzé fel itt maga, 
A hős Bosnyák Tamásnak leánya, Zsófia, 
Midőn Sztrecsén várában hős Wesselényivel 
Fején a szűzi pártát nászlomb cserélte fel;
Hogy, mely előtt mint gyermek oly sokszor térdele, 
A kép is a környékbe költözzék el vele,
Csatolt hozzá egy erszényt, aranynyal gazdagot, 
Ne lásson a kápolna szükségben szűk napot.
   S ott volt a kápolnában a kép sok éven át, 
Erősitvén a környék népét és vándorát;
Csak egy nem jött feléje, egy nem kereste meg: 
Szép és szerelmes hölgye hős Wesselényinek. 
Honn tartá őt keserve s a kínos gyötrelem,
Melyet terem szivének csalódott szerelem,
Melylyel lefekszik éjjel, melylyel reggelre kél, 
S írt a kerek világon sebére még se lél.
Mert a kinek éltéhez kötötte életét,
Reménye, boldogsága s szerelme öszvegét, 
Kivel, mint hű társával hű gerle, élni vélt: 
A gerle-tollon férje sas-szárnyakat cserélt: 
S nem értve a kebelnek hőbb gerjedelmeit, 
Nem érezvén a szívnek szentebb érzelmeit, 
Feledve a mit esküdt isten s oltár előtt: 
Bujában hagyja veszni a szende keblü nőt. 
S mig őt a nagy világba erősebb szenvedély
Hír- és tett-szomj ragadja, mely vész s kalandban él: 
Ezt házi tűzhelyénél emészti fájdalom,
S lőn a dicső rózsából egy halvány liliom. 
		II.
   A szenvedés pohára gyakorta semmi más,
Mint istennek malasztja, szent égi áldomás, 
Mit isten csak kiváltkép nyujt választottinak, -
Százszorta boldogok, kik belőle ittanak!
Igy üdve Zsófiának könyűiből fakadt,
A földi kín az éghez nyitván neki utat;
A szenvedés tüzében gyémánttá tisztula, 
S bánatja fellegéből hasadt ki hajnala. 
Imában s jótevésben kereste vigaszát,
S föllelte a kettőben, mit e két angyal ád: 
Vigaszt és nyúgodalmat. Templommá lett a vár; 
Benn szeretet s jóságban a hölgy az áldozár, 
Nem volt a tér vidéken templom, vagy imahely, 
Melyet dús áldozattal ne látott volna el,
Nem oltár a vidéken, a melyre önkeze, 
Himvarratos ruhát vagy terítőt nem tüze.
Nem jött szegény, kincséből kivel nem osztozék, 
A szenvedő házából vigaszszal távozék.
Igy lőn a földi üdvnek kinszenvedt martyra,
Már földi életében az ég menyasszonya.
S ha mégis néha szívén fölkelt a földi vágy,
S egy-egy könyű cseppjében enyhűlő írra vágy: 
Ki fogja ráhajítni a vádolás kövét,
Ha vissza, vissza kéri elvesztett édenét? 
Ha a remény csalóka kecsegtetésiben,
Bár százszor megcsalódva, gyermekdeden hiszen: 
«Hogy hosszu szenvedése végtére kitelik,
S a gyötrelem tövisén rózsája megnyilik?»
   De ím! vigasztalásnak helyette, híre jár, 
«Hogy férje új arával, új frígybe álla már,»
S hogy lánczait könnyebben téphesse szét a kéz: 
«Vallását is tagadva; uj hitcserére kész.»
Hol a villám, mely inkább sujthatja mint e hír? 
A szív, mely ennyi s ily kínt tovább viselni bír? 
A hírre Zsófiának megtörnek térdei;
Szemében jéggé fagynak megáradt könyei, 
Keblében elszorúl a sokáig szenvedt szív, 
A vég erő lelkében élethalálra vív,
«Isten! te adtad e kínt - kiált - elviselem! 
De megbocsásd, alatta ha megtör kebelem!» 
S alélva összeroskad mint szárán tört virág; 
Megtompult érzékének megszűnik a világ... 
Fölötte, mintha szánná, a márvány feszület 
Szent irgalom gyanánt áll a szenvedő felett.
		III. 
Meddig feküdt aléltan, a kínos súly alatt,
Nem tudni, a szegény hölgy! az éj nagyot haladt, 
Midőn ájúlatából föléledett szegény -,
Ah, mily vigasztos képek lebegtek el szemén!
Mint szomjas útazó, ha friss érből ihaték, 
A látott képek által akkép erősödék;
Bizonynyal égi angyal érinté meg szemét, 
Hogy a kétségbeesésben ne törjön szíve szét, 
A látott édes álom egy égi tünemény, 
Előtte leng szünetlen, mint tűz ég kebelén; 
«Követek égi intés! kiált és útra kel;
S rég érezett örömben dobog fel a kebel.
S ment, bár az őrkakas künn másodszor szóla már, 
S benn a szobák órája éjfél tájára jár.
Ment, mint futó csillagzat a látott kép felé, 
Léptét áhítat és vágy szélként sietteté;
Ment pongyolán a mint volt, kis lába meztelen, 
Egy bot kezén, keresztke a hattyú kebelen; 
Ment, és az egy, ki látta, a várkapús vala,
Azt is kiséretétől eltiltja most szava; 
Ment, és az éj sötétét nem látják szemei! 
Az ősz csipős szellőjét arczán nem érezi; 
Fölötte vad vihar dúl, szél és eső verik, 
Talpát a kőnek éle s tövisek vérezik... 
De ő előbb s előbbre csüggedtelen siet, 
Mig a kis kápolnához elér a Vág felett. 
Igy áll az üldözött őz sok zaklatás után 
Fáradtan és lihegve egy szikla szorosán. -
És ím csodák csodája! mindent akkép talál,
A mint álmában látá: a szent hely fényben áll, 
Oltár s a kar világolt, szólott az orgona;
De, a ki benne volna, embernek nincs nyoma. 
Csak a boldogságos Szűz, mint élő szent malaszt, 
Mosolyg az érkezőre kegyelmet és vigaszt.
A kis de szent oltáron gyertyák s virág között,
Miket hit és áhítat bokrétává kötött,
A kép, melynél mint gyermek oly sokszor térdele, 
Melyet sok év előtt e szent helynek szentele,
A régi, drága kép az, mely megjelent neki, 
S őt éjnek éjjelén oly csodásan csalta ki. 
A hölgy örömsikoltva a kép felé repül, 
Kéjeknek mámorába merűl magán kivűl. 
«Te légy vigasztalásom fájdalmak asszonya,
Kiált - te nyújtsd a gyógyírt szivem fájdalmira!» 
Szól és a szent anyának előtte leborúl,
Mint gyors eső patakja szeméből könyje húll, 
S imája buzgó, benső, imája szent vala... 
Leszállt hozzá az égből az Úrnak angyala.
		IV.
   És már az éj legördűl, a hajnal is hasad, 
Utána nyomban a nap, mint bimbóbul fakad; 
Fény árad el a földön, megpezsdül a világ, 
A nap verő sugára már-már délpontra hág:
S még mindig elmerűlve az égi Szűz előtt 
A szikla-kápolnában lelé az esdezőt, 
Körötte földig égve a gyertya hamvadoz,
S az oltármécs perczegve végfényben lobbadoz; 
Az éji orgonának s éneknek nyoma sincs,
S csodák csodája! zárban az éjjel nyilt kilincs!... 
De mind e változásra a szép hölgy nem figyel,
A buzgó szent imával oly telve a kebel! 
   Délben delet csengetni a pór egyházfi jő,
Minő had ez, mi nép ez, mely véle érkező? 
Egy úriakból álló szilaj vadászcsapat, 
Emerre nyargaltában a kápolnába hat.
Ő az, a könnyelmű férj, karján egy hölgy vagyon, 
Lovag-vadász köntösben, egy ékes Amazon...
Ki mondja, hogy esetből lett e találkozó? 
Mindenható az Isten s igaz jutalmazó!
   Mint a kinek szeméről fátyolt takarnak el, 
Csodás varázs történik hős Wesselényivel,
Isten kezére ismer, megrendül belseje,
Az Amazon fölött mi szebb fényben áll neje! 
«Te vagy! -» kiált, s nejéhez az oltárhoz rohan, 
Egy pillanat - s a hív nő karjába zárva van -
«Te vagy, te lész, te voltál szerelmem, mindenem! 
Oh hogyha megbocsáthatsz, bocsáss meg énnekem!»
   És a sokat szenvedt hölgy eszmél, néz szerteszét, 
Álmodni vél és újra lezárja szép szemét;
De ölelő karokban, csókok közt fuldokol, 
Arczán, kezén bünbánó férjének könyje foly. 
S a rég nem érezett kéj villanyként rezgi át, 
Szivét mondhatlan érzés, láng tölti el agyát,
Sir és mosolyg egyszerre - ah hogy nem bírja el 
S egyszerre ennyi üdvön szétpattan a kebel!
Igy húny el az oltárláng, midőn tövig leég, 
Előbb, mint elenyészik, fellobban újra még; 
Az áldozó nap is, mely rózsák közül kele, -
Hunytát az égre újra rózsákban festi le.
Ki mondja, hogy nem Isten intéze újra itt? 
Ő az, ki megszámítá a hölgynek könyeit,
Ő adta meg, mit esdett, sok szenvedés után, 
Hogy újra lássa üdvét a megtért férj karán. 
De hogy többé csalódás ne érje szívhonát,
Kötésül érte égbe fölvitte őt magát!
A férj pedig bünéért azzal büntettetett: 
Hogy, kit megúnt éltében, holtan szeresse meg. 
Mert im! csodák csodája! napról nap múlik el, 
Hónap telik hónapra, ezt év emészti fel:
S a szép halott, miképen halála reggelén: 
Ott fekszik egyre épen a síri bolt ölén. 
És évről évre híven a férj hozzá lemén,
Mereng a halvány arczon, sugártalan szemén, 
Kezére csókokat hint, könynyel áztatja meg... 
Hiába! a dicső hölgy örökre szendereg!
S igy éli túl húsz hosszú s még három éven őt, 
Ki néki élve holt volt, s most halva él, a nőt. 
Hozzá bucsút jár a nép, a jámbor hegylakó,
«Az Úr kegyes - mondották - de bölcs s igaz biró.» 
		V.
   A vár, a kápolnácska a sziklacsúcs fölött 
Már rég elpusztulának harcz és vihar között; 
Csak a szilaj folyó zúg alattok még, a Vág,
A mint pajkos-merészen szirtekről szirtre hág. 
Rom s pusztaság lőn úrrá Sztrecsénen és urán,
Kóró s haraszt az úrnő beomlott sírlakán; 
Fölötte két századnál régibb a mohlepel, 
De a dicsőt maiglan nem hamvaszthatja el; 
Miként halotti ágyán, halála reggelén, 
Láthatni őt maiglan megszentelt fekhelyén, 
Teplicska templomában, hová szent áhitat 
Helyezte őt későbben, hív őrizet alatt.
A rombolatlan szép test mint egykoron vala, 
Az arcz nemes vonásin szelídség angyala: 
Halvány, kicsinyded ajkin mint régen, egykoron,
A jóság mosolyával vegyűl a fájdalom. 
Emléke a vidéken köztisztelet leve,
A népnek hagyományos áldása sírköve;
A hagyományos emlék ajakrúl ajkra száll, 
Fölötte az utókor szent kegyelettel áll.

CSATÁR-BÓL.
KILENCZEDIK KÉP.
A főcsata foly. - Hunyadi megöli Gara zászlótartóját, s Isten által 
védetik. - Garával párviadalt ví, s emezt megszalasztja. - Gara 
megátkozza Sátánt. - A győzők hálát mondanak Istennek. Hunyady 
győztesen megy Fejérvárra, hol Rozgonyi nagy Te Deumot mond; 
Ulászló király Hunyadyt megkoszorúzza, s beszterczei gróffá nevezi. 
De hova jött elmém? Harcz ébreszt újra zajával,
A nyihogó paripák dobogásit hallja fülem s a 
Csengő kard zörejét, s kik ezek, kik csonka karokkal 
Tévedező árnyékokként szaladoznak előttem? 
Giszkra vitézi ezek; köztük mint birka-akolban 
Pusztító farkas, haragában Hunyady pusztít,
S rettentő karddal veti meg nekik a szigor ágyat, 
Melyen az életnek meghamvad csillaga; kardja 
Ölte meg Ondingot, Holubárt, s őszfürtü Berényit, 
Liszka magas homlokcsontját két részre hasítá. 
Még félóráig küzd így; de nem állhata ellen
Már a vezérfosztott népség a szörnyü vivónak.
S mint az üzött gyermek, kit rőt Tátossal ijesztett 
S hosszu szakállt viselő lázzal dajkája, tovább kelt, 
Átkozván az időt, melyben vesztére kiindult,
Honja határaiból magyar ellen kelni csatára.
   Hunyady most odaért, hol erős Gara főbbjei álltak 
S a zászlós Káldor meredő szálfára hasonlón
Tartá zászlóját. Hétször benyomúla hadával
S hétször visszaverék. Harag űl már Hunyady arczán, 
Hogy nem örülhet harczának, hogy harcza soká tart. 
Haj! pedig a harcznak kétes forgása, miképen
Városi lányzónak s asszonynak játszi kegyelme! 
Végre közükbe hatott: legelőbben is iszonyu Káldor 
Karjához sújtott, s leesett bal karja legottan,
Mely zászlót tartá; meg sem döbbent vala Káldor 
Karjáért; de miként rossz csontot hullani hagyván 
Csak zászlója feküdt szívén; de előbb hogy esendő 
Nagy lobogóját jobbal fölválthatta: megújult 
Szélvészként zúg újra a kard s Káldornak agyába 
Csapva nagyot koczczant, s mivel azt megjárta velőig, 
Eldőlt a bajnok s zászlóját estte lehúzta.
Igy dült össze erős ropogással, s szörnyüen egykor 
A márvány palota, melyet megráz vala Sámson, 
Mint iszonyú Káldor dült el deli Hunyady által.
   Láttátok? mikor a pajkos gyerkőcze karóval 
Parti darázsfészekbe leszúr, mint zúg ki reája 
Szörnyü zsibongással mindünnen a sárga darázs nép? 
S ellepik arczát, és kezeit, s lábszárait egyben;
Az pedig elbődűl, kirug, üt, ver s híves iszappal 
Dörzsöli a fúlánk sebeit fájdalmai közben.
Úgy leve itt, midőn Káldort leütötte lováról 
Honvédő Hunyady; iszonyún ordítva nyomúla 
Rá az egész tábor, s dühödő torkábul ijesztőn 
Háromszor kajdásza halált s vért hősi fejére.
De ti hiába nyomúlátok nagy Hunyady ellen, 
Pártos, bősz daliák! maga szállt Hunyad oldala mellé 
A boszuló Isten, s pajzsát mellére takarja
Csillagot és holdat-kormányzó égi kezével, 
Melyen elolvad az ón-zápor, mint déli melegtül 
A peregő zúzok, s a vas kard éle kitompúl.
S jő fut az ellenerő egymást konczolva emésztve. 
Mén, ember szomorú keverékben húllnak, omolnak 
Vérhalmokra, jaj, és átok borzasztva vegyűlnek
A suhogó szélben, mely végig röpdös az égen. 
Fél karok, elgázolt testek, jajgó nyomorúltak 
És csikorogva eső káromlók vérbe fürödnek.
Még maga áll egyedül Gara bán, mint talpasodott tölgy, 
Mely mélyen gyökerezte magát a földnek ölébe,
S ingani nem tudván tetemes törzsére nehézül. 
Áll Gara a pártos seregek közepette s kezétől 
Elhúll Nyéki, Dorogh s Bartók s ki elejbed elállott 
Hunyady! a bajuszos Kurd is hívsége dijául
Vérbe borúl Gara vágásán; mig végre miként a 
Jó fejszés kiszelelvén a sok bokrot előle,
A nagy tölgyre kerűl, akképen Hunyadyhoz jut. 
Összemegy a két hős, valamint megy két him oroszlán 
Föltátott szájjal, s szikrázó szörnyü szemekkel
Afrika pusztáján egymásnak; mindenik égvén 
A közös egy nőért rettentő szerelemében, 
Most a féltésnek riadó tüze víadalomra
Keltvén dűheiket, földhez gyökerezve megállnak 
Elsőbben, majd megcsóválván a fene farkot,
S testeiket meghajlítván egymásra rohannak, 
‘Tépik körmeik a földet, megtépik a bojtot
Egymáson, s iszonyú fogaik koczczanva kicsengnek. 
Igy egymásra rohant a két hős, szörnyü haraggal 
Megcsóválván a suhogó két szálfai dárdát.
És ámulva megállt minden, ki látta; elámult 
A haladó nap is égi után helytállva maradván, 
Míg a két viadalmas hősnek tartana harcza. 
Elsőbben kidobá Gara bán a szálfai dárdát,
S az rohanó ölyüként becsapott nagy Hunyady János 
Ércz-paizsára, s kifúrván azt benn függe hegyével.
Ám Hunyady mint a méhész sokszorta lerázza 
Ujjáról, hova fullánkjait belefúrta, a méhet; 
Úgy megrázta kemény paizsát s elhulla a dárda. 
Mostan azonban erős karral maga sújtja vasát ki 
S míg az a hig levegőt szögné, fölszóla az éghöz: 
«Istene honnomnak! hagyd megbüntetnem a gőgös 
Visszavonót, hagyd, Istenem, őt meggyőzni karomnak. 
Hogy kiki irtózzék, késő százaknak utána
Irtózzék attól, ki gonosz pártokra hasonlott, 
S gőgének rokonok vérével fest vala szobrot.» 
   Mondá, s a repülő dárdát Gara válla husába
Vitte az istenkéz; szaporán ott vére elömlék 
A haragos bánnak, kara ellassúda; nem akkép 
Gőgös lelke: körülhabzá azt sárga epéje
Mint sziklát a tengeri hab, s Gara kétszer erősbnek 
Érzé most erejét; lekapott balog oldala mellé
S onnan az életevő kardot felrántva, Hunyadra 
Zúg vala mérgében. Hétször kikerülte csapását 
Hunyady, hétször forrt föl nagy Gara barna epéje. 
És a milyen erős, és a mily szörnyü s hatalmas 
Volt Gara: Hunyady őt mégis nyomkodva elűzte. 
S az dühösen hátrál, kiabál népére, kiáltoz
Ördögi Sátánnak segedelmért s harczi szerencsért. 
Hasztalanúl! katonája nem állhat, morva s magyar nép 
Élete mentését futtában ohajtja elérni,
És Sátánt az erős Isten lekötötte pokolban
Szörnyü nehéz lánczczal. Hétszer megrázta magát, meg-
Rázta kemény lánczát Sátán; de nem engede néki, 
Nem dűhének a láncz; akkor megfekve porában,
S földre szegett szemmel szégyenlé a megalázást. 
Bán pedig a szaladó népnek közepette megállván: 
   «Légy átkozva!» imigy kiabált s lehatott vala újra
Hangja világtalan éjek alá, hova ásva, temetve 
A bünös ördögi lak, s meg-megrázá vala Sátánt,
«Légy átkozva gonosz szellem Gara bántul örökre! 
Veszsz el örökre! s veled föld, ég elveszszenek együtt; 
Gyáva fejedre kemény átkul hulljon le nap és hold,
S a nyomorú ember diadalmát ülje fölötted
Mint egy gyáva rabon! veszszen s megnyomja az átok 
A ki hiendi gonosz szemfényvesztésedet, átok
Rajtam is, a ki hivém botorúl, hogy czélra segítesz. 
Légy átkozva gonosz szellem Gara bántul örökre!» 
Igy ordítva futott s szaladó népébe vegyűle.
   Vége van a harcznak, s hol előbb vad lángu leventék 
S a riadó harcznak hosszú veszedelme süvöltött,
Ott most néma lakát a csend felütötte, körösleg 
Dúlt daliák s véres paripák heverésznek a földön, 
S a hideg érzekkel hidegülnek; köztük azonban 
Tábori ágy közepén kitünik még Rozgonyi püspök 
Nagy Gara-szúrta sebét fájlalván; mostan azonban, 
Hogy riadó hanggal füleit megütötte Hunyadnak 
Szép diadalma, hogy a pártost szaladásnak eredvén
Látta üzetni: felűlt ágyában s összekulcsolván
Égre emelte kezét, szemeit fölemelte s imigy szólt: 
   «Hála! s dicsőség és áldás neked égbeli Isten! 
A ki nagyobb a tengernél és rettenetesb vagy! 
Villámokkal irád fel az ég kapujára hatalmad
És szívembe irád s én mélyen porba borúltam. 
Hála s dicsőség és áldás neked égbeli Isten!» 
Elküldted felhő-teremed lángablakin a Vészt, 
Annak lába alatt megrendült tornya Budának,
A Duna ágyából kiszökött rémülve előtte,
S emberek és állat megnyögték talpa nyomását,
S megtiprott engem, s én mélyen porba borúltam. 
Hála, dicsőség és áldás neked égbeli Isten!» 
«Im! azalatt intél a Vésznek, s visszavonúla
A rendítő Vész; szabadon lélekzik a dúlt föld, 
Emberek és állat fölzengik a hála-zsolosmát 
Égi kegyelmednek, s én mélyen porba borúlok. 
Hála, dicsőség és áldás neked égbeli Isten!»
   Ekkép szól vala ő, s ismét ágyára borúla,
S csönd leve ismétlen: csak imitt, ott röpked az égen 
Egy dögevő holló, s valamint a megszedetett hegy 
Rendei közt szanaszét s itt-ott a kósza suhanczok 
Böngészvén járnak, járt egy-egy harczi levente, 
Megtérvén az üzésekből; közepettek azonban 
Vérpatak ontja nehéz folyamát, susogása nyöszörgés 
S borzasztó átok. S innét lőn kései korban,
E csata-árból lőn neve gyászemlékü Csatárnak. -
   Távozom a hadtól s a hadnak vérbefüresztett
Képeitől, valamint Hunyady eltávozik attól
A győző seregekkel, öröm s diadalmi dalok közt. 
Ekkép tér haza, így megyen egy sereg ifjú vadűző, 
Mely napkelte előtt kihaladt a rengetegekbe,
Hol hat öles sárkány feküdött, nagy szikla-üregben, 
S rég hizlalta magát a vidéknek gyenge juhából, 
Ökreiből és emberiből; ma azonba’ ledöntvén
A nagy szörnyeteget puskákkal az ifju vadászok, 
Hangos örömzajjal térnek meg a dúska falúba.
Ott koszorús lányzók, s lebegő hólábu menyecskék 
Üdvözik a győző sereget, s mosolyogva kinálják 
Innepi kancsóból mindeggyiket enyhes itallal. 
Akkoron a leütött állat vesztére köszöntik
A poharat, zaj, öröm s vígság zeng mindenüvéről.,
És falu végéről bejövén a barna czigányság 
Egyszeriben rákezdi zajos hangája vigalmát,
S tánczra pereg lányzó s lebegő hólábu menyecske. 
Igy tért meg szomorú harczok mezejérül azonnal 
Hunyady is, győző seregével, s dallva bevágtat 
Régi Fehérvárnak kapuján, hol hókaru hölgyek 
Szózatos ének közt koszorút nyújtának agyára,
S megdalolá ragyogó tettét a kósza trufátor.
   Ott téres piaczon, közepett sok fényes uraknak, 
Díszesen áll ragyogó trónus bársonyba borítva, 
Fenn tetején czímert láttál tündökleni, ketté
Volt oszlatva közép pontján, kétféle mezőre. 
Ennek zöld mezejét négy nagy folyam árja hasítá, 
Abban az ősz Kárpát hármas nagy bércze ezüstös 
Dupla kereszttel volt híven képezve ecsettel;
A czímer mellett viruló ág fekve babérból
S fényes aczélból kard. Falait boritotta zománczos,
Drága-szövet-szőnyeg bársonyból. Drága falábát
A hatalom jelképe tevé, két bojtos oroszlán. 
Állt körülötte bal és jobbról sok harczi levente
S fényes urak; de belűl a szék puha vánkusa dombján 
Méltóságában maga ül vala lengyel Ulászló,
És oda nyújtja fejét a dús koronának alája, 
Melyet erős magyarok szent István ősi fejéről 
Hoztanak a templombul elő, s most Rozgonyi püspök, 
Még haloványon ugyan, de erőt érezve magában,
Óva bocsátja reá; s megimádván a magas Istent, 
S megszentelve királyi fejét, igy szól vala harsan:
   «Isten! erősebb és kegyesebb mint minden, örök lény! 
Áldd meg ez innepies szertartást s meg ne gyülöld a 
Hív szolgát, hogy más koronát tesz urának agyára, 
Mint melyet te adál! gonoszúl elorozta ravaszság
Azt tőlünk, de te meg sem is áldj, mig vissza szereztük.» 
Mondá s áhítva veté szemeit föl az égi királyhoz. 
Majd aztán a gyült néphöz fordulva tovább szólt:
   «Örvendezzetek oh magyarok! végére van a harcz 
A bús visszavonás, mely sújtó tengeri vészként 
Csattogatá viharát a szép haza kétes egére!
S bajnokot és félénk hölgyet rettegni taníta 
Egyformán, te pedig Kárpát szent bércze megingál, 
És a dupla kereszt felhők-edzette tetődön.
De nyugalom van már; nem eszik le az asztalok étkét 
Éhes, erős daliák; szemeinkrül az éjjeli álmot
Harcz zörgési le nem rázzák. Örvendjetek immár, 
Örvendezzetek oh magyarok! hódolni az égnek 
És fejedelmi Ulászlónak, mint honni királynak!»
   Ő igy szólt s az erős magyarok riadozva kiálták: 
«Örvendezzünk oh magyarok! hódolni az égnek 
És fejedelmi Ulászlónak, mint honni királynak.»
S szent tűzzel rohanák lábairól a fejedelmet,
S mint az apáknak idétte szokás vala: egyes erővel 
Széles pajzsuknak dobogó lapjára emelték
Hármas erő közt, és hangzott vala hármas erő közt 
A szent eskü s az ömledező öröm árja szavukban. 
   Végre lecsillapodott a zaj s fejedelmi Ulászló
Ismét helyt fogván, ott ekkép nyitja meg ajkát: 
«Nagy lelkű magyarok! tudom én hogy szíveitekből 
Jő e szent buzgás, s azokért hálálni, köszönni
Nem feledem; de ti oh magyarok! nem veszitek észre, 
Hogy boldogságunk egyedűl csak Hunyady szerzé,
Ő ki a hét agyu vészt diadalmas karral elűzte, 
A vak visszavonást; neki illik hálaadástok.» 
   Mondá, és zajosan lármázván hozta a népség
Hunyady hőst magosan föltartván a levegőben. 
   De fejedelmi Ulászló őt szólítja magához,
S ott a dicső hőshez szívéből szózatit ejté:
«Nagy lelkű Hunyady! trónom szerzője te s véde! 
Mondsza nemes tetted mint hálálhatja királyod? 
Oh de te érdemeid magasabbak, hogy sem elérje 
Legmérészb hálám; im azért nyilvánta kimondom: 
Hogy fölirám emlékezetem könyvébe sugárzó 
Érdemid én, oda, hol mindennap elolvashassam, 
Hogy míg élek adósának néz Hunyady János!»
   Mondá s fölkelvén tetetéstől-tiszta ajakkal 
Megcsókolta az ifju király nagy lelkü barátját, 
S ez mély illetödésében féltérdre borúla; 
Ekkor az ifju király fölemelvén drága-kövekkel 
Ékes aranylánczát a hős mellére akasztá:
«Ezt Besztercze nemes grófjának honja s királya!» 

AZ ÁRPÁDOK-BÓL. 
VEZÉRHANG.
Sötét enyészet néma éjjelében 
   Temetve fekszik a hajdan kora; 
A bajnok alszik a föld mély ölében,
   Ki tudja merre hamvad hült pora? 
Sírjára, mert nem tudja senki hol van, 
Nem hull a bánat könyje szent titokban. 
Csak a süvöltő vésznek orgonája
   Zúg el fölöttük néha sírdalúl;
Vagy a Regének tünde szép nymphája 
   Szakaszt virágot sírjok hantirúl. 
Melyből susogva csergedő pataknál 
Füzért kötözget méla holdvilágnál. -
Megjártam a hont, ősim temetőjét,
   Andalgtam a hősök dicső porán; 
Hallám a vésznek rejtélyes zenéjét, 
   Melyet süvöltött gyászos éjszakán;
Hoztam virágokat, mik a Regének 
Tündér kezétől sírjokon növének.
S mint áldozó pap bor s kenyér szinében 
   Buzgón magához vészi istenét:
Lelkembe vettem hagyomány jelében 
   E szent ereklyéknek mind kettejét.
S mentem, miként pap Isten trónusához, 
Az ősz Történet gyémánt csarnokához. 
Kapúja megnyilt zörgető hivének -,
   Egy ezredév nyitá meg kebelét, 
S az ős vezérek mint napok kelének,
   Lerázva sírjok korhadt födelét; 
Hosszú sorokban koronás királyok 
Mint annyi üstökös szállván utánok. 
Árpád apánktól Endréig füződik
   Az ősi árnyak hosszu lánczszeme; 
Mindegyikének arczán tűkröződik: 
   Mi volt éltében sorsa, érdeme;
Ennek borostyán, annak pálmafája, 
Másnak tövisből volt a koronája.
De mindegyiknek fény ragyog nevéről,
   S mindegyikének nyertem válaszát, -
S kinek tettéről nem, dallok hiréről, 
   A mint adák Történet s Monda át 
Mult és jövő közt hídúl áll az ének 
Közötte a valónak és mesének. -
Az elnyugodt nap bíbor fellegében
   Elvész a fény vakító aranya,
A félhomály bájt hint el a vidéken,
   S szebben ragyog fel a táj alkonya: 
Ekkép a multnak tisztes fátyolában 
Saját varázsban szebb, saját világ van! 
A fény ragyog, de nem vakít tüzével,
   A seb biborfolt, vére megszünik; 
Nagyság, erény, úgy a bün és a tévely, 
   Sallang és czifra nélkül feltünik.
S a képre, mint szelíd hold éjszakára, 
Leng kegyelet s emlékezet sugára. 
Avvagy ha már az ő nevök se gyúlaszt
   A legdicsőbb mult annyi szent neve? 
Melyekkel és melyekben nemzetegység 
   Volt nemzetnagyságunknak talpköve:
Mid van, mi még, hazám! mi lelkesíthet? 
Mi e kuszált jelenben egyesíthet?
Csak törpe nép felejthet ős nagyságot,
   Csak elfajult kor hős elődöket;
A lelkes eljár ősei sírlakához,
   S gyújt régi fénynél új szövetneket. 
S ha a jelennek halványúl sugára:
A régi fény ragyogjon fel honára! 

ÁLMOS. 
A MAGYAROK MÓZESE.
Szép Ázsiának földén, a szittya nagy sikon, 
Büszkén miként a párducz, mint sólyom szabadon, 
A zúgó Don tövében egy ősi nép lakott,
Dicső Magóg vérének véréből sarjadott.
Nem győzte még meg eddig ellenség fegyvere, 
Honn áldás volt tanyája, künn rettegett hire; 
De a mit nem tehettek ellenség és halál, 
Gyérítni kezdi vérét önátka - a viszály.
A föld, mely édes anyja volt ezred éven át, 
Nem bírja már emlőjén a nemzetség sokát, 
Följajdul terhe ellen a kimerült anya,
S anyjára s egymás ellen föllázad ön faja.
S forr, zúg a párt dühétől sok tábor és telep, 
A testvérháborúnak zászlója fönlebeg;
Tolúl, gyülekszik a nép, gyülése rettenet! 
Hangos torokkal ordít fegyvert és kenyeret. 
Ott, mint a vészkavarta tenger hullámiból
A mennydörgés igéje, egy edzett hős kiszól; 
Megismerik szaváról, s szavára csend leszen, 
Megismerik, felállván, a hősi termeten.
Hős Álmos ő, hatalmas Ügek dicső fia 
Mint a fehér galambtoll hótiszta őszhaja; 
Fényes, bogár szemével mint nap körültekint,
Izmos, vitéz karáról erő hatalma int,
«Halljátok - szólt s hallgatták - vitézlő magyarok! 
Mért rontsanak mi rajtunk dúlongó belzajok?
Van a földnek hazája még e hazán kivül,
Hol gyermekinknek áldás, nekünk jobb lét derül. 
Túl bérczen és lapályon a szép hon ott vagyon, 
Halakkal és vadakkal s aranynyal gazdagon;
Miénk, csak kell akarnunk, mert rég miénk vala, 
Megvette azt vérével nagy ősünk Attila.
Miként sasok csattogva megszálljuk a hazát, 
Belé vetjük virágul a szent egység magát; 
Az évek nagy könyvébe vért s tetteket irunk, 
És a mi vért elontunk, érette lesz honunk.» 
Szólt, s mintha százezer láng buknék ki föld alúl, 
Egyszerre százezer kard az ég felé vonúl,
S kétszáz ezer vitéz zúg harsogva: «Esküszünk! 
A merre sorsod elhív, mindütt veled leszünk.»
S azonnal hét nemzetség egymással egyesűl, 
Költözni más hazába az ős hazán kivűl,
A földet megkeresni a messze nyúgaton, 
Mely a nagy «Istenostort;» uralta egykoron. 
S azonnal Álmos és még hat nemzetség feje 
(Kund, Tuhutum, Előd, Und, Tas, Huba a neve,) 
A frigyet szentesítni megvágja hős karát, -
Arany serleg fogadja a hét vér hét faját.
Egyűve folyt a hős vér s együtt ivák meg ők, 
Nagy, szent kötést e naptól egymásnak esküvők. 
Az eskü törvénynyé lőn; a törvény pontja öt: 
«Még él csak Álmos vére úr a nemzet fölött.»
«A harcz dijából osztályt nyer minden törzsvezér.» 
«Törvényhozás a törzsök fők nélkül mit sem ér.» 
«De vére folyjon, a ki a főhez hűtelen.»
«Mint számüzendő a fő, ha hitszegő leszen.» 
S völgyön, hegyen keresztül huzódik a sereg. 
Imígy huzódik égen a terhes förgeteg;
Délczeg, kemény vitézek, és őszek s gyermekek, 
S hősek virági, szép nők, vándorlanak velek.
Előttük, mint felhőben az üstökös sugár, 
Az ősz vezér bogláros lován rohanva jár; 
Lépése egy-egy ország, nézése győzelem, -
Igy jár a szittya nép közt a szittya fejdelem. 
Országot ért és népet útjában számtalant;
Volt útja harcz és munka, fáradság és kaland, -
Mig végre táborával Munkács és Ung felett 
Kárpát egekbe nyúló ormára érkezett.
Ott néma, szent örömmel megáll az ősz vitéz, 
Örömkönyűs szemekkel a szép országra néz, 
Mely hallal és vadakkal s aranynyal gazdagon 
Mint egy virágkert elfut a termékeny sikon. 
Majd, mint kinek lelkében nagy gondolat fakad, 
Megrázkodik valója s a téren elmutat:
«Itt van hazátok - így szól - határinál vagyunk! 
De a ki megszerzendi, csak istenünk s karunk. 
Istenbe s karotokba, ne másba bízzatok;
Csak úgy leend tiétek e hon s ti szabadok! 
Erő s vitézség kell most; van az ti bennetek, 
Én nyúgalomra szállok, - ti tenni menjetek! 
S te, a ki e munkára égtől hivatva vagy,
Fiam, légy munkabíró, légy hőslelkű, légy nagy; 
A fejdelem kezében a nép viaszdarab, -
Jaj annak, a ki abból csak bábokat farag!» 
Szólott, s a honvadászó szilaj, vitéz hadak 
A párduczos Árpáddal előrezúgtanak:
Kürt harsan, szól az ének, a harczra felhivó, 
A felriasztott ország egy óriás echó.
És Kárpát hegytetőjén fenn áll az ősz vezér, 
Egekbe nyújtott karral áldást a népre kér; 
Hosszú fehér fürtével szellők enyelgenek, 
Lelkében egy leendő hon álmi rezegnek!

ÁRPÁD, A HONALAPITÓ. 
Kié a gazdag tartomány 
Közötte a Tiszának?
Bolgárok népe hódol ott 
A nagyhirű Zalánnak; 
A gabnagazdag rónaság 
Arany kalászszal tartja ki, 
Alpár hizalmas mezeje 
Marhát, lovat tenyészt neki. 
De rögtönebben, mint a nyár 
Felhői megtolúlnak, 
Árpáddal a magyar hadak 
Mély Ungon átnyomúlnak.
A két had összeütközik,
Nincs irgalom, nincs kegyelem; 
A harcz után kürt harsadoz: 
Magyar hadé a győzelem!
Ki űl Biharban oly dusan 
Gyémánt s arany ruhában? 
Toborzó, hanga, vígalom 
És lakma mámorában?
Aklában annyi pompa ló, 
Mint háremében kéjleány;
Ki volna más mint Mén-Maróth, 
A chazar herczeg, trónusán. 
De rögtönebben, mint az ár, 
Mely hegytetőrül ömlik, 
Árpáddal a magyar hadak 
Bihart körűlözönlik;
A két had összeütközik,
Nincs irgalom, nincs kegyelem, -
A harcz után kürt rívadoz: 
Magyar hadé a győzelem!
Mi ország az, megette ott 
A roppant rengetegnek, 
Hol a hegyek aknáiban 
Só és arany teremnek? 
Erdély az, a vitéz Geló 
Oláh herczegnek székhelye, 
Nagy Etelénk megtört hada 
Maradványának menhelye. 
De rögtönebben mint az ég 
Villáma földre csattan, 
Árpáddal a magyar sereg 
Serény lovára pattan;
A két had összeütközik,
Nincs irgalom, nincs kegyelem, -
A harcz után kürt harsadoz: 
Magyar hadé a győzelem!
Mely nép tanyáz dús telkein 
A szép Pannoniának,
Mely völgygyel, hegygyel változik 
Bal partin a Dunának?
Rómának sarjadékai
Egy új édent tenyésztnek itt, 
Ekét hordozva térein, 
Borággal hintve hegyeit.
De rögtönebb mint gondolat, 
Partján Kelemföldének, 
Árpáddal a magyar hadak 
Dunán is átkelének.
A két had összeütközik,
Nincs irgalom, nincs kegyelem, -
A harcz után kürt rívadoz: 
Magyar hadé a győzelem!
S volnál kétszer hatalmasabb 
Mint vagy, tótok királya! 
Hires Szvatoplug téged is 
Lesújt a harcz viszálya; 
Istennek szól itt végzete, 
Istennek sújt itt ostora,
A merre mégyen, győzni fog 
A magyaroknak tábora.
És menne még tovább is így, 
Ország után országra;
De hármat üt Árpád vezér 
Rettentő paizsára.
Az első sziklaroppanás, 
A másik tengerbődület, 
A harmadik kemény ütés 
Miként az égi dörrenet. 
Elsőre a kemény hadak 
Rohantukban megállnak, 
Másikra mint a rajsereg 
Árpád körébe szállnak.
A harmadikra csend leszen 
Mérföldnyi messzeség fölött,
S a hős - egy félisten - feláll 
Kétszázezer vitéz között.
«Hová, hová vitéz sereg? 
Mindennek van határa!»
Szól a vezér, s mint nap kisüt 
A fenség homlokára.
«Az ősi föld megnyerve már, 
Ennél egyéb nem kell nekünk, -
Hazát szerezni volt a czél,
A véres harcz, csak eszközünk. 
A nyert hazát megtartani
Lesz szívünk aggodalma;
Erő, egység, közértelem,
Nagy nemzetünk hatalma! 
Elég a harcz, elég a vér,
Nem dicstelen, ha pihenünk, -
A munka végbevíve már,
Most halljon hálát istenünk!»
És régi, ős szokás szerint 
Nagy áldomást ütének,
Fehér lovakkal áldozók 
A magyarok istenének.
S közben, miként éjszak szele 
Ha végig zúg völgyön hegyen, 
Hangzék az összes háladal 
Hatalmas-ékes-lelkesen!
S eljöttek a hon apjai, 
A nemzet hét vezére, 
Győzelmök zsengéit tevén 
Az oltár szent kövére; 
Elhozta a sik pásztora 
Marháját és föltette azt, 
A hegy lakója színborát,
Arany kalászát a paraszt. 
Eljöttek a hókeblü nők, 
Ékei az új hazának,
S a tűz előtt letérdelők 
Buzgón imádkozának: 
«Oh magyaroknak istene!
Oh áldd meg azt a nemzetet! 
Adj néki mindent a mi kell, 
Adj egyetértő érzetet!»

ZOLTÁN, A BÍRÓ. 
Harsog a kürt csengő riadása, 
Messze fémlik zászlók lobogása, 
Győző Zoltán győzödelmi hadja, 
Merre mégyen, a babért aratja. 
Megy pusztítva délnek, éjszakának, 
S nincsenek kik ellenállhatának: 
Sarcz alatt a németek császára;
Néki hódol Konstantinnak vára. 
S zeng a kürtök csengő riadása, 
S szól a zászlók néma lobogása: 
«Jaj a fejnek, jaj s halál a karnak, 
Ellenállni mely mer a magyarnak.» 
Mégis, mégis ellenállni mernek, 
Frigyszegőleg kik fegyvert emelnek, 
Balga népi nagy Lombardiának,
Hős Berengár fényes országának. 
Mint a bérczről zúduló vizomlás,
Jött közéjök káros meghasonlás;
Önfejét a balga nép megunta, 
S hős Berengár életére ronta. 
Szertedúlá szép királyi várát, 
Összetépé bíboros palástját, 
Öt bitónak tűzé karvasára 
Földnek, égnek botránkozására.
Hős Berengár, dísze korszakának, 
Frígyes társa volt Árpád fiának. 
«Istenemre! a ki él felettünk,
Ezt a népet meg illik fenyitnünk!» 
Mondá s eljött győzödelmi Zoltán, 
Megbizottan nagy hatalma voltán, 
S zeng a kürtök csengő riadása,
S szól a zászlók néma lobogása: 
«Fel, gonosz nép, fel, véres csatára! 
Véretek lesz s légyen a had ára! 
Fel, csatára, pártütők, ki vagytok!
A birónak szörnyü számot adtok. 
Kik királytokat meggyilkolátok, 
Szép palástját összeszaggatátok, 
Őt tüzétek rút bitó hegyére,
S mégis éltek földnek szégyenére!» 
S büntetőleg rá ront Páviára,
A nagy ország első városára; 
A kerítést fegyver árja bontja, 
Háztetőit láng s hamúba ontja.
S merre elhat győző karja, vért ont, 
S merre pillant, véritéletet mond,
S pártütő, ha még két annyi volna, 
Vérbünéért mind rakásra hullna. 
Boszu-harczát így végezte Zoltán, 
S rettegék őt nagy hatalma voltán 
Nagy Csepeltől délnek, éjszakáig, 
S fel keletnek Konstantin váráig.

LEHEL KÜRTE. 
Hős Lehelnek szózatos kürtéről 
Hir maradt a régi szép időből, 
És ha híre volt a kürt szavának,
Nem kisebb volt sulyja hős karának. 
Mint levente még a hét vezérrel 
Ázsiából ifjan költözék el;
Kürte volt a nemzet nagy zsoltára,
Valahányszor kelt véres csatára. 
Kürte volt a győzedelmi ének 
Diadalban Árpád nemzetének, 
Kürte nyögdelt szomorú torában, 
Valahányszor gyásza volt csatában. 
Most az ifjú hosszu szép hajának 
Hollójával hattyúk párulának,
S kürte már csak régiség diszéül 
Függ szalagján hős csipejérül. 
Hős Lehelnek untig volt csatája,
S gyászt, csak egy volt, mely hozott reája. 
Német Augsburg éré megbukását,
Otto császár verte rája lánczát. 
Szálig elhullt, mint midön kaszálván 
Nem marad meg a fű árva szálán, 
Szálig elhullt húszezer vitéze, 
Húszezer más hullt a Lech vizébe.
Őt lováról harczának közötte 
Durva német dárdával ütötte, 
Négyen álltak össze, folyván vére, 
A vitéznek megkötözésére.
S elvivék a császár udvarába, 
Mint rablónak kötve keze-lába; 
Otto császár fényes udvarában 
Diadalnak vannak mámorában. 
Mint a puszták szörnyű hienája 
A halottat sirból is kivájja, 
Körbe Otto gyűjt élőt, halottat, 
És fölöttük véritéletet tart.
S mint a gyermek gyönyörét találja, 
Ha fejenként a mákot kaszálja,
Ugy találja kedvét Otto benne, 
Ha magyarfej még kétannyi lenne.
S már a szörnyü mészárlás fogytán van, 
A midőn uj ötlet kél agyában.
Hét magyar van élve még, szegények 
Mind heten szép és ifjú legények. 
Mind a hétnek megbocsát a császár; 
Egy helyett de rájok két halál vár. 
Megcsonkitva orr- s fülek hiával 
Rakva lesznek gúny gyalázatával.
És hajón elküldi a Rajnára, 
Küldi onnan őket a Dunára; 
Megizenvén gőggel a magyarnak, 
Hogy ha jőnek, ily sorsot aratnak.
Hős Lehelnek vére rég habot hány, 
Meg-megrázza lánczát hősi karján. 
Élni nem tud szörnyű szégyenében,
S halni nem bír kínja tengerében.
«Mért e késés? - szól fájó haraggal -
Mért nem öltök százszoros halállal? 
Életemmel nem csere-beréltek,
Hogyha érttem váltságot reméltek?» 
«Meglakolsz még te is! - mond a császár
Rád, vezérül, fényesebb halál vár;
De előbb mint a vérpadra mennél, 
Szívességet mivelünk tehetnél.
Hős kürtödről, mely függ oldaladnál, 
S nagy hirével félvilágra szolgál, 
Úgy beszélik, eddig csak vig ének 
Harsogott le Árpád nemzetének. 
Kandi volnék hallanom, miként szól 
A szomorú ének ajkaidról,
Fújj halotti nótát társaidnak,
S rá, ha tetszik, búcsuzót magadnak.» 
Mond a császár sértő gúnykaczajjal, 
Tréfát űzve védtelen fogolylyal. 
«Megteszem!» mond hős Lehel dühében; 
Mert nagy ötlet lobban fel fejében.
És azonnal oldatik bilincse; 
Jobb karában lehet ujra kincse, 
Ifjusága szózatos barátja,
Most utósó tette vég istápja.
És kilépvén a császár elébe,
A helyett, hogy kezdne gyászzenébe, 
Hősi kürtét két kezére kapja,
S le a császár rőt fejére csapja.
«Menj előre - mond - a más világra! 
Tégy magadnak szert, ha kell, szolgára! 
És ha szolga kell a szellemeknek,
Ottan is te szolgálsz hős Lehelnek.» 
Szólt, s utósó hangja volt szavának. 
Kürte és a hős elnémulának;
Kürte Otto homlokán hasadt szét, 
A hőst Otto népe vágta százrét.

BÁNK-BÁN. 
«Fel, nemes bán, hősök sarjadéka! 
Mikre vársz még, mik történjenek? 
Lecsapott már, gyújtott is a villám, 
Károdat nincs, a ki mérje meg.
Fel, nemes bán, véres nagy munkára, 
Csordulásig telt a bűn pohára! 
Megfogadtad a király parancsát,
El- s bejártad a bomló hazát; 
Csillapítál nemesek haragján., 
Megkönnyítéd a paraszt baját:
Szép hazádhoz gondjaid ragadnak... 
Csak magadra gondja nincs magadnak!
Ifju nődet kedves gyermekével 
Kire hagytad, elfeledted-e?
A királyné, Gertrud udvarában.... 
Vajh, ne hoztad soha őt ide!
Menj, s ha nődet halva nem találod, 
Vajha úgy leld, hogy ne kérd halálod!» 
Ily szavakkal rázza fel nyugából
A sötét hír Bánk-bán éjjelét,
S mint a tengert szélvész ordítása,
Fölhasítja a bán kebelét.
S kél a bajnok... lelke háborában 
Tengerénél rémesb áradás van!
S megy rohanva, megy magas haraggal, 
Éjjel, nappal fáradatlanul;
Gyors lováról, mely miként vihar száll, 
A fehér tajték rongyolva hull,
Mint vitorla, messze leng serénye; 
Nő, fogy a hős áltató reménye.
És, a mint megy, és a mint közelget, 
Érve, hagyva várost és falut,
Minden nyommal rémesebb, valóbb lesz 
A sötét hir, mely fülébe jut:
A csel és bün háza tűzhelyének 
Legrejtettebb szentélyéig érnek. 
A királyné tobzó udvarába 
Feslett öcscse, Eckbert, költözött; 
A lovaggal a rény csarnokában
A hivalgás bűntábort ütött.
S a királyné helybehagyva nézi,
Bűnre bűnét öcscse mint tetézi.
Sőt a trónnak tág redőzetében 
Mint ügyes pók megvonván magát, 
Ön kezével oldja és csomózza
A cseleknek ármányfonalát,
S míg a bánné a szövőt csodálja: 
Már nyakára gombolyúl fonála!... 
Mint virágszál, mely száron törött meg, 
Bánk előtt bús hölgye elborúl; 
Gyászalakján bűnös ártatlanság,
Szép szeméből sűrü könnye húll. 
Vád és mentség ajka vallomása, 
De szavát elfojtja zokogása.
S a kevés szó többet mond a férjnek 
Mint ezer nyelv vádja dörgene!
E tekintet, melyben lángirással 
Van felírva vesztett édene, 
Lelke lelkét járja át a bánnak -
Nincs határa már indúlatának!
Megy, miként megy nőfosztott oroszlán,
Melynek ártó dűhét fölverék;
Kebelében elrablott szerelme
S meggyalázott férfisága ég!
De előbb, mint fogna végmeréshez, 
Még betér az ország érsekéhez. 
«Adj tanácsot lelkeknek birája! 
Mondj igazt bűn s büntetés felett.» 
S elsorolja, mikkel a királyné 
Nemzet és hon ellen vétkezett; 
Hozzá adja hölgye eseményét, -
És az érsek adja véleményét:
«A királynét meggyilkolni nem kell, 
- Mond a főpap - tartózkodni jó, 
Ha egyez mind, én nem mondok ellen» 
Monda, s ajkin kétes volt a szó.
De olaj az a bánnak tüzére, -
Karja szörnyet csattant fegyverére.
S már Fejérvártt, Gertrud udvarában, 
A királyné termiben vagyon;
A királyné két kicsin fiával
Játszadozva ül a trónuson.
Mint az angyal végitélet napján, 
Áll előtte s vádját dörgi Bánk-bán. 
«Drága kincs volt bízva mindkettőnkre; 
A király országát bizta rám:
Én kezedre, Gertrud! éltem üdvét, 
Mindenem, mi volt, nőmet bizám; 
Én beváltám, mit reám bizának, 
Véde voltam trónnak és hazának, 
De te hitlen megcsalád a bízót!
- Mond a bán s rettentő lesz szava -
Ön magad lől (kincsemnek lakatja)
A megőrzendő kincs tolvaja.
Vedd el a díjt!» Gertrud összerémül... 
Künn van a kard a bán hűvelyébül! 
«Pártütő! sikolt Gertrud - királyod, 
És urad vérére fensz kezet?»
És elébe tartja két kezével 
Mentő pajzsul a két gyermeket. 
«Istenemre! - mond a bán kevélyen -
Bántódása egyiknek se légyen!
A király, és vére szent előttem, 
Érte élek, érte meghalok;
De ki vérem- és nevembe gázol, 
Annak vérrel s karddal számolok!» 
A királyné szívben sujtolá őt:
Ő sziven találta a királynőt! 

IV. BÉLA.
		   1
		SAJÓ.
Mi rémjelek borongnak az égnek sátorán? 
A végitélet napja közelg-e vészlován? 
Egyszerre, mintha fátyol borítná az eget, 
Nap és hold elborúlnak a Kárpátok felett. 
A sűrü, éji fátyol nem éjnek fellege,
Az égre a tatárnak borítja serege,
Mely szép hazánkra hozván rettentő táborát, 
Mérföldre fölkavarja az út szálló porát.
Mi az, mi a nagy égen, mint szörnyű vérvonal 
Hosszan, végig piroslik szikrázó lángival?
Az a tatárseregnek lángzó szövétneke... 
Dult városok s falvaknak világitó tüze.
S te felsüvöltő szélvész mi szörnyen orditasz! 
Nem, nem! tatárüvöltés s haldoklók jaja az,
Mi mint orkánüvöltés dugúlt fülekbe zúg,
Mi minden kőszikláról mint visszhang visszabúg.
És már a tűz világa, s a vész orkánszava 
Erdélytől a Tiszáig s onnét Pestig juta: 
Ott Béla, a vesző hon sujtolt királya jár, 
Hadakra a hazából s segédsergekre vár. 
Tőn véd- és támadásra lépést a fejdelem, 
Mint a hazának atyja, mint hős vagyon jelen. 
Királyi köntösére pánczélát ölti föl
Példája vagy gyémántja, mely inkább tündököl? 
Hiába! mert az átok megint megújula,
Nemzet s király között a hasonlás angyala! 
Az ország főzászlósi sértett érdek miatt
Bélát közös veszélyben ott hagyják Pest alatt. 
Mások, hiú gyanúból s féltékenység miatt, 
Hogy kegygyel nézi Béla a hősi kúnokat, 
Vak dühvel a kunoknak gyilkolják ezreit, 
Kiket közös seregben ő a tatárra vitt.
Igy áll viharban a tölgy a róna síkjain, 
Mig nap sütött, kerestek enyhűlést árnyain, 
De most, midőn sudárán villámok dörgenek, 
Messzére elkerűlik a gyávák s hűtlenek.
De az megedzve állja a zápor ostromát, 
Felfogja zöld sudára a villám lángkarát; 
Igy Béla a tatárral vérengző síkra kel, 
S tábort üt a Sajónál királyi népivel. 
Túl rettentő sokával a nagy tatársereg, 
Mint áradat közelb és közelbre hempelyeg; 
Vezére a viharnak a khán, Batú, maga,
Mint üstökös ragyog ki gyémántos kalpaga.
Kezében a vezérkard mint villám tündököl, 
Mely megcsillámlik, czikkáz, lesujt és öldököl. 
Jaj, a hol a halálnak e rém kaszája jár,
Ott pusztulást s veszélyt szór egy millió tatár. 
És már a támadásra jelt ád a szörnyü kard 
Véres tusára látni fölkelni a magyart.
Mint két üvöltő szélvész, mindkettő iszonyú, 
Ront egymás ellenébe hős Béla és Batú. 
Keletről jő az egyik, nyugatról jő emez,
A tengeren mindkettő egymás hajába vesz, 
Alattok a hullámok rongyokká hullanak, 
Fölöttök a nap és hold rég elborúltanak. 
Vad lárma és üvöltés jelentik a vihart, 
Sürű nyil-föllegekben tüzes villám a kard,
A dárda s pajzs recsegnek, az élet és halál, 
Egymást övön ragadva, véres tusában áll. 
Kálmán királyi herczeg halálra sebesül,
A hid, hiába védé, tatárkézre kerül,
A vad raj elborítja Bélának táborát, 
Isten karának érzik elsujtott ostorát. 
Hiába van csatájok, a meggyőzöttek ők, 
Hiába van futások, elérik az üzők!
Két napnyi messzeségre nincs más mint holttetem 
A harcznak aratása Sajónak mentiben.
Halotti közt két érsek, sok püspök és apát 
A hon nemességével vegyíti hült porát;
A köz halottak számát ki számíthatja meg? 
A tenger fövényében ők a homokszemek.
Csak Béla, a király fut had nélkűl, úttalan, 
Királyi lelke törve nincsen, csak sujtva van, 
Az alkony végsugára gyászában látja őt, 
Hozand-e hajnalával honának jobb jövőt?
		   2.
	  BÉLA FUTÁSA.
Csillag futott-e végig az égnek szőnyegén? 
Vagy lánglövellő villám rohant át föllegén? 
A csillag és a villám a földre leszakadt;
A magyarok királya tatár elől szalad! 
Kicsiny kiséretében csak két vitéz üget; 
A többi, hű népével, Sajónál ott veszett. 
Jobb oldalán az egyik, a másik fut balul; 
Utánok a tatárság közelb, közelb nyomul.
A két vitéz: Forgách volt s Rugacs, két hősi vér, 
Mindkettő halni készen a fejedelemér’.
«Elő, elő! - kiáltják - van még, uram, remény!» 
De a király alatt rogy, s kidől a harczi mén... 
Egy percz is veszteség itt; nem gondolnak soká:
S Forgách lovát odadja a bús király alá.
«Fuss, fuss! a szent hazáért még néked élni kell; 
Éretted és hazámért, hadd, én veszhessek el!» 
Szól, és a hű bajtársnak már csak kezével int;
S az és királya szállnak mint szél s vihar megint.
Ő, mint a zúgó árnak a szikla gátot ád, 
Perczekre bár, feltartja az űzők táborát. -
Hiába! a tatárság közelb, közelb nyomúl, 
Nyil éri Béla ménét s a mén a földre húll. 
Egy percz is veszteség itt, segély egy pillanat, 
S Rugacs, Forgách hű mása, nem tűnődik sokat, 
Lepattan ön lováról, rá tolja a királyt,
S utána biztatólag szent hűséggel kiált:
«Fuss, fuss! a szent hazáért, még néked élni kell; 
Éretted és hazámért, hadd, én veszhessek el!»
S az árözönnek ő is egy új sziklája áll;
S ujabb lován megmentve van Béla, a király! 
Igy ér Pozsony várába, Pozsonyból Bécsbe fut. 
De itt - farkastorokból tigriskörmökbe jut. 
Amott a nyilt ellenség feldúlta táborát,
Itt kincse és javától megfosztja ál-barát. 
Szomszédja, Fridrik császár, a nyújtott menhelyért, 
Három megyét vesz tőle s gyalázatos hűbért.
S áll Béla, mint viharban hajótört gálya áll, 
Mely a vészből kimentve kalóz kezére száll.
Egy kincse van szegénynek és egy reménye még: 
Lelkének öntudatja, s melyben bizott, az ég.
S meglelni a végekben nejét és gyermekét, 
A bújdosásnak újra felölti szőrmezét. 
Utjára két barátja maradt: az éji vész,
S mely sujtolá és edzé lelkét, a szenvedés. 
Igy jut Dalmátiáig, egy tört, zuzott hajó.... 
Királyi sors! jó s rosszban emberként osztozó!
		3. 
   A HON HELYREÁLLÍTÓJA. 
Egy férfi lépdel, vándorbot kezében, 
Árpád honában völgyön, ormon át, 
Vállán biborból elviselt palást csüng, 
Fején tövisből hordoz koronát.
Hős Béla tér, a magyarok királya, 
Nagy bújdosásból vissza dúlt honába. 
S a merre jő, a merre néz szemével, 
Romlás a mit lát, gyász és pusztaság. 
«Vagy nem hazám e föld s nem ismerek rá, 
Vagy nyomtalan kihalt itt a világ!»
Szól és tovább megy és minél tovább ér, 
Ajkán eláll a szó, szívében a vér.
A gazdag Alföld áldott rónaságán, 
Hol hónaljig nőtt a dús gabnaszár,
Hol zöld mezőben száz gőböly tanyázott, 
Száz ménes ugrált, puszta a határ. 
Mérföldre holtak és csontok hevernek, 
Vad farkasoknak s éh hollóseregnek.
Az elhagyott út járatlan terűjén 
Pergő szekérnek nem hallod zaját,
És mérföldekről mérföldekre nézvén,
Embernek, lónak nem látod nyomát. 
Tört nyil, hasadt pajzs födte el a pályát, 
Vagy gyepfü rázza szélben gyomszakállát. 
A városok s faluk hová tünének?
Csak égett, csonka tornyok látszanak, 
Ház és lakásnak csak helyét találod, 
Hol vértül áznak a feldúlt falak. 
Mint a siroknak nincs élő lakójok;
Szél és vihar lett puszta siratójok.
Ember csak itt-ott szédelg bújdosásban, 
Kémkedve jár s rettegve néz körül,
S karddal kezében vijja kenyerét ki 
Éh farkasoknak rabló körmibül,
Mi szörnyü vésznek járt itt rémes ára? 
Mely annyi gyászt borított e hazára? 
A vad tatárnak dult itt szörnyü hadja, 
Mely irgalmat nem ismer, nem kegyet; 
Mely a csatának csak vérét kivánja 
Vitéz tusán nyert hősbabér helyett. 
Mely mint a hernyó szállván a virágra, 
Nem hagyja, mignem össze-vissza rágja. 
Eljöttek ők, égettek, pusztitának, 
Kezökben a kard hóhérkés vala,
Az asszony is, szelíd nemét tagadva, 
Bőszül: kezekkel asszonyt gyilkola.
S a gyermek - ég és földnek iszonyára -
Gyermekfejeket tűzdelt dárdajára.
És a mit ők még el nem pusztitának, 
Elpusztitotta azt az éh halál,
Mely annyi inség s veszteség után is 
Végső csapásul a hazára száll.
Mióta isten népeket teremtett,
Nem volt ekképen még büntetve nemzet! 
De a királynak lelke nem törik meg, 
Gyémántból alkotá azt a nagy ég;
Magas tökéllet lángja kél szivében, 
Tökélletében esküt esküvék.
Rákos mezőjén mondá el imáját: 
«Ujjá teremtni hamvából hazáját.» 
Alant repűl, sarat horzsol a fecske; 
A fellegig száll a királyi sas;
Igy Béla lelke, tettpályát keresvén,
Azt nézi a mi nagy, dicső, magas! 
Mik Herkules munkái a regében,
A munka mellett, a mit Béla tészen? 
Miként a pásztorkürtnek hangzatára 
Az elszéledt nyáj egyben összefut: 
Erdők s hegyekből a király szavára 
Az elriadt nép ujra vissza jut.
Ásót, kapát vesz, szánt és vet vagy épit, 
Mint hangya rakja, hordja fel hajlékit. 
S mint jótevő esőre föld öléből
Zölden mosolygva a vetés kibú: 
A lelkesítő fejdelem szavára 
Föléled újra város és falú.
Az emberek tanyát ütnek; közikbe 
Új szorgalommal új lét költözik be.
Magának a hős, Pestnek ellenében, 
A hegytetőn emel fényes lakot, 
Onnan tekint el lelke örömében 
Az új hazára, melyet alkotott.
S kulcsolt kezekkel kér áldást reája: 
«Soká viruljon a magyar hazája.» 

SZENT LÁSZLÓ-BÓL.
	   BEVEZETÉS. 
   A dicső hőst, kit magasztal énekem, 
Rég dicsőnek, szentnek tartja nemzetem; 
Nyolczszáz éve, hogy László a nagy király, 
A magyar nép hírkönyvébe írva áll.
   Származásra nem volt nála nemesebb, 
Lelki, testi ékességre senki szebb;
Hős apától, szép anyának gyermeke, 
Nagynak, szépnek rá volt ütve bélyege. 
   Mint az erdő fái közt a czédrus áll,
Termetesb és szebb vala több társinál; 
És ha ott állt seregének közötte, 
Meghaladta vállal őket termete.
   A csatában mint oroszlán oly erős, 
Rettenetes, győzedelmes volt a hős; 
Béke napján, a tanácsban, trónuson 
Bölcseséggel s észszel győzött a bajon.
   Mi csodája, hogy ha híre nagy leve,
S tíz országban szertehangzék hős neve? 
Ifja, véne tisztelettel ment felé,
Asszony és lány szép szemét rajt feledé? 
   S hosszu nyolczszáz év után is a magyar, 
Ha nagy és jó és dicső királyt akar:
Nem kiván más fejedelmet trónusán, 
Csak minő volt László király hajdanán. 
   Ily dicső hőst, ily királyt édes nekem,
Hosszu nvolczszáz év után is zengenem
S életének nagy könyvében nézve szét, 
Énekemmel megdicsőjtnem szent nevét. 
   Elbeszélnem, lengyel földön ifjuvá
Mint nevelték ifjuból férfivá;
Mint ohajtá látni e hont egykoron,
Mint s mikor jött, s hogy fogadta itt a hon; 
   Mint jelenté ki magát Isten neki,
Nagy dolgokra őt korán jelelve ki;
Elbeszélnem szép Etelkét, ama nőt,
Kit szerelme csodásan sorsába szőtt;
   Mint vezette isten ujja mindenütt, 
Mint hevíté kebelét az égi hit,
Híres bárdját, Szög lovát hol mint nyeré, 
Mikkel annyi ellenségét megveré;
   Mint vivá ki első harczát a hitért, 
Szíve lányát áldozván fel hit- s honért;
És megölvén Vatha Jánost, mint leve
A hazában híres és nagy hős neve;
   Mint szolgálá nemzetét, s a drága hont, 
Mily hűséggel az ingatag Salamont; 
Cserhalomnál mily dicsően harczola,
S lett az üldött nőerény védangyala;
   Hol szerelme csak azért tünt újra fel,
Hogy magát és földi gerjét a kebel
Ujra s ismét megtagadja, - mert miként 
Tűz a kőt, úgy edzi próba az erényt -
   S haza térvén a hadaknak hős fia,
Ős Biharban milyen éltet él vala;
Hol a szép nő s kedves, édes gyermekek 
Babérihoz virágokat fűztenek; 
   Elbeszélnem Nándorvárnak ostromát,
S melylyel ott éltét megmenték, a csodát, 
S mint bomolt fel a csatában Salamon
S bátyjai közt a testvéri bizalom; 
   Mint üldözte Vida gróf a hősöket, 
Vida ellen Gejzát mint mentette meg;
Mint veré meg Mogyorodnál Salamont, 
Tőle s Vidtől szabadítván meg a hont;
   Mint emelte trónra őt a hon szava 
Gejza után, ugy hozván a köz java; 
Mint virágzott Magyarország általa, 
Mely alatta boldog, fényes s nagy vala;
   Mint tartá fenn önállásban a hazát,
Henrik és a pápa ellen trónusát; 
Salamonnal mennyi volt még a baja,
A kiért majd német, majd kún harczola;
   Mint tisztelte szent Istvánnak hamvait, 
A kit Isten szentei sorába vitt; 
Emlékének szerze fényes ünnepet, 
Melyet fénynyel máig űl a kegyelet.
   Édes erről emlékeznem énnekem,
Hosszu nyolczszáz év után is zengenem, 
Mint csatolt a honhoz két új társhazát, 
A horvát- és gácsországi koronát;
   Mint veré meg a kunok bősz táborát, 
Tévén Isten által egy és más csodát;
Mint ölé meg a nagy Ákost; mint adott 
Vert hadának Zagyva mentén új lakot;
   Mint végezte nagy, malasztos életét, 
Mint temették Váradon el tetemét; 
Mint gyászolta három évig nemzete, 
S a leány, kit eddig ülde végzete,
   A kit Isten és sors arra rendele, 
Hogy lemondásban törjön meg kebele; 
Mert a hősnek annyi fényes tetteér’,
Szerelemnél magasabb leend a bér;
   Hír, örök név itt a földön, s túl azon 
Hely az égnek szenti közt - a jutalom; 
Nagy, dicső czél, mind a kettő érdemes, 
Hogy pálmáúl küzdjön értte a nemes!
   Egy parányi harmatcseppben sokszoron, 
Mely rezegve csügg virágon, bokrokon, 
A legelső, legragyogóbb fénygolyó
A dicső nap, mint tükörben látható.
   Énekembe Lászlót ekkép foglalom -
Mint a harmatcsepp parányi a dalom, 
De azért az óriás hős nagy marad,
Ön sugára, mi neki zománczot ad. 
   Az oroszlánt a körméről ismered,
Tetteiben a dicső hőst megleled;
Ez az ének sem egyéb mint csermelye, 
Melyben az ég csillagboltját festi le. 
Dölj le, honfi, e pataknak mentiben,
S míg virágzó partján tested megpihen, 
Kegyelettel a dal árján révedezz -
Im az ének Szent Lászlóról zengedez. 

	  ELSŐ ÉNEK.
		IV.
László jósálma, ihletése és sejtelmei 
magas rendeltetése felől. 
   Nyári éj volt, gyönyörű, szép és hives, 
Fenn az égen százezer csillag repes,
Köztök a hold, mint egy bujdosó király, 
Felleg és fény közt rejtőzve járdogál. 
   Lenn a földön ünnepcsendben a határ;
A vad elbútt, lombon elült a madár, 
Csak a hegyről görgedező csermelyek
S lomb között a játszi szellő, zengtenek. 
   Sem közel faluból, mert nincs az közel, 
Ebugatás a csendet nem kelti fel;
Sem gulyákat nem táplálnak a hegyek, 
Honnan néha tán kolomp csendülne meg.
   Csak ha rá-rákezdi a kis csattogány,
Vagy rideg sas víjjog egyet egymagán, 
Máskülönben csend vagyon, mély, nesztelen; 
Az idő jár, még az is csak lábhegyen...
   Ily idő a szív és ábránd ideje, 
Szerelemnek és dicsőség bölcseje; 
A mi szépet és nagyot sejt a kebel, 
Ily időben, ily éjen álmodja el.
   De még az is csendesebben szendereg, 
Kit szivének vágyi nem ébresztenek. 
Jótevő ír a munkásnak, adomány
A vándornak fáradalmas út után. 
   Béla népe is legott lecsendesűl,
Fáradalmas útja vágyott enyheűl, 
Sátorokba a gyöngébbek, asszonyok, 
Sátoron kül az erősbek s bajnokok.
   Egy van, a kit lelke éber álmai 
Nem hagyának nyugalomra hajlani; 
László herczeg legelőször áll vala 
A hon földén, melyért lelke lángola.
   Mint folyóviz, melybe súlyos kőt vetél, 
Háborogva örvényező zajra kél,
Száz gyürűre szétoszolnak a habok,
S mindegyikben egy kis tenger háborog; 
   És előbb a zajlás le sem csendesűl, 
Míg a kő a vizfenékre nem merűl:
Ugy zajlott az ifju herczeg kebele, 
Nagy soká nem birván csendesűlni le.
   S már az éjnek elcsendelgett jobb fele, 
Megfordulva áll a gönczöl szekere; 
Sápadozni kezd a teljes holdvilág,
Nem soká egy más világ ormára hág. 
   S még az ifju a tündéres éjen át 
Egyre nézi fenn az égen csillagát, 
Álmodozza szíve éber álmait,
Hit-, reménye és szerelme vágyait. 
   Végre mint a csendes nyári permeteg, 
Mely a földre susogással lepereg;
Mint a méhi döngicsélés réteken, 
Édes álom száll szemére csendesen.
   S alszik, alszik László herczeg, álma szép, 
Mint a képzelet, mint egy tündéri kép; 
Álmodása tett s dicsőség pályája,
A jövőnek jós szemekkel látása.
   Nagy dolgokra szánta Lászlót istene, 
S hogy azokat elbírhassa szelleme,
Jó előre az ágyat elkészité,
Melybe magvát - kebelébe - ülteté. 
   És az alvó ifjuhoz leszáll vala, 
Szent parancsát véve, Gábor angyala; 
Az alvónak megérinté kebelét,
Szent kenettel megilleté két szemét.
   Az angyalnak érintése, kenete 
László herczeg kebelébe fényt vete; 
Hüvelyétől égi része, lelke vál,
S Gábor angyal karjain az égbe száll. 
   Ott az úr, ki volt, ki van, ki lenni fog, 
Ön dicsében égi trónján fenragyog, 
Melyet fénylő csillagokból épitett,
Hogy ragyogjon tengerek s földek felett. 
   Ki merészli vakmerően látni őt,
A dicsőség sugárkörében dicsőt? 
Trónusából tüzek villángzottanak,
S szemvakító hét lángárba oszlanak. 
   Lába alatt a világok forganak,
S a világok sphaera-tánczra zúganak, 
S leborulván a cherubok kardala:
«Szent az úr, szent, szent» harsányan zeng vala!... 
   Megvakítná ennyi fény László szemét, 
Szétszakítnák az erős hangok fülét;
Teste, mint a pára széjjelfoszlanék,
S hogy le nem rogy, a kenet s szent ír tevék. 
   Még a mellett is reszket mint nyárlevel,
A midőn szemét az úrra nyitja fel;
De támot lel Gábor angyal szent karán, 
S leborulnak a királyszék zsámolyán.
   S szól az úr, s a szó megrázza mennyegét: 
«Boldogok kik hallják, s értik az igét!
Halld és értsd meg, és elmédben megjeleld 
A nagy végzést, melyre újjam kijelelt.
   Sorskönyvedbe nagy dolgokat írt karom, 
Utamon járj, érettem küzdj, akarom: 
Küzdni fogsz, de égi pajzsom védve fed, 
Kisértetni, de fáklyám mindütt vezet.
   Hű, igaz légy, és erős mint sziklavár, 
A győzőre diadalmi pálya vár:
És eendel a gyümölcsből díjadúl, 
Mely az élet fáján a jóknak virúl. 
   És ivandol a forrásból, mely örök,
Szent vizéből halhatatlanság görög;
Im e könyvben lásd a pályát, mely tied... 
Boldog, a ki hallgat és ért engemet! 
   Szólt az úr, szavára a tenger kihág,
Sarkaiban megrázkódik a világ,
S leborulván a cherubok kardala:
«Szent az úr, szent, szent!» harsányan zeng vala. 
   És előhozák szolgáló angyalok
Nagy könyvét a végezetnek; oly dolog, 
Mely öröktől volt, van és mindig leszen,
Melyről mult, jelen, jövő tanút teszen. 
   Mely megirva volt, mielőtt íraték, 
Ki mondhatja meg, mikor keletkezék? 
Nincs időben, térbe nem fér; tér s idő 
Benne vannak, mint szikrákat rejt a kő.
   Foglalatja a teremtő gondolat, 
Mely öröktől él, s örök időkre hat; 
Foglalatja a fagyasztó lehelet, 
Melyre újra minden semmivé lehet.
   Foglalatja a világok élete, 
Nemzeteknek és népeknek végzete; 
A legelső emberé, ki halva rég,
S az utósóé, ki lenni fogna még.
   A király és koldus sorsa, a poré, 
És az égen fenragyogó csillagé...
Ez a sorsok könyve; rajta hét pecsét 
Őrzi szent, felbonthatatlan levelét. 
Melyet senki még ki nem nyitott soha,
Melyből senki, mint az Isten olvasa; -
Mert hogy ő az, a ki lát szivet s vesét, 
Ő, ki tudja a könyv minden betüjét.
Hogy ha egyszer felnyitandja, jaj nekünk! 
Mert azon nagy nap lesz végitéletünk; 
Mert betelve lészen a mi irva volt - 
Megitélve az eleven és a holt.
   És az úr a szent könyvet csak illeti -
S mint midőn a nap sugarát szétveti, 
Hegyen völgyön világosság terjed el: 
László herczeg kebelébe fény lövell.
   És a könyvnek sok ezredik levelén 
Húll előle (mily csodás bütűnemény!). 
Húll elöle a jövőnek fátyola,
Hol az ifjú ilyen képet lát vala:
   Látja Bélát, édes apját, mint megyen 
Fényes trónra koronával ékesen;
Látja Géjza bátyját, a kit ugy szeret, 
Nagygyá lenni ezrek s milliók felett;
   De fejéről levevén a koronát,
Azt kezével egy gyermeknek nyujtja át; 
Ámde ki azt sárba veti botorúl, 
Honnan az László lábáig elgurúl.
   Hajlik László, hogy a földről felvegye, 
A gyermeknek homlokára föltegye;
Im de rögtön trónon látja önmagát, 
És fején a bűvös, ékes koronát.
   A korona, mint a csillag tündökölt, 
Ragyogása fényivel betelt a föld; 
Lábaihoz nemzetek rajonganak,
S hős nevéről dicsekedve szólanak. 
   Fegyverével ismeretlen népeken 
Győzedelmet, nem egyet ví fényesen: 
De mi legkivált dagasztá kebelét,
Nagynak és boldognak látta nemzetét. 
   Mind ezek közt egy bűbájos légalak,
Mint a rózsa szép, mint szellő szállatag, 
Melylyel, mint a szőnyeg hímnek általa, 
Álmodása mindenütt átszőtt vala:
   Egy bűbájos lányka képe üldözé, 
Melyet a sors minden harcz és vész közé 
Oda vitt, hol mint győző hős ő vala, 
Hogy legyen harczok között őrangyala;
   De kihez bár mennyiszer nyujtá kezét, 
Nagy tűzoszlop választotta tőle szét; 
Mit jelent ez? ébren sem fejthette meg, 
De örömmel látott képén kéjeleg.
   Ti azonban meg fogjátok fejteni, 
A kik a dalt végig jöttök érteni; 
A leányka szép alakja s végzete 
Beszövődék László herczeg éltibe.
   Énekembe én is íme beszövöm, 
Mint virágot bokrétába kötözöm;
Kapok érte - nem kapok más pályabért, 
Egy pár könyet fogtok ejtni gyászaért. 

	  HATODIK ÉNEK.
		  V. 
Charitas apácza megjósolja a nagyváradi templomban 
László királyságát. - László cselekvésre készűl. 
   És az íge teljesült a kikelet 
Harmadízben mosolyog a föld felett, 
Hogy királyi székét veszté Salamon, 
És királynak Gejzát tette meg a hon.
   Épen húsvét ünnepére gyültenek 
Hazaszerte a keresztvalló hivek, 
Ünnepelni, a nagy, dicső szent napot, 
Melyen egykor megváltónk feltámadott;
   Ünnepelni Jézust, a hőst és királyt, 
Ki legyőzte és megtörte a halált; 
Alleluja énekektől zeng a Jég, 
Nyájasb arczczal néz alá a tavasz-ég.
   László herczeg Nagyváradra rándula, 
Vele mentek nője és kis angyala,
Már a zárda s templom, melyet épite, 
Készen állott, benne volt a nagy mise. 
   A zárdának fejedelemasszonya
Jámboréltü, szenthirű asszony vala; 
A kit Isten sok kegygyel ruháza fel, 
És megáldott a lét szenvedésivel.
   Charitas - ez volt a nő szerzetneve, 
Mit szokásként szerzetében fölveve; 
Szép Etelke volt a neve ezelőtt,
Mig a földnek éle; rég ismerjük őt.
   S im alig lép László a templomba be, 
Az apácza, társival jő elibe;
Koronát hoz kiterjesztett karjain, 
Ünnepély ül tisztes, halvány arczain. 
   «Üdvözölve légy tőlünk ez ünnepen,
Mely az élet napja - igy szól ékesen -
Melyen a halál örökre meghala
A feltámadt Megváltónak általa. 
   Üdvözölve légy tőlünk, László király! 
Ki a trónra Istentől hivattatál;
Az igéret szent igéje teljesül
A királyi székbe - László herczeg ül, 
   Hogy magasra, nagyra vigye nemzetét, 
Örökítse köztünk Jézus szent hitét;
A ki által meg fog halni a halál,
Üdvözölve légy tőlünk, László király!»
   Szólt, a herczeg kétkedőleg néz reá, 
A sokaság bámulattal hallgatá -
S szól a herczeg: «A ki sérti a királyt, 
Áruló fejére én mondok halált.
   Gejza bátyám joggal ül a trónuson, 
És alatta boldog a nép és a hon!»
«A királyt nem sérti szóm - viszonz a nő -
Magasabban, fenn az egekben van ő!
   Égi pálmát nyert a földi trón helyett, 
Koronáját, székét itt hagyá neked; 
Mind a kettő Isten által száll reád,
Üdvözölve légy, király, tőlünk tehát!»
   Igy a jósnő, s harmadnapra gyors követ 
A herczeghez lóhalálban érkezett,
Hírül hozván, hogy nincs többé a király,
Húsvét napján érte őt el a halál...
   S szájról-szájra szerte száll a hír, a hit, 
Hogy Charitas égből vette ihletit,
Hogy szemének és fülének nyilt az ég,
S Isten választottaként hőn tisztelék.
   Ifja, véne mint egy szenthez járula, 
S a ki lelki vigaszért eseng vala,
Megtalálta nála szíve vigaszát,
A szegény, a dús, vezérlő angyalát. 
   Igy emelte föl Isten a szenvedőt,
Megmerítvén szent malasztvizében őt,
S melyet ifjan annyi vesztés kínja dúlt, 
Életének tövisbokra fölvirúlt.
   És megérte, hogy igéje teljesűlt, 
Fehérvárra ország s nemzet összegyűlt, 
Hol minden szív egyet óhajt és akar, 
S kikiáltja László királyt a magyar.
   De mielőtt erről zengjen énekem, 
Lantomat fel kell előbb idegzenem ·,
Uj pályára lépik hősöm, új mező 
Nyíl előttem, nagy, hatalmas és dicső. 
   Megpihenve új erővel szólhatok,
Uj erővel ti is jobban hallotok;
Mert oly fának árnyába hozott utunk, 
Melyből egy-vágtatva ki nem nyargalunk. 

	KILENCZEDIK ÉNEK.
		   V. 
Eközben Zvojnimír horvát király örökös nélkül meghal, 
s a horvátok Ilona ellen fellázadnak. - László huga 
segítségére megy. - Rege a kocsijából kiesett kerékszegről. 
- Horvátország meghódíttatása.  
   De ne menjünk el Lászlótól messzire -
Mert az ének csak is és az ő köre; 
Salamonnak sorsa addig érdekel,
Meddig az, László sorsával vegyül el. 
   László királyt a magyarok Istene 
Uj pályára híjja: menjünk el vele! 
Zvojnimír végsőt lehelt, nincsen fia
S zavarokba bonyolúl Croatia!
   László király húga, a szép Ilona, 
Lett utána Horvátország asszonya; 
De asszonynak a kevély horvát urak 
Engedelmeskedni nem akartanak.
   Sőt magok közt megszakadva, mindenik 
Uraságra vágyva, ármányoskodik;
Nem tekintik tulajdon szent jogát, 
Nem a közjót s a hazának közszavát. 
   Rendetlenség és ököljog áll elő,
Jog helyett igazságot szab az erő; 
A királyné festett bábbá aljasúl -
Előbb-utóbb a királyi szék lehúll.
   Híveivel gyors tanácsot tart tehát, 
S felszólítják Magyarország hős urát, 
Jőne haddal, hatalommal mihamar, 
Míg a népet el nem söpri a vihar.
   László király, mint jó gazda, sohasem 
Volt vitézi hadseregnek szűkiben.
A sereget két külön erő tevé: 
A királyi hadsereg s a nemzeté. 
   Azzal a vitéz király rendelkezett,
Ez határi közt védé a nemzetet: 
Azt seregnek, ezt honvédnek nevezék,
S nem egyéb volt, mint a nemzetösszeség. 
   De harczos volt a magyar, s kivált vitéz 
Fejedelmét örömest követni kész
S mostan is, mint mindig, a honvédhadak 
A királyi hadhoz csatlakoztanak.
   A tábornak gyűlhelyéül szép Zala,
S mely a két ország között határ vala, 
Mura köze volt kitűzve: innen ők, 
Túl a Dráván a horvátok, feltünők.
   László király Fejérvárról, hol lakék, 
A táborba szekereken érkezék;
Már elhagyta a Balaton nagy tavát, 
Szép Zalában közel éri Kanizsát.
   S ím elalvék - igy beszéli a rege -
Kocsijából kiesék kerékszege,
Lejtőn állott a szekér, a ló repűl,
S a szekér feldőlve van menthetlenűl: 
   De villámként, gyors lábakkal, hirtelen 
A keréknél egy hű jobbágy ott terem, 
Izmos ujját szaporán a szegveszett 
Tengelyvégbe bele dugja szeg helyett.
   Igy fut a lejtőn le egy hold földön át, 
Feldőléstől óva László kocsiját;
Ott végtére a riadt szekér megáll, 
És fölébredt szunnyadtából a király.
   Deák Balázs volt a hű jobbágy neve; 
A király bámulva hallja mit teve.
«Kérj kegyelmet - mond a hűnek - tettedért, 
S megadandom bármit kérsz, hűségedért.» 
   De szerényen az egyebet nem kiván,
Mint maradni jó királya oldalán; 
Ámde László egyet int s parancsot ad,
Nyergeljék fel néki a legjobb lovat.
   És eképen szól Balázshoz: «E lovon 
Három óra hosszig nyargalj e sikon,
És a mennyi tért befuthatsz szerteszét, 
Megeresztett kantárszárral, - a tiéd.» 
   S a parancsot teljesítni lóra ül
Deák Balázs, a sík földön elrepűl; 
Két tanú megy a lovagló nyomdokán,
Az időre és határra vigyázván.
   S mire visszatérnek izzadt paripán, 
Meg van írva a királyi adomány, 
Rajta függvén a királyi nagy pecsét, 
Mely nemesnek hirdeti Balázs nevét.
   A szegény pór bámul és csodálkozik, 
Hogy való-e a mit lát, vagy álmodik? 
A királynak köszönetet mondana,
De csak könye szól, elállott a szava. 
   Végre szóhoz jutva így szól a nemes: 
«Ennyi kegyre nem vagyok én érdemes, 
Sok is e föld, én uram király, nekem, 
Tizedrészszel könnyedén beérhetem!
   Kis falunkban oly sokan mi nem vagyunk, 
Legjobb lesz, ha rajta együtt osztozunk; 
Különb ember nem vagyok a többinél, 
Mindegyik megtette volna a mit én.»
   Egyszerűen és együgyűn így szól vala, 
S nemes szívén a király megindula;
Adományát kétszerezé egy helyett,
A községre iratá a levelet.
   Mai napig fentartotta szép Zala 
A regét; a kis község elpusztula, 
De maiglan a vidéken nyoma van, 
Szent-Király és Szent-László faluiban.
   És azonkép hosszu nyolczszáz év után 
Balázs vére fennvagyon még Kehidán;
Van-e magyar, a ki azt nem tiszteli,
Ha Deák Antalt s Ferenczet nevezi? -,
   Igy cselekvék szép Zalában a király, 
Pár nap mulva hadi népe készen áll; 
Hidat vertek át a Dráván azután,
S ott valának Horvátország határán. 
   De oszolva voltak a horvát urak, 
Összesen és együtt nem harczoltanak: 
Már pedig csak ott van erő, hatalom, 
Hol közérzés és közakarat vagyon.
   Közmondás, hogy a vesszőt könnyű dolog 
Összetörni egyenként, akármi sok;
De csomóba hogyha összeköttetik, 
Rajt az óriás erő is megtörik.
   A külön vált pártokon hát csakhamar 
Győzelemmel erőt veszen a magyar; 
És a Dráva- s Száva-köz hódolva volt, 
Mielőtt másodszor újult meg a hold.
   A Kulpáig úrrá lesz László hada, 
Már a tengermelléken foly a csata;
A havason túl övé a föld szine, 
Alig van már ki szegülne ellene!
   Imde László táborába hír repűl,
Hogy az ország más részén, Erdély felűl, 
A védetlen haza földén kúnhadak, 
Iszonyú öldökléssel pusztítanak.
   S László király, mint okos, jó gazda tesz, 
A midőn egy új jószágot bérbe vesz;
Nem mellőzi el miatta örökét, -
S összevonja győzedelmes seregét. 
   És a kunnak csakhamar elébe tart,
A horvát ügy rendezésre férfikart 
És erélyes őrhadat hagy őrszemül, 
Al-királyi székbe öcscse Álmos ül.
   Igy cselekvék László király, a mikor 
Ezer és kilenczvenegyet írt a kor; 
Győzedelme kiebb tolta a követ, 
Melyet Árpád Magyarországnak vetett.
   Koronáját egy szép kővel nevelé, 
A tartományt Horváthonnak nevezé; 
Az országnak czímerében négy folyó, 
Duna, Tisza, Dráva, Száva látható.
   És megyékre felosztotta részeit, 
Alkotmánynyal felruházta népeit -
A magyarral testvérjoggal látta el,
S el nem nyomta, de magához vette fel. 
   Nyolczszáz éves már-már e szent kapcsolat, 
Melyben él két nemzet egy kormány alatt; 
Tőlünk nyertek bánokat, vezéreket,
Mi ő tőlük Draskovich- és Zrínyiket.
   A mi annyi éven át megszentesűlt, 
A szokás, törvény s jog által egyesűlt, 
A jelenkor fogná-e szakítni szét?
Két egyűvé lett nemzetnek életét? 
   Ál próféták lappanganak köztetek, 
Ál utakra, bűnre visznek bennetek: 
A költőnek higyetek, beteljesűl:
A magyar s a horvát újra egyesűl! 

	TIZEDIK ÉNEK. 
		1.
A kunok harmadszori beütése Kapolcs alatt. László király 
elébe megy hadával; útközben serge éhség- és szomjtól 
szenved; a király mind a kettőt imádságával megszerzi 
sergének, mely ez által erőre éled. 
   Míg ezek történtek, már a kún hadak 
A dulásban jól előhaladtanak; 
Elgázolák a vetést, a megürült
Ház utánok láng árjában felrepült. 
   Ember, állat pórázon tereltetik,
A szűz és az asszony megfertőztetik. 
Iszonyú az, a mit szenved a vidék, 
Hol a hadak boszujokat töltheték.
   Mert boszúvágy hozta e szörnyű hadat 
A kudarczért, mit Ozúl s Kutesk alatt 
Szenvedének; megfogadták esküvel,
Hogy a szégyent vérfürdővel törlik el...
   Igy haladtak a Tiszán át Békesig, 
A Marost is kényelemmel átszegik: 
És elérik a Temest, hol nagy utát 
Kipihenni a vezér parancsot ád.
   Rémítő volt látni e hadjáratot, 
A midőn végig hullámzá a sikot;
Két egész nap kelle, míg ez ár-apály, 
E hullámzó embertenger, csendre száll. 
   Négy-órányi távolság volt, melyet itt
A Temes mentében hossza elborít; 
Fele része hadfoglyokbul rabfüzér, 
Marhanyájak, s prédaterhelt társzekér.
   Másik része fölfegyverzett vad hadak, 
Barna arczu, izmos, szálas kúnfiak: 
Közepettök a vezérnek áll vala 
Négynyüstös vászonból készült sátora.
   Tetejéről nagy távolra látható 
A felhőben lengő harczi lobogó; 
Körülötte alabárddal hadfiak,
Pánczélozva komolyan őrt állanak.
   Benn pediglen vad Kapolcs, Kurul fia, 
Kit khánúl uralt ekkor Kumánia,
Érmelléknek legjobb borából iszik,
És kaczagva vadan arra esküszik:
   Hogy honába vissza nem tér sergivel, 
És mindaddig e jó földön vesztegel, 
Míg Lászlónak koponyájából kupát 
Nem készíttet, s abból iszsza meg borát. -
   Ámde László, a hadértő hős király, 
Seregével késedelmet nem talál;
Hátrahagyva Horvát- s Tótországokat, 
Egyenesen a kunok felé halad.
   Gyorsan átkel a Dunán Tittel körűl, 
Hol vizével a gyors Tisza egyesűl; 
Onnan a Temes mentében fölfelé 
Seregeit föl keletnek terelé.
   Gyorsaságtól vár eredményt egyedűl, 
Éjjel, nappal jár azért szünetlenűl;
Föl nem tartja sem mocsár, sem ingovány, 
Hegyeket mász, áttör a völgy szorosán. 
   De járatlan és kietlen a vidék,
Fogy erőben a had, fogy az eleség; 
Ugy vannak mint a hajós a tengeren, 
A ki nem lát víz- és égnél egyebet.
   Ők nem érnek mást, mint végtelen mocsárt, 
Terméketlen, sivatag homokhatárt.
Vég türelme fogyva van mindenkinek, 
S zúgolódni kezd a máskor hű sereg. 
   Az embernek leghatalmasb ellene,
A kinzó éh támadott föl ellene; 
Óriási a szükség, az éhhalál
S valamennyi szörnye van, előttök áll... 
   Egy vagyon, ki el nem veszti még hitét, 
S buzgalommal megimádja Istenét;
A kegyes László király áll egy magán 
Csüggedetlen az inségnek ajtaján.
   «Isten! a ki - esdő szót ekkép emelt -
Megmentetted a pusztában Izraelt;
A ki Mózes népéhez kegygyel valál, 
S inségében neki mannát adatál: 
   Irgalomnak, hatalomnak Istene,
Ne tekintsd, hogy volt s van e népnek büne, 
Vedd le róla büntető karod sulyát; 
Megismerte haragodnak ostorát!
   Szánakozzál rajta; mert hisz atyja vagy, 
Lássa, hogy nemcsak haragod súlya nagy; 
De nagyobb vagy irgalomban, Istenem! 
Mert te vagy az irgalom és kegyelem.»
   Igy imádta Istenét László király,
És imája Istenéhez égbe száll... 
Közelebb volt a segély, mint hitte tán -;
Halljátok, mint mondja el a hagyomány. 
   «Még imába volt merűlve a vezér,
S ím egyszerre megrendűl a nagy fenyér, 
Dobog a föld, sűrü por keletkezik;
Hah, minő had ez, mely itten érkezik? 
   Sok ezer vad szarvas és nehéz bölény,
Tart feléjök, mint egy égi küldemény; 
László hada örömében megriad, 
Mintegy önkényt adja meg magát a vad.
   És azonnal dárda és nyil pergenek, 
Dús aratást lel az éhező sereg;
Rég nem ettek jobb izűt, rég ily vigan, 
Mint e nem várt lakomán mindannyian.
   A kegyes király szeméből köny fakad 
S Istenének hálát forró szívvel ad,
Hogy kegyelme, melyet tőle esdekelt, 
Mind magán, mind népén ily dusan betelt.
   Mind hiába! bármi jótét s nyereség 
A csodásan s váratlan nyert eleség, 
Ujra zúgni és morogni kezdenek
Az ételre szomjtól égő seregek.
   S közepettök a kegyes László király 
Újra kínos, kétes aggalomban áll: 
Nem veszíti Istenében el hitét,
De nem meri esedezni új kegyét.
   S szól a néphez: «Ez tehát, oh seregek, 
A jótettért, melyet épen vettetek,
Háladástok? illik ily kisszívüség
Ahhoz, a kit ily csodásan véd az ég? 
   Im e kő is, e szivetlen szirtdarab,
- S vesszejével egy közel kőszirtre csap -
Hogyha tudna mint az ember érzeni, 
Háladatosb fogna lenni, mint ti s mi!»
   Szólt s csodáknak új csodája! a rideg 
Kőtömegnek sziklakeble megreped;
És belőle kristálytisztán, vidoran 
Szomjatoltó, gazdag forrásvíz rohan... 
   Térdre húll a meglepett nép s felüvölt,
Örömétől megreng a lég, reng a föld; 
A kunoknak táboráig zúg szelök,
Ott úgy vélik, hogy az Isten mennydörög.
		II. 
A kúntábor leírása. Ütközet. László maga ragadja meg a harczi 
lobogót; a kúnok megfutamodnak, de Kapolcs parancsot ád 
seregének, hogy aranyait hányja el magától az üldöző magyarokat 
feltartóztatni; azonban az arany László imádságára kővé válik, 
s a magyar sereg leveri a kúnokat. A megmaradtakat László 
a mai Jászságba telepíti le. 
   De futárok érkeznek mindenfelül, 
És Kapolcs László jöttéről értesül; 
«Talpra, kúnok!» felrivalg parancsszava -,
S pillanatban harczra készen áll hada.
   Mintha sűrü, szálas, ősi rengeteg 
Bukkannék ki földből, áll a hadsereg; 
Csakhogy a fák izmos, bátor férfiak, 
Lomb helyett légben vasélek inganak.
   S ha a tábort erdőnek nevezhetéd, 
Benn az erdő hőseit is megleléd;
Volt oroszlán köztük, bátor és nemes, 
Fene tigris, tarka párducz, rémletes;
   Nagy, nehézkes medve, csalfa hyena,
Farkasoknak prédavágyó tábora;
Kik mindnyájan magyar vérre szomjasok, -
Igy várák be László királyt a kunok...
   Dombra ér sergével a magyar király,
Ellenében síkon a kuntábor áll;
Sokasága pillanatra a magyart
Magakasztja, de sokáig ez nem tart:
   Mert a magyar nem azt nézi, mennyi az 
Ellensége szám szerint, melylyel hadaz;
A magyar csak azt tekinti: merre van?... 
Ugy tanúlta hős apák példáiban.
   Igy cselekvék a vitéz László király,
«Ott az ellen!» mond s a sereg már nem áll! 
De miként villám az égről lezuhan,
A kunoknak táborába lerohan.
   És sikoltás és rikoltás kél vala, 
Harczra buzdúl ember és ló általa;
A zenének rivadalma bele vág;
László király a sorok elébe hág.
   És kezébe kapván a vérlobogót, 
Megfuvatja rá a nagy tárogatót;
És «utánam!» e rövid szót mondja csak, 
S mint az árviz nyomaiba zúg a had. 
   Ütközet van; mint a zápor kétfelűl
Egymás ellen a sivító nyíl repűl;
Szúr a dárda, recseg a kürt, sújt a kard; 
Majd László kunt, majd ez nyomja a magyart.
   Mint a kőfal oly tömött, erős a kún, 
Ellenáll a rohanásnak iszonyún,
Mind hiába! minden erő hasztalan 
Ott a hol László királynak karja van! 
   És ha kétszer annyi volna mint vala
A kunoknak érczerős emberfala, 
Mint a villám László rajtok áthasit,
Gyéritvén, fogyasztván a kun sorait.
   Nemsokára törve van Kapolcs dacza, 
Összeomlik érczerős emberfala,
Itt is, ott is áttör a magyar sereg, 
A hátráló kúnt réműlet kapja meg! 
   És ijedve meglódulnak a sorok,
Tömegestül bomlik a rend; ki gyalog, 
Ki lovag fut, és alig pár percz alatt 
Idomtalan zűrzavarrá lesz a had.
   Nagy sokat győz és mindenkor tényező 
Háborúban a bátorság és erő;
De azért okos küzdő cselt sem vet el, 
Mert a legnagyobb erőn is győz a csel.
   Igy Kapolcs is látván sergét, érezi, 
Hogy azt vissza többé nem terelheti; 
A futók közt ily parancsot osztogat 
(Tán megmenti még vele a vert hadat).
   «Már ha futni - ekkép szól - indultatok, 
Rajta gyávák, rajta! ám csak fussatok!
De legalább mentsétek meg éltetek, 
Az pediglen csak ez egy úton lehet: 
   Hányjátok el a mi aranyt szedtetek,
Üldőitek nyomát hadd akaszsza meg!
S mig a prédán kapva kapand ellenünk, 
Meglássátok, táborostul megmenünk!»
   S tőnek úgy, a mint Kapolcs elrendelé; 
Mint a zápor húll arany mindenfelé; 
Tarsolyokból és tüszőkből hulla szét, 
(Könnyen szórták, mert rablák, nem szerezék!)
   Régidőben csak oly bűvös erejű 
Volt, miképen mai nap, a pénznemű; 
Az aranynak csillogása az a lép,
Melyre ráakad az ember legelébb. 
   Megpillantván a hulló aranyesőt
A kúnüldő magyar is maga előtt; 
Méneiről ugrosást kezd szaporán,
Hagyja a kúnt, s kapkod az arany után. 
   Látja László a hálót, melyet neki
A kunoknak fővezére vete ki: 
Kebelén a szív mélyen elkeserűl. 
(Diadalma csillaga igy lemerűl.)
   A futárok nyargalása hasztalan! 
A parancs, a tilalom hiába van! 
Feledik az üldözést a hadfiak, 
Csillogó arany után száguldanak.
   S Istenhez László buzgón fölesdekel, 
Attól várva, hogy a bajt intézze el;
S im csodák csodája! a mi most beáll... 
Alig hisz szemének maga a király!
   Tarsolyokból és tüszőkből egyre húll 
Az arany még; de nincs, a ki érte nyúl; 
Úgy akarta Isten, és a kidobott
Kerek arany mind kövekké változott... 
   Mért akasztná meg futtában a lovat
A magyarság hitvány, rossz kövek miatt? 
Elszáguld és elvágtat biz azokon;
Annál gyorsabb, ott leend a kúnokon.
   Mért beszéljem hosszan a történteket? 
László király győzelmét a kún felett? 
Maga Kapolcs elveszíti életét,
A riadt kunság lerakja fegyverét... 
   És az így kivívott fényes diadal 
Nem leszen gyászos halotti ravatal;
Nem szomjaz vért a kegyes király vezér, -
Győzni csak, nem öldökölni, volt a czél.
   A legyőzött sergeknek ad életet, 
Ha felveszik a keresztény szent hitet; 
Sőt lakásul földet oszt számukra ki, 
Hova őket le is telepítteti.
   S nem sokára a dús alföld síkjait, 
Hol a messze Hortobágy határt hasit, 
A ‘Tiszának és a Zagyva nyilt közét 
Uj teleplők foglalják el szerteszét.
   Barna képü, szálas, izmos kúnfiak, 
A kiket, mert mind ijászok voltanak, 
Az utókor jász-kunoknak nevezett,
S kik maiglan lakják e sík téreket.

.oOo.